REPORT: Resort muvazzafun vote lumah bodu huraheh | Mihaaru\nރިޕޯޓް / އިލެކްޝަންސް ކޮމިޝަން\nސަން އައިލެންޑް ރިސޯޓްގެ މުވައްޒަފުންތަކެއް ވަޒީފާއަށް ދަނީ: ގިނަ ރިސޯޓްތަކުގައި މިފަހަރު ވޯޓް ފޮއްޓެއް ނުބަހައްޓާ\n17 ޖުލައި 2018 - 07:24\nގައުމުގެ އެންމެ މަތީ ވެރިޔާ ކަނޑައަޅަން ލިބޭ ފުރުސަތުގައި ވޯޓްލުމުގެ ހައްގުން ރާއްޖޭގެ އެންމެ ބޮޑު އިންޑަސްޓްރީގެ މުވައްޒަފުން މަހުރޫމް ވެދާނެކަމުގެ ބިރު މިހާރު މިވަނީ ހީވެފަ އެވެ. ޓޫރިސްޓް ރިސޯޓުތަކުގައި އެތައް ހާސް ދިވެހިން ވަޒީފާ އަދާކުރާއިރު މީގެ ކުރީގެ ރިޔާސީ އިންތިހާބުތަކުގައި، އިލެކްޝަންސް ކޮމިޝަނުން ހަމަޖައްސާފައި އޮތީ ވީހާވެސް ފަސޭހަކޮށް ވޯޓު ލެވޭނެ ގޮތަކަށެވެ. އެކަމަށްޓަކައި ގިނަ އަދަދެއްގެ ރިސޯޓްތަކުގައި ވޯޓު ފޮށި ބެހެއްޓި އެވެ. ނަމަވެސް މިފަހަރު އިލެކްޝަންސުން ވޯޓު ފޮށި ބަހައްޓަނީ އެންމެ ހަތް ރިސޯޓްގަ އެވެ!\nރާއްޖޭގައި 132 ރިސޯޓެއް ހިންގާއިރު 17،000 އަށް ވުރެ ގިނަ ދިވެހިން އަންނަނީ ވަޒީފާ އަދާކުރަމުންނެވެ. އެއީ ރާއްޖޭގެ ވޯޓްލާ އާބާދީ އަށް ބަލާއިރު ނިސްބަތުން ވަރަށް މަތީ އަދަދެކެވެ. ވިހި ރިސޯޓްގައި 200 އަށް ވުރެ ގިނަ ދިވެހިން ގެންދަނީ ވަޒީފާ އަދާކުރަމުންނެވެ. އަދި 100 އަށް ވުރެ ގިނަ ދިވެހިން ވަޒީފާ އަދާކުރާ 112 ރިސޯޓެއް ހިންގަ އެވެ.\nމިހާ ގިނަ އަދަދެއްގެ ބަޔަކު މަސައްކަތްކުރާ ރިސޯޓްތަކުގައި ވޯޓު ފޮށި ނުބަހައްޓަން އިލެކްޝަންސް ކޮމިޝަނުން ނިންމުމުން ގިނަ ބަޔަކަށް ލިބުނީ ހައިރާން ކަމެކެވެ. ވޯޓު ލުމުގެ ހައްގު ހިމާޔަތްކޮށް، މިނިވަން އަދި އިންސާފުވެރި އިންތިހާބެއް ފެންނާނެ ކަމަށް ކޮމިޝަންގެ ރައީސް އަހުމަދު ޝަރީފް ވިދާޅުވެފައި ވިޔަސް، މި ފެންނަނީ އެއާ ފުށުއަރާ ނިންމުންތަކެއް ކަމަށް ވެސް ބައެއް މީހުން ދެކެ އެވެ.\nމީގެ ކުރީގެ ރިޔާސީ އިންތިހާބުގައި ރިސޯޓަކުން 100 އަށް ވުރެ ގިނަ މީހުން ވޯޓު ލާ ނަމަ އެ ތަނެއްގައި ވޯޓް ފޮށި ބަހައްޓާފައިވެ އެވެ. އެގޮތުން 2013ގެ ރިޔާސީ އިންތިހާބުގައި 40 ރިސޯޓެއްގައި ވޯޓްފޮށި ބެއްޓި އެވެ.\nއިންތިހާބެއްގައި ވޯޓުލުން ނިންމާލައި، ވޯޓު ފޮއްޓެއް ގުނުމުގެ މަސައްކަތް ފަށަނީ: ވޯޓު ލެވޭނެ ފަސޭހަ ގޮތްތަކެއް އިލެކްޝަންސުން ހަމަޖައްސައިދޭން ޖެހޭނެ\nއިލެކްޝަންސް ކޮމިޝަނުން އިއުލާންކޮށްފައިވާ ގޮތުގައި މި ފަހަރު ވޯޓު ފޮށި ބަހައްޓަނީ ކުރަމަތި އައިލެންޑް ރިސޯޓާއި ކޮންރަޑް މޯލްޑިވްސް ރަންގަލި އައިލެންޑާއި ސަން އައިލެންޑް ރިސޯޓު އެންޑް ސްޕާގެ އިތުރުން ބަނޑޮސް މޯލްޑިވްސް އާއި ޕެރެޑައިސް އައިލެންޑް ރިސޯޓު އެންޑް ސްޕާ އާއި ކުރެއްދޫ އައިލެންޑް ރިސޯޓު އަދި ދަ ސަން ޝިޔާމް އިރުފުށި މޯލްޑިވްސްގަ އެވެ.\nމި ހަތް ރިސޯޓް ކަނޑައެޅީ ކިހިނެއް ކަމެއް ވެސް ނޭނގެ އެވެ.\nޓޫރިޒަމް ދާއިރާގެ ބައެއް ފަރާތްތަކުން ލަފާކުރާ ގޮތުގައި އިލެކްޝަންސްގެ ހައިރާންކުރުވަނިވި މި ނިންމުމާ އެއްގޮތަށް އަމަލުކޮށްފި ނަމަ ގާތްގަނޑަކަށް 10،000 ދިވެހިންނަށް ވޯޓު ލުމުގެ ހައްގު ގެއްލިދާނެ އެވެ.\nރިސޯޓުގެ އޮޕަރޭޝަނަށް ހުރަސް އެޅިދާނެ ގޮތަށް ވޯޓް ލާން ފޮނުވުމުގެ ރިސްކެއް ނުނެގޭނެ ދެއްތޯ. ރިސޯޓްގައި ވޯޓު ލާ ނަމަ ދައްޗެއް ނެތި އެކަން ކުރެވޭނެ.\nޓޫރިޒަމް ދާއިރާގެ މުވައްޒަފުން ތަމްސީލްކުރާ ޓޫރިޒަމް އެމްޕްލޯއީ އެސޯސިއޭޝަން އޮފް މޯލްޑިވްސް (ޓީމް)ގެ ޖެނެރަލް ސެކްރެޓަރީ މައުރޫފް ޒާކިރު ވިދާޅުވީ އިލެކްޝަންސް ކޮމިޝަނުން އެގޮތަށް ނިންމީ ގިނަ އަދަދެއްގެ ބަޔަކަށް ވޯޓްލުމުގެ ފުރުސަތު ނުދިނުމަށެވެ.\n"ކީއްވެގެންތޯ އިލެކްޝަނުން އެހެން ކަންތައް ކުރަނީ؟ އިލެކްޝަނުން އިސްތިހާރު ވެސް ކުރަނީ ވޯޓްލާށޭ. ދެން ވޯޓްލުން ހަނިކުރަނީ ކީއްވެގެންތޯ ސުވާލު އުފެދޭ. މިއީ ވޯޓުލުމަށް ހުރަސް އެޅުން،" މައުރޫފް ވިދާޅުވި އެވެ.\nއިލެކްޝަންސް ދައްކަނީ، އެއް ބަޔަކު ބުނާ ގޮތުގައި، ވަރަށް ތާކުންތާކުނުޖެހޭ ސަބަބެކެވެ. ރިސޯޓުތަކުގައި ވޯޓު ފޮށި ނުބަހައްޓަނީ "އެދެވޭ ގޮތަށް ކަން ހިނގާފައި ނުވާތީ" ކަމަށް އިލެކްޝަންސުން ބުނެ އެވެ. އަނެއްކޮޅުން ބުނަނީ ކުރީ އިންތިޚާބުތަކަށް ވުރެ މަދުން ރިސޯޓުތަކުގައި ވޯޓު ފޮށި ބެހެއްޓިއަސް ވޯޓުލުމުގެ ހައްގު ނުގެއްލޭނެ ކަމަށެވެ. މިއީ އަނެއް އަޖައިބެވެ. ރިސޯޓްތަކުގައި އަބަދުވެސް ޑިއުޓީގައި މީހުން ތިބޭތީ، އެހެން ރަށަކަށް ވޯޓު ލާން މުވައްޒަފުން ފޮނުވަން މެނޭޖްމަންޓަށް އުނދަގޫތައް ދިމާވެ އެވެ. އެކަމަކު އިލެކްޝަންސުން ބުނާ ގޮތުގައި ރިސޯޓުތަކާ ކައިރި ރަށްރަށަށް ރީރެޖިސްޓްރީ ވެގެން މުވައްޒަފުންނަށް ވޯޓު ލެވިދާނެ އެވެ.\nސެޕްޓެމްބަރަކީ ރާއްޖޭގެ ޓޫރިޒަމް ރަނގަޅު ދުވަސްވަރެކެވެ. އެހެންކަމުން ވޯޓު ލާން ގިނަ އަދަދެއްގެ މުވައްޒަފުން ރަށުން ބޭރަށް ފޮނުވުމަކީ ފަސޭހަ ކަމެއް ނޫނެވެ.\n"ސީޒަން ތެރޭގައި ސަތޭކަ މުވައްޒަފުން ވޯޓްލާން ފޮނުވާނެ ގޮތަކީ ނެތް ގޮތެއް. އެއީ ކުރެވޭނެ ކަމެއް ނޫން. ރިސޯޓުގެ އޮޕަރޭޝަނަށް ހުރަސް އެޅިދާނެ ގޮތަށް ވޯޓް ލާން ފޮނުވުމުގެ ރިސްކެއް ނުނެގޭނެ ދެއްތޯ. ރިސޯޓްގައި ވޯޓު ލާ ނަމަ ދައްޗެއް ނެތި އެކަން ކުރެވޭނެ،" ރާއްޖޭގެ ރިސޯޓެއްގެ އިސް މަގާމުގައި ހުރި ދިވެއްސަކު ބުންޏެވެ.\nއަނެއްކޮޅުން ކޮންމެ ރިސޯޓެއްގެ ކައިރީގައި މީހުން ދިރިއުޅޭ ރަށެއް ވެސް ނޯވެ އެވެ. މިސާލަކަށް ރާއްޖޭގެ އެންމެ މަޝްހޫރު އަދި އެންމެ ގިނަ އަދަދަކަށް ދިވެހިން އުޅޭ އެއް ރިސޯޓް ކަމަށް ވާ ވަން އެންޑް އޮންލީ ރީތި ރަށް ނެގިދާނެ އެވެ. އެ ރަށުގައި މިފަހަރު ވޯޓު ފޮއްޓެއް ނުބަހައްޓަ އެވެ. އަދި މީހުން ދިރިއުޅޭ ރަށެއް ވެސް ކައިރިއަކު ނޯވެ އެވެ.\nއެމްޑީޕީއަށް ޔަގީން ވޯޓް އެއީ. ފެށުނީންސުރެ ރިސޯޓްތަކުން ގިނަ ވޯޓްތަކެއް ލިބޭ އަޅުގަނޑުމެންނަށް. އެ ވޯޓްތައް ހޯދަން ދަތިކުރަން ކުރި ކަމެއް މިއީ.\nރިސޯޓްތަކަށް ވުރެ މަދުން މީހުން ވޯޓު ލާ ރަށްރަށުގައި ވެސް ވޯޓު ފޮށި ބަހައްޓަ އެވެ. އެހެންކަމުން ގަސްދުގައި ގިނަ ރިސޯޓްތަކެއް އިލެކްޝަންސްގެ ވޯޓު ފޮށީގެ ލިސްޓުން އުނިކުރުމަކީ، އެތައް ހާސް ބައެއްގެ ވޯޓު ލުމުގެ ހައްގަށް އަޅާ ހުރަހެކެވެ.\nއިދިކޮޅު ކޯލިޝަންގެ އެންމެ ބޮޑު ޕާޓީ، އެމްޑީޕީގެ ޗެއާޕާސަން ހަސަން ލަތީފް ވިދާޅުވީ ވޭތުވެދިޔަ އިންތިހާބުތަކުގައި ރިސޯޓްތަކުން އެމްޑީޕީއަށް ގިނަ އަދަދެއްގެ ވޯޓް ލިބިފައިވާ ކަމަށެވެ. އެހެންކަމުން އިލެކްޝަންސްގެ އެ އަމަލަކީ އެ ވޯޓްތައް ލިބުން ދަތިކުރުން ކަމަށް ވިދާޅުވި އެވެ.\n"އެމްޑީޕީއަށް ޔަގީން ވޯޓް އެއީ. ފެށުނީންސުރެ ރިސޯޓްތަކުން ގިނަ ވޯޓްތަކެއް ލިބޭ އަޅުގަނޑުމެންނަށް. އެ ވޯޓްތައް ހޯދަން ދަތިކުރަން ކުރި ކަމެއް މިއީ. ހަމައެއާ އެކު ވޯޓްތައް އޮޅުވާލާ އެކަހަލަ ކަންކަން ކުރުމުގެ ބޭނުމުގައި ކުރާ ކަމެއް މިއީ،" ހަސަން ވިދާޅުވި އެވެ.\nއޭނާ ވިދާޅުވީ އިލެކްޝަންސްގެ އެ ނިންމުން ބަދަލުކުރަން އެމްޑީޕީން ގިނަ މަސައްކަތްތަކެއް ކުރާނެ ކަމަށެވެ.\n"އެއީ ދޫކޮށްލާނެ ކަމެއް ނޫން. ރިސޯޓުތަކުގައި ތިބި ބުރަ މަސައްކަތްތެރިންނަށް ވޯޓު ލުމުގެ ހައްގު ހޯދައިދިނުމަށް ކުރަން ޖެހޭ ހުރިހާ މަސައްކަތެއް އަޅުގަނޑުމެން ކުރާނަން،" ހަސަން ވިދާޅުވި އެވެ.\nކޮންމެއަކަސް އިލެކްޝަންސްގެ އެ ނިންމުމާ އެކު ރާއްޖޭގެ އެންމެ ބޮޑު އިންޑަސްޓްރީގެ ދިވެހި މުވައްޒަފުން މިވަގުތު ތިބީ ކަންބޮޑުވުމެއްގަ އެވެ. ވޯޓު ލުމުގެ ފުރުސަތު ފަސޭހަކަމާ އެކު ހޯދައިދިނުމުގެ ޒިންމާ ވެސް އިލެކްޝަންސް ކޮމިޝަނުން އުފުލަން ޖެހެ އެވެ. އެކަމަކު ރިސޯޓްތަކުގެ މުވައްޒަފުންނަށް މިހާރު އެ އަޅާ ހުރަހަކީ، ބައެއް މީހުންގެ ނަޒަރުގައި، އިންތިހާބު ފެށުމުގެ ކުރިން ވެސް، "ވޯޓާ ކުޅުމެ"ވެ.\nއިދިކޮޅު ފަރާތްތައް އިލެކްޝަންސް ކޮމިޝަން ޓޫރިޒަމް ވަޒީފާ ޓޫރިޒަމް އެމްޕްލޯޔީސް އެސޯސިއޭޝަން ވޯޓުދިނުމުގެ ހައްގު ރިސޯޓްތައް\n80 ކޮމެންޓް, 142 ރިއެކްޝަންސް\nރާއްޖެއިން ބޭރުގައި އުޅޭ ފަރާތްތަށް ރީރަޖިސްޓަރީ ކުރަން ދާންޖެހެނީ މާލެ އަށްބާ؟؟\nރިޒޯޓު މުވައްޒަފުންގެ ގޮތުގައި މިހާރު ގިނައީ ލަންކާ، ބަންގްލަދޭޝް، އިންޑިއާ، އަދި ފިލިޕީންސް މީހުން. ރިޒޯޓް ތަކުގަ ވޯޓް ފޮށި ބެހެއްޓާނެ ކަމެއް ނެތް. ވޯޓް ލާން ބޭނުމިއްޔާ މާލެ އާދޭ.\nވޯޓު ނުލެވިއްޖާ ރިސޯޓުގައި މުޒާހަރާ ކުރާނަން ވާނެ އެއްޗެއް ވާންވީ އެގިދާނެތާ\nތިރިސްކެއް ނުނާގާނެ ވަރަށް މަދު މީހެއްނޫނީ.\nކޮބާތަ އެއުޅޭ ޕިންކީންތައް؟ މި އާޓިކަލްއަށް އޭނަ ކުރާނެ ކޮމެންޓެއް ނެތީ؟\nވޯޓުގަ ސަމާސާކޮށްފަ ވަހުދަތޭ އީމާންކަމޭ ސަރުކާރުން ނުކިޔާތި.\nކޮންމެ ގެއެއްގައި ވޯޓްފޮއްޓެއް ބަހައްޓަން ފެންނަނީ. ދެ މީހުންނާ ފަޅި ތިއްބަސް.\nރިސޯޓްގެ މުއައްޒަފު ވޯޓްލާދުވަހު ސަލާން ބުނޭ! އޭރުން ވޯޓް ލެވޭނެ! މިއީ ސަޅިގޮތެއް!\nކޮންމެ މަކަރެއް ހެދީމަވެސް ވަރިހަމަ ވެގެން ތިބީމަ ފަހުވަގުތު ވޯޓް ވަގަށް ނަގައިގެން ދިޔައީމަވެސް ވަރިހަމަ ވެގެން ތިބެން ޖެހޭނީ. އިދިކޮޅު ކޯލިޝަނުން މިކަމާ ހިފަންޖެހޭ މިއަށްވުރެ ބޮޑަށް. މިއީ ކަނޑައެޅިގެން ވޯޓު އޮޅުވާލުން. އެތައް ހާސް ބަޔަކަށް ވޯޓުލުމުގެ ދޮރު ބަނދުކޮށްލުން. އެމީހުންގެ އައިޑީތަކުގަ އެހެން މީހުންނަށް ވަގު ވޯޓުލުމުގެ ފުރުސަތު ހުޅުވާލުން.\nނޫސްވެރިން ނަށްވެސް ރިސޯޓް މުވައްޒަފުން އުޅޭ ކަން އިނގެނީ ވޯޓްލާން ކާރިވީމަތަ! ފެލެޓުތައްވެސް ބަހާ އެލަނީ ޑޮކްޓަރުންނާއި، ނަރުހުންނާއި، ފުލުހުންނާއި، ސިފައިންނާއި އަދި ސިވިލްސާވިސް މުވައްޖަފުންނަށް. ރިސޯޓް މުވައްޒަފުންނަށް ފެލެޓެއް ނުދެޔޭ ކިޔާފައިވެސް ލިޔުމެއް ލިޔެލަބަލަ. ބަލަގަ ރާއްޖެއަށް ވަންނަ އެންމެ ބޮޑު އިންކަމް މި ޖެނެރޭޓު ކުރަނީ އަހަރެމެންނޭ!\nރިސޯޓް މުވައްޒަފުންނަށް ހައްގީ ގޮޅިއެއް ނޫން. ދޮން ކުދިންނަށް ބީޗް ދީފައި. ގޯތި! ކީކޭ ކިޔާނަމޭ ހިތާ ތިއުޅެނީ. ރިސޯޓަށް ވަޒީފާއަށް ދިއައީ މާލޭން ގޮޅިއެއް ހޯދާކަށްނޫން.


Chlorine Alhaigen Male' Ge Maguthah Dhonnanee | Hathaavees\nކްލޮރިން އަޅައިގެން މާލޭގެ މަގުތައް ދޮންނަނީ\nމާޗް 22, 2020 ހަތާވީސް އޮންލައިން\nރާއްޖެއިން ކޮވިޑް19 ފެނިފައިވުމާއި ގުޅިގެން އެކަމުން ރައްކާތެރިވުމަށް ކުރާ މަސައްކަތުގައި މާލޭގެ މަގުތައް ކްލޮރިން އަޅައިގެން ދޮވެ ސާފު ކުރުމަށް މާލެސިޓީ ކައުންސިލުން ނިންމައިފިއެވެ.\nމާލޭ ސިޓީ ކައުންސިލުން ނެރުނު ބަޔާނެއްގައި ބުނީ މާލޭގެ މަގުތައް ކްލޮރިން އަޅައިގެން ދޮވެ، ސާފު ކުރުމުގެ މަސައްކަތް އެ ކައުންސިލުން މާދަމާ ފަށާނެ ކަމަށެވެ. އެ މަސައްކަތުގައި އެމްއެންޑީއެފުން ބައިވެރިވާނެ ކަމަށް މާލެސިޓީ ކައުންސިލުން ބުނެއެވެ. މާލެސިޓީ ކައުންސިލުން ބުނީ ކުނި ޖަމާވާ ގޮތަށް މަގުމަތީގައި ބަހައްޓާފައި ހުންނަ ޕެލެޓްތަކާއި ހަލާކު ވެފައި ހުންނަ ޕެލެޓްތައް ނެގުމުގެ މަސައްކަތް ވެސް މާދަމާ ކުރާނެ ކަމަށެވެ.\nރާއްޖެއިން ކޮވިޑް19 ފެނިފައިވާއިރު މާލެސިޓީ ކައުންސިލުން ވަނީ މާލޭގެ ޕާކުތައް ވެސް ބަންދުކޮށްފައެވެ.\nރާއްޖެއިން ކޮވިޑް19 އަށް ޖުމްލަ 13 މީހަކު ޕޮޒިޓިވް ވެފައިވާއިރު އޭގެތެރެއިން ހުރިހާ އެންމެންނަކީ ވެސް ބިދޭސީންނެވެ. އަދި އޭގެތެރެއިން ތިން މީހަކު އެ ބައްޔަށް ރަނގަޅުވެފައިވާ ކަމަށް ސަރުކާރުން ވަނީ ދާދިފަހުން ހާމަކޮށްފައެވެ.\nރާއްޖޭގައި ކޮވިޑް19 ފެތުރިފައިވާތީ ސަރުކާރުން ވަނީ މި މަހުގެ 12ވަނަ ދުވަހުން ފެށިގެން 30 ދުވަހުގެ މުއްދަތަށް ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައެވެ. މި ހާލަތުގައި މާލޭގެ ކެފޭތަކާއި ރެސްޓޯރެންޓުތައް ބަންދު ކޮށްފައިވާއިރު ޖަމާއަތުގައި ނަމާދު ކުރުމާއި ހުކުރު ކުރުންވެސް ވަނީ މަނާކޮށްފައެވެ. އަދި އެއް ރިސޯޓުން އަނެއް ރިސޯޓަށް މީހުން ދިއުމާއި ރިސޯޓުތަކުން މީހުން ދިރިއުޅޭ ރަށްތަކަށް ދިއުން ވެސް ސަރުކާރުން ވަނީ މަނާ ކޮށްފައެވެ.\nPrevious ޕޮޒިޓިވްވި މީހަކާއި ޑައިރެކްޓު ކޮންޓެކްޓުވި ދެ ދިވެއްސަކު ޓެސްޓު ކުރަނީ\nNext ފެލައިނީއާ ބައްދަލުވެފައިވާ މީހުން ރިޕޯޓު ކުރުމަށް އެދިއްޖެ


Thimphu balikoh Eagles dhevana burah | Jazeera\tތިމްޕޫ ބަލިކޮށް އީގަލްސް ދެވަނަ ބުރަށް - Jazeera\nތިމްޕޫ ބަލިކޮށް އީގަލްސް ދެވަނަ ބުރަށް\nޖަވިޔަނި April 7, 2021 55 views0\nބޫޓާނުގެ ޗެމްޕިއަން ތިމްޕޫ ސިޓީ އެފްސީ ބަލިކޮށް ކްލަބް އީގަލްސްއިން އޭއެފްސީ ކަޕް ޕްރިލިމިނަރީ ދެވަނަ ބުރަށް ދަތުރުކޮށްފިއެވެ.\nގައުމީ ފުޓުބޯޅަ ދަނޑުގައި ބުދަ ދުވަހުގެ ހަވީރު ކުޅުނު މި މެޗު އީގަލްސްއިން ކާމިޔާބުކުރީ 2-0ގެ ނަތީޖާއަކުންނެވެ.\nމި މެޗު ފަށައިގެން ތިމްޕޫގެ ފަރާތުން އާދައިގެ ކުޅުމެއް ފެނިގެންދިޔައިރު، މެޗުގެ ވަރަށް ކުރީ ކޮޅު އީގަލްސްއިން ވަނީ ލަނޑު ޖަހާ ލީޑު ނަގައިފައެވެ. މުހައްމަދު ނާއިމްގެ އެހީތެރިކަމާއިއެކު މި ލަނޑު އެޓީމަށް ކާމިޔާބު ކޮށްދިނީ ހަސަން ރާއިފް އަހުމަދު (ހަންނަ)އެވެ. އެކަމަކު މި ލަނޑަށްފަހު އީގަލްސްގެ ފަރާތުންވެސް ފެނިގެންދިޔައީ އާދައިގެ ކުޅުމެކެވެ.\nދެވަނަ ހާފު ފަށައިގެން ދެޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، އީގަލްސްގެ އިމްރާން ނަޝީދު (އިންމަ) އަށް ވަނީ ހުސް ފުރުސަތެއް ލިބި ބޭކާރުވެފައެވެ. އޭގެ ފަހުން ތިމްޕޫގެ ޔެޝީ ދޯޖީ ބޮލުން ފޮނުވާލި ނުރައްކާތެރި ހަމަލާ އީގަލްސްގެ ކީޕަރު މުހައްމަދު ތޯހާ މަތަކުރިއިރު އޭގެ ފަހުން ތިމްޕޫގެ ދަވާ ޝެރިން ނެގި ކޯނަރު އަމާޒުވީ ގޯލުގެ ދަނޑިއަށެވެ. އެކަމަކު މެޗުގެ 89 ވަނަ މިނެޓުގައި އީގަލްސްއިން ވަނީ އިތުރު ލަނޑެއް ޖަހާ ލީޑު ފުޅާކޮށްފައެވެ. ލިބުނު ހިލޭ ޖެހުމަކުން މި ލަނޑު އެޓީމަށް ކާމިޔާބު ކޮށްދިނީ ނާއިމެވެ.\nމެޗަށްފަހު ވާހަކަދައްކަމުން އީގަލްސްގެ ކޯޗު މުހައްމަދު ޝާޒްލީ (ޝާޒް) ބުނީ މެޗަށް ނުކުތްއިރުވެސް ތިމްޕޫއަކީ ފަސޭހަ ޓީމެއް ނޫންކަން އެނގޭ ކަމަށާއި. އެހެންވެ މެޗަށް ނުކުތީ މޮޅެއް ހޯދުމަށް ކަމަށެވެ. އަދި މެޗުން 2-0ގެ ނަތީޖާއަކުން މޮޅުވެވުމުން އެކަމާއި ހިތްހަމަ ޖެހޭ ކަމަށް ޝާޒް ބުންޏެވެ.\nމެޗަށްފަހު ވާހަކަދައްކަމުން ތިމްޕޫ ސިޓީގެ ކޯޗު ނަވަން ދެންޑަޕް ބުނީ މިއީ އުނދަގޫ މެޗެއް ކަމަށާއި، މެޗަށް ނުކުތްއިރުވެސް ބަލިވާނެކަން އެނގޭ ކަމަށެވެ. އެކަމަކު އީގަލްސް މެޗުގެ ނަތީޖާއާ މެދު ހިތްހަމަ ޖެހޭ ކަމަށް އޭނާ ބުންޏެވެ.\nމިނަތީޖާއާއިއެކު ޕްރިލިމިނަރީ ދެވަނަ ބުރުގައި އީގަލްސް ނުކުންނަން ޖެހޭނީ ބަންގްލަދޭޝްގެ ޑާކާ އަބަހާނީއާ ދެކޮޅަށެވެ. މި މެޗު ކުޅުމަށް ހަމަޖެހިފައިވަނީ މި މަހުގެ 14 ވަނަ ދުވަހެވެ.


Ras Online - ކޮވިޑް-19:ކޭސްތައް އިތުރުވާނަމަ އޮގަސްޓުގައި ސްކޫލުތަކެއް ނުހުޅުވޭނެ: އަމީން\nކޮވިޑް-19:ކޭސްތައް އިތުރުވާނަމަ އޮގަސްޓުގައި ސްކޫލުތަކެއް ނުހުޅުވޭނެ: އަމީން\nޒަހީނުއްދީން ސަޢީދު 31 ޖުލައި 2020\nއައު އާންމު ހާލަތާއެއްގޮތަށް ކްލާހަށް ކުއްޖާ ވަނުމުގެ ކުރިން ޓެމްޕްރޭޗަރ ބަލަނީ (ފޮޓޯ: އެޑިއުކޭޝަމް މިނިސްޓަރީ)\nރާއްޖޭގެ ކޯވިޑް-19ގެ ހާލަތު ބަދަލުވެ، ބަލިޖެހޭ މީހުންގެ އަދަދު އިތުރުވަމުންދާނަމަ އޮގަސްޓު މަހުގައި ސްކޫލުތައް ހުޅުވިދާނެ ކަމަށް ގަބޫލު ނުކުރައްވާ ކަމަށް ހެލްތު މިނިސްޓަރު އަބްދުﷲ އަމީން މިރޭ ވިދާޅުވެއްޖެއެވެ.\nދައުލަތުގެ މީޑިޔާ ޕީއެސްއެމްގައި ވާހަކަ ދައްކަވަމުން އަމީން ވިދާޅުވީ، މިހާރު ކޮވިޑުގެ ހާލަތު އޮތް ގޮތާއި، ކުރިއަށް އަންދާޒާ ކުރެވިފައި އޮތް ގޮތަށް ބަލާއިރު އޮގަސްޓު މެދުތެރޭގައި ސްކޫލުތައް ހުޅުވޭ ވަރުވެދާނެ ކަމަށް ހާމަކުރަން އުނދަގޫ ކަމަށެވެ. އެހެން ނަމަވެސް އެކަން ނިންމަވާނީ، ކޮވިޑާ ގުޅިގެން މިހާރު އަޅަމުން ދާ ފިޔަވަޅުތަކުގެ ނަތީޖާ ފެންނަ ގޮތެއްގެ މައްޗަށް ކަމަށް މިނިސްޓަރު ފާހަގަކުރެއްވިއެވެ. ސްކޫލުތައް ކަނޑައެޅި ތާރީހަށް ހުޅުވިދާނެ ތޯ ނުވަތަ ނޫންތޯ ނިންމަވާނީ އެޑިއުކޭޝަން މިނިސްޓްރީއާ ވެސް މަޝްވަރާ ކުރެއްވުމަށް ފަހު ކަމަށް މިނިސްޓަރ ވިދާޅުވިއެވެ.\n"އަޅުގަނޑަށް އުދަނގޫ އަންނަ މަހު 15ގައި ސްކޫލްތައް ހުޅުވޭނެޔޭ ނުހުޅުވޭޔޭ ދަންނަވަން، ކޭސްތައް އިތުރުވާނަމަ ސްކޫލްތައް ހުޅުވާ ހާލަތެއްގައެއް ނޫން އޮންނާނީ. ސްކޫލު ހުޅުވޭ ހާލަތެއް ނެތް ނަމަ ސްކޫލުތައް ހުޅުވަން ނުވިސްނާނެ ސަރުކާރުން މިހާރު އެހެރި ޕޮރެޖްކްޝަން ތަކަށް ބަލައި މިހާރު މިއަޅާ ފިޔަވަޅުތަކަށް މީހުން ތަބާނުވާ ކަމަށް ވާނަމަ އެހިސާބަށް ދާއިރު ސްކޫލުތަށް ހުޅުވޭނެ ކަމަށް ގަބޫލެއް ނުކުރެވޭ. އޭގެ މާނައަކީ މިހާރު ކޭސްތައް އިތުރުވާ ނިސްބަތުގައި އޮގަސްޓް 15 އާއި ހިސާބަށް ދާއިރު ހުރެއްޖެއްޔާ ހަމަ ޔަގީނުން ވެސް ސްކޫލްތަކެއް ނުއެއް ހުޅުވޭނެ" އަމީން ވިދާޅުވިއެވެ.\nމާލެ ސަރަހައްދުގެ ސްކޫލުތަކުގެ ގްރޭޑް9އާއި 10 އަށް މިހާރުވެސް ކިޔަވައިދެމުން ގެންދެއެވެ. އެހެން ނަމަވެސް މިފެށޭ އޮގަސްޓް މަހުގެ މެދުތެރޭގައި ގްރޭޑް7އަދި 8 އަށް ކިޔެވުން ފެށުމަށް އެޑިއުކޭޝަނުން ވަނީ ނިންމާފައެވެ. އަދި ގްރޭޑް އެކަކުން ފެށިގެން ކިޔެވުން ފެށުމުގެ ތައްޔާރީތައް މިހާރު ވެސް ވަނީ ފަށާފައެވެ.\nމިނިސްޓަރު އަމީން ވިދާޅުވީ، ސްކޫލުތައް ހުޅުވުމާއި ނުވަތަ އެނޫންވެސް ލުއިތައް ދިނުން ގުޅިފައިވަނީ ރާއްޖޭގައި ކޮވިޑް މިހާރު ފެތުރޭ ނިސްބަތަށް ބަލާފައި އަޅަމުން ގެންދާ ފިޔަވަޅުތަކަށް ރައްޔިތުން ބޯލަނބާ މިންވަރެއްގެ މައްޗަށް ކަމަށެވެ. މިއަދުން ފެށިގެން މާސްކު އެޅުން މަޖުބޫރު ކޮށްފައި އޮތް ނަމަވެސް ބައެއް މީހުން މާސްކު ނާޅައި މަގުމަތީގައި އުޅެމުންދާ ކަން މިނިސްޓަރު ވަނީ ފާހަގަކުރައްވާފައެވެ.\nކޮންމެ ފިޔަވަޅަކީ އެންމެންގެ ރައްކާތެރިކަމަށް އަޅާ ފިޔަވަޅެއް ކަމަށާއި، ފަރުދީ ޒިންމާ އަދާކޮށް، ސިއްހީ ފަރާތްތަކުން ދޭ ލަފަޔާ އެއްގޮތަށް އަމަލު ކުރުމަށް މިނިސްޓަރު މިރޭ ވެސް ވަނީ އެދިވަޑައިގެންފައެވެ.


Acid jehiyas gotheh nuvaa foundation eh eejaadhukoffi | Mihaaru\nޑރ. އަލްމާސް އޭނާ އުފެއްދި އެސިޑް ޕްރޫފް ފައުންޑޭޝަން ދައްކައިލަނީ.\nއެސިޑް ޖެހިޔަސް ގޮތެއް ނުވާ ފައުންޑޭޝަނެއް އީޖާދުކޮށްފި\n28 އޮކްޓޯބަރ 2018 - 07:343comments\nއިންޑިއާ ފަދަ، އޭޝިއާގެ ބައެއް ގައުމުތުގައި އަންހެނުންނަށް ވަރަށް ގިނައިން އެސިޑްގެ ހަމަލާތައް ދީ ދިރިއުޅުން ހަލާކުކޮށްލަ އެވެ. ލޯބީގެ މައްސަލަތަކުގައި ފިރިހެނުންގެ ފަރާތުން އަންހެނުންނަށް އެސިޑް ހަމަލާތައް ދިނުމަކީ ވަރަށް އާންމު ކަމެކެވެ. މިފަދަ ހަމަލާތައް އަމާޒުވެފައިވާ ބައެއް މީހުންނަކީ ހިތްވަރުކޮށްގެން އާދައިގެ ދިރިއުޅުމެއް ހޯދާފައިވާ މީހުންނެވެ.\nލިބިދާނެ އެސިޑް ހަމަލާއަކުން ރައްކާތެރި ވެވޭ ގޮތަށް އެސިޑް ޕްރޫފް ފައުންޑޭޝަނެއް މިހާރު ވަނީ އީޖާދުކޮށްފަ އެވެ. މި ފައުންޑޭޝަން މިހާރު އަންނަނީ އިންޑިިއާގެ ކަމާބެހޭ ފަރާތްތަކުން ޓެސްޓް ކުރަމުންނެވެ.\nމި މަސައްކަތުގެ ފަހަތުގައި ހުރީ އިނގިރޭސިވިލާތުގެ ބްރެޑްފޯޑްގައި ދިރިއުޅެމުން އަންނަ ޒުވާނެއް ކަމަށްވާ ޑރ. އަލްމާސް އަހުމަދު، 32، އެވެ. އޭނާ ވިދާޅުވި ގޮތުގައި އެސިޑް ޕްރޫފް ފައުންޑޭޝަނެއް އުފައްދަން ހިޔާލަށް އައީ އިނގިރޭސިވިލާތުގެ ޓީވީ ޕްރެޒެންޓަރު/މޮޑެލް ކެޓީ ޕިޕާ، 35، އަށް 2008 ގައި ދިން އެސިޑް ހަމަލާއާ ގުޅިގެންނެވެ. އޭނާގެ މޫނަށް އެސިޑް ހަމަލާއެއް ދިނީ އޭރުގެ ލޯބިވެރިޔާ އެވެ.\nއެސިޑް ހަމަލާގެ ޝިކާރައަކަށްި ކެޓީ ޕިޕާ.\n"އޭރު އަހަރެން ދިޔައީ ޔުނިވަސިޓީގައި ކިޔަވަމުން. އެ ހާދިސާގެ ފަހުން އަބަދުވެސް ހިތުގައި އޮވޭ ކޮންމެ ވެސް ދުވަހަކު އެސިޑް ހަމަލާތަކާ ދެކޮޅަށް މަސައްކަތް ކުރާނެ ގޮތެއް ހޯދާނަމޭ،" ޑެއިލީ މެއިލް އަށް އަލްމާސް ވިދާޅުވި އެވެ. "އެ ހިޔާލާއި ފިކުރުގެ ތެރެއިން އައި ވިސްނުމެއް އެސިޑް ޕްރޫފް ފައުންޑޭޝަނަކީ."\nފައުންޑޭޝަނާ ބެހޭ ގޮތުން އަލްމާސް ވިދާޅުވީ އޭނާ އުފެއްދި ފައުންޑޭޝަން މޭކަޕްގައި އާންމުކޮށް މިހާރު ބޭނުން ކުރާ ފައުންޑޭޝަނާ ތަފާތުވާ މައިގަނޑު ކަމަކީ އެސިޑް ޖެހިޔަސް މޫނަށް އަސަރު ނުކުރުން ކަމަށެވެ.\n"އެ ނޫނީ ހަމަ އާދައިގެ ފައުންޑޭޝަނާ މީގައި މާ ބޮޑު ތަފާތެއް ނުހުންނާނެ. އެގޮތުން ޓެކްސްޗާ އާއި ވަހުގެ ގޮތުން ވެސް މާ ބޮޑު ތަފާތެއް ނުހުންނާނެ،" ލިޕްސްޓިކެއް ގޮތަށް ފަރުމާކޮށްފައިވާ އެސިޑް ޕްރޫޕް ފައުންޑޭޝަން ފުޅިއާ ބެހޭ ގޮތުން އޭނާ ވިދާޅުވި އެވެ.\nއެކެރިއާއަކީ އެސިޑުން ރައްކާތެރިކޮށް ދޭނެ ފައުންށޭޝަނެއް.\nމި ފައުންޑޭޝަން މޫނުގައި ނުވަތަ ހަށިގަނޑުގެ އެހެން ތަނެއްގައި ވެސް އުނގުޅައިފި ނަމަ، އެސިޑްގެ އަސަރުން އަނދާ އެނދުމުން ރައްކާތެރިކޮށް ދޭނެ އެވެ. ޑރ. އަލްމާސް މިއަށް ދީފައިވާ ނަމަކީ "އެކެރިއާ" އެވެ. މިއީ ފެނާއި އަދި އެ ނޫން ވެސް ދިޔާ އެއްޗެހިން ރައްކާތެރިކޮށްދޭނެ އުފެއްދުމެކެވެ.\n"އަހަރެން އަދި އެބަ މަސައްކަތްކުރަން ކުރިއަށް އޮތް ތަނުގައި އެސިޑް ޕްރޫޕް މޮއިސްޗަރައިޒާއަކާއި ސަން ކްރީމެއް ވެސް ތައްޔާރު ކުރަން،" އޭނާ ވިދާޅުވި އެވެ.\nއަލްމާސްުގެ އުންމީދަކީ އިންޑިއާގައި މިހާރު ކުރިއަށްދާ ޓެސްޓަށް ފަހު، އޭނާގެ އުފެއްދުމަށް އިނގިރޭސިވިލާތުގެ މެޑިސިން އެންޑް ހެލްތުކެއާ ޕްރޮޑަކްޓްސް ރެގިއުލޭޓަރީ އެޖެންސީ (އެމްއެޗްއާރް) އިން އެއަށް ހުއްދަ ލިބުމެވެ. އާންމުކޮށް ގަންނަން ލިބޭނެ ގޮތަށް އަލްމާސްގެ "އެކެރިއާ" ބާޒާރުން ލިބެން ފަށާނީ އެ ހުއްދަ އަށް ފަހު އެވެ.\nއިތުރު ލިޔުންތައް އިންޑިއާ އިނގިރޭސިވިލާތް މޭކަޕްކުރުން


Thauleemaa behey bilah Teacherunge jamiyyaa in islaahuthah husha alhai mashvaraa kurumuge furusathakah edhijje | Mihaaru\nތައުލީމާ ބެހޭ ބިލަށް ޓީޗަރުންގެ ޖަމިއްޔާއިން އިސްލާހުތައް ހުށަހަޅައި މަޝްވަރާކުރުމުގެ ފުރުސަތަކަށް އެދިއްޖެ\nޓީޗަރުންގެ ދުވަސް ފާހަގަކުރަން ހިރިޔާ ސްކޫލުގައި މީގެ ކުރިން ބޭއްވި ހަރަކާތެއްގައި ޓީޗަރުންތަކެއް ބައިވެރިވަނީ-. ފޮޓޯ:ނިޝާން އަލީ/މިހާރު\n08 ސެޕްޓެމްބަރ 2020 - 13:33\nއެ ޖަމިއްޔާ އިން، ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދަށް ފޮނުއްވި ސިޓީގައި ބުނީ ތައުލީމުގެ ބިލާ ބެހޭގޮތުން މަޝްވަރާކުރުމަށް މީގެ ކުރިން ދެ ފަހަރެއްގެ މަތިން އެދުނު ނަމަވެސް އެ ފުރުސަތު ނުލިބޭ ކަމަށެވެ.\nކޮމިޓީ މަރުހަލާގައި ބިލުގެ މަސައްކަތް ނިންމާފައި އޮއްވައި އަނބުރާ، ތަރައްގީ އާއި ތަރިކައިގެ ކޮމިޓީއަށް ފޮނުވާފައިވާތީ ތައުލީމުގެ ބިލަކީ ބިނާކުރަނިވި އިސްލާހުތަކެއް ބޭނުންވާ އަދި ތައުލީމީ ދާއިރާއަށް މުހިއްމު ބިލެއްކަން ހާމަވާ ކަމަށް، ޓީޗާސް އެސޯސިއޭޝަން އޮފް މޯލްޑިވްސް (ޓީއޭއެމް) އިން ބުންޏެވެ.\nސަރުކާރުގެ ފަރާތުން ފުވައްމުލަކު ދެކުނު ދާއިރާގެ އެމްޑީޕީގެ މެމްބަރު މުުހައްމަދު މުމްތާޒް މިދިޔަ ޑިސެމްބަރު މަހު ފޮނުއްވި "ތައުލީމުގެ ބިލް" ފާސްކުރުމަށް ވޯޓަށް އެހުމަށް، މަޖިލީހުގެ މިިދިޔަ ހަފުތާގައި ބޭއްވި ޖަލްސާގައި އެޖެންޑާ ވެސް ކުރި އެވެ. ނަމަވެސް ބައެއް އިސްލާހުތައް ގެނައުމަށް އެ ބިލް އަނބުރާ ފޮނުވާލީ އެވެ.\nބިލް އިސްލާހުކުރާއިރު އެކި ފަރާތްތަކާއެކު މަޝްވަރާކުރާނެ އެވެ.\nއެ ބިލަށް ޓީޗަރުންގެ ޖަމިއްޔާ އިން ހުށަހެޅި އިސްލާހުތަކުގެ ތެރޭގައި، ތައުލީމީ ދާއިރާއަށް އެކަށީގެންވާ ބަޖެޓެއް ހަމަޖައްސައިދިނުން ހިމެނެ އެވެ. އެގޮތަށް އެދިފައިވަނީ، ސްކޫލުގައި ހިންގާ އެކި ހަރަކަތާތްތަކަށާއި ސްކޫލާ ގުޅޭ އެކި ކަންކަމަށް ބެލެނިވެެރިންނާއި ޓީޗަރުންގެ އަތުން ބޮޑު ހަރަދެއް ހިނގާތީ ގާނޫނުގައި ބުނާ ގޮތަށް ހިލޭ ކިޔެވުމުގެ ފުރުސަތު އޮތް ކަމާ މެދު ސުވާލު އުފެދޭތީ އެކަން ހައްލުކުރުމަށެވެ.\nމި އަހަރަށް ލަފާކޮށް، ރައްޔިތުންގެ މަޖިލީހުން ފާސްކުރި 37.8 ބިލިއަން ރުފިޔާގެ ބަޖެޓުގައި އެންމެ ބޮޑު އަދަދެއް ކަނޑައަޅާފައިވަނީ ވެސް އެޑިއުކޭޝަން މިނިސްޓްރީއަށެވެ. އެ މިނިސްޓްރީއަށް 3.3 ބިލިއަން ރުފިޔާގެ ބަޖެޓެއް ކަނޑައަޅާފައިވާއިރު މިިދިޔަ މަހުގެ 27 އާ ހަމައަށް ތައުލީމާ ގުޅުންހުރި އެކި ކަންކަމަށް އެޑިއުކޭޝަން މިނިސްޓްރީން 1.7 ބިލިއަން ރުފިޔާ ހަރަދުކޮށްފައި ވެ އެވެ.\nތައުލީމު ލިބެންޖެހޭ މަޖުބޫރު އުމުރުކަމަށް ކަނޑައަޅާފައިވާ ކުދިން ވަޒީފާއަށް ފޮނުވައިގެން ނުވާނެ ކަމަށް ބުނެފައިވާ ބައި، 16 އަހަރުން މަތީގެ ދަރިވަރުންނަށް ވަކި ހުއްދައާއެކު ވަޒީފާ އަދާކުރެވޭނެ ގޮތް ހަދައިދިނުމަށް އެދި ވަޒީފާއާ ބެހޭ ގާނޫނު އިސްލާހުކޮށްދިނުމަށް ހިޔާލު ހުށަހަޅާފައި ވެ އެވެ.\nތައުލީމާ ބެހޭ ބިލުގައިވާ ގޮތުން ޓީޗަރުންނަށް މަސައްކަތްކުރެވޭނީ ހާއްސަ ލައިސެންސެއް ލިބިގެންނެވެ. އެކަމާ ގުޅޭ މަސައްކަތްތައް ކުރުމަށް ވަކި ކައުންސިލެއް އުފައްދަންޖެހެ އެވެ. ޓީޗަރުންގެ ޖަމިއްޔާއިން ވަނީ އެ ކައުންސިލަކީ ސިޔާސީ ނުފޫޒުން އެއްކިބާވެފައިވާ ތަނެއްކަން ޔަގީންކުރާނެ ގޮތްތައް ސާފުކުރުމަށް އެދިފަ އެވެ. އޭގެ އިތުރުން ކިޔަވައިދިނުމަށް ބޭނުންވާ ހުރިހާ ވަސީލަތެއް ފޯރުކޮށްދިނުމަކީ އެޑިއުކޭޝަން މިނިސްޓްރީގެ ޒިންމާއެއްކަން ބިލުގައި ކަނޑައަޅައިދިނުމަށް ވެސް އެދިފައި ވެ އެވެ.\nއެ ވަސީލަތްތަކުގެ ތެރޭގައި ކޮންމެ ޓީޗަރަކަށް މަސައްކަތްކުރާނެ ވޯކް ސްޓޭޝަނެއް ގާއިމްކޮށް އެ ސްޓޭޝަންގައި ކޮންމެ ޓީޗަރަކަށް ގޮނޑިއަކާއި މޭޒެއް އަދި ކޮމްޕިއުޓާ ސިސްޓަމެއް ހުންނަންޖެހޭނެ ކަމަށް ބުންޏެވެ.\n"ފެންވަރު ރަނގަޅު ތައުލީމެއް ދެވޭނީ އެކަށޭނެ ވަސީލަތްތަކާއި ފެހި ފަހި މާހައުލެއް ގާއިމްކޮށްދެވިގެންނެވެ. އަދި ދަރިވަރުންގެ ތައުލީމާއި ދުޅަހެޔޮކަމާއި ގުޅުންހުރި ހަރަކާތްތައް ހިންގުމަށް ފައިސާ ހޯދުމުގެ ގޮތުން ސަލާންޖެހުމުގެ އާސަ ހުއްޓުވަންޖެހެ އެވެ. މި އާދަތަކުގެ ސަބަބުން ސްކޫލުތަކުގެ މެނޭޖްމަންޓު، މުދައްރިސް އަދި ހާއްސަކޮށް ބެލެނިވެރިންނަށް އެތައް ދަތިތަކަކާއި ކުރިމަތިލާންޖެހެ އެވެ،" ތައުލީމީ ދާއިރާއާ ގުޅުންހުރި ބައެއް ކަންބޮޑުވުންތައް ފާޅުކުރަމުން ޓީޗަރުންގެ ޖަމިއްޔާއިން ބުންޏެވެ.\nތައުލީމީ ޒުވާނުން ދާއިރާއަށް ޝައުގުވެރިކުރުވުމަށް ބާރުދޭ ފަދަ ކަންކަން ބިލުގައި ހިމެނުމަށް އަތޮޅުތެރޭގެ ޓީޗަރުން ހިމެނޭގޮތަށް ބޯހިޔާވަހިކަން ފޮރުކޮށްދިނުމާއި އެކަށީގެންވާ އުޖޫރައެއް ދިނުމާއި ދާއިރާގެ ނިންމުންތައް ނިންމުމުގައި ޓީޗަރުން ޝާމިލްކުރުން އަދި ވަޒީފާގެ ކުރިއެރުން ލިބިދިނުމާއެކު އެކަށޭނެ އެލަވަންސްތައް ދޭންޖެހޭނެކަން ފާހަގަކުރި އެވެ. އެލަވަންސްތަކުގެ ތެރޭގައި ރިސްކް އެލަވަންސް އާއި އެކޮމޮޑޭޝަން އެލަވަންސް އާއި ފުޑް އެލަވަންސް އާއި ފޯނު އެލަވަންސް އަދި ކްލާސް ޓީޗަރު އެލަވަންސް ދޭން އެދިފައިވެ އެވެ.\nސްކޫލް ތައުލީމް ޓީޗަރުން ރައްޔިތުންގެ މަޖިލިސް އެޑިއުކޭޝަން މިނިސްޓްރީ ޓީޗާސް އެސޯސިއޭޝަން\n24 ކޮމެންޓް, 24 ރިއެކްޝަންސް\nލިޔުމުން ޚިޔާލު ހޯދުމުގެ ފުރުސަތު މަޖިލީހުން އާންމުކޮށް ހުޅުވާލި. އަދި އާންމުކޮށް ހުޅުވާލައިގެން ފޯރަމެއްވެސް ބޭއްވި. އޭރު ތިޔަ ޓީޗަރުންނާއި ޖަމިއްޔާ ކޮބައިބާ؟\nމި ޓީޗަރުން މީ ކަންކަމަށް ހާދަ ޑިމާންޑް ކުރާބައެކޭ ދޯ؟ އަދިވެސް ގިނަ ޓީޗަރުންނަކީ ވަރަށް ފެންވަރުދަށް ޓީޗަރުން. އެކަން މި އެނގެނީ އޮންލައިން ކްލާސްތައް ނަގަން ފެށުމުން. ރާއްޖޭގަ އިންގްލިޝްމީޑިއަމްއަށް ކިޔަވަދޭއިރު ފަރިތަކޮށް ރަނގަޅަށް އިންގްލިޝްއިން ލެސަންނަގައި ނުދެވޭ ޓީޗަރުން މިހާރުވެސް ވަރަށްގިނަ. ކްލާހަށް ގޮސް ފޯނާ ކުޅެން އިނދެ ގަޑި ނިންމާލަނީ ކިތައްޓީޗަރުންތޯ ބަލާލުން ވެސް ރަނގަޅު މި ބިލަށް އިސްލާހު ހުށަހެޅުމުގެ ކުރިން.\nމުސާރަ ނަގާއިގެން ގޭގަތިބެވޭގޮތަށް ޤާނޫނު ބަދަލުކުރަންވީ ؟ ގްރޭޑް 10 ނިންމާ 15 ކުދިން އިމްތިހާނު ހެދީމާ5މާއްދާއިން ފާސްވަނީ 1 ނޫނީ2ކުދިން\nއެންމެ ފުރަތަމަކަމަކަށް ތިޔަ މަޖިލީހުގެ މެންބަރުކަމުގެ ޝަރުޠު ހަމަ ކުރަން ފެނޭ! ރާއްޖޭގެ ޤާނޫނު ހަދަން ތަނެއް ދޮރެއް ނޭނގޭ ބަޔަކު މިތިބީ! މި މީހުންގެ ޝަރުތަކީ ލިޔަން ކިޔަން ދަތުން! މިއަށް ވުރެ ވަކި ހެއްވާ ކަމަކީ ކޮބާ؟\nޓީޗަރުން އަބަދު ލާރި އާ ހެދި ޝަކުވާކޮށްކޮށް މި ތިބެނީ. އަބަދުވެސް މަށަށް މަދު މަށަށް މަދު ކިޔާލަ ކިޔާލާ. ކުރާ މަސައްކަތާ އެއްވަރަށް ލާރި ލިބޭއިރުވެސް. ސާބަސް ކަލޭމެނަށް!\nތި ބޭފުޅާތޯ ޓީޗަރުންނަށް އެކަށީގެންވާ އުޖޫރައެއް ދެނީ\nކުރީގެ ޕްރިންސިޕަލުންގެ ހިޔާލުހޯދުންވަރަށް މުހިންމު\nޕްރޮފެޝަނަލް ވަޒީފާ ތަކުގައި އެމީހަކު ކުރާނީ އެމީހެއްގެ ޕްރޮފެޝަންއާ ގުޅޭ މަސައްކަތް! ނަރުހުންކުރާނީ ނަރުހުންގެ މަސައްކަތް، އާރކިޓެކްޗަރުން ކުރަހާނީ އެމީހުނެއްނުދާނެ ޢިމާރާތުގެ ކޮންކްރީޓް މަސައްކަތް ކުރާކަށް! އެކަމަކު ޓީޗަރުން އެހެނެއްނޫން އެމީހުންކުރަންޖެހޭ އެއްމެ މުހިންމު ކަންތައްތައް ނޮކޮށް ބައިވަރު ކަންތައް ކުރަންޖެހޭ! އެހެންވުމުގެ ސަބަބުން ރަނގަޅަކަށް ކިޔަވއެއް ނުދެވޭ! ދެން ފެންވަރުދަށް ކުދިން ސްކޫލުތައް ނިންމާފަ ވަޒީފާގެ ބާޒާރަށް ނުކުމޭ!\nމި ޓީޗަރުންނަށް ހީވަނީ ތިމަންނަމެން ވަރު ބަޔަކުނެތްކަމަށް. އެދައްކާ ޓެލިކްލާސްތަކަށްއަރާ ބައެއް ޓީޗަރުންގެ ފެންވަރު ފެނުނީމަ ލަދުގަނޭ. ރަނގަޅު ޓީޗަރުންވެސް ތިބޭ އެކަމަކު ގިނައީ ތާކުންތާކު ނުޖެހޭ މީހުން. ކޮންމެ މީހެއްގެ އަތުގަ ޑިގްރީ ސެޓްފިކެޓް އޮވޭ އެކަމަކު ޕްރީސްކޫލް ކުއްޖެއްގެ ފެންވަރުވެސް ނުހުރޭ.\nތިބޭފުޅާ ކިޔަވައިދޭން ވީއެންނު ތިހާ މޮޅިއްޔާ\nއެމްޑީޕީ ސަރުކާރަކީ ވެރިކަން ލިބުމުން ފޫކެހުން ވަރަށް ގިނަ ބައެއް ގާނޫނު އޮތް ގޮތް ނޫން ގޮތަށް ބަދަލްކުރަން އުޅުން ވެރިކަމުގެ ރިޔާސީ ނިޒާމް ބަރުލަމާނީ ނިޒާމަށް ބަދަލްކުރަން އުޅުން ވެރިކަން ކުރާރަށް ނޫން ރަށަށް ވެރިކަން ބަދަލްކުރަން އުޅުން ސިވިލްސރވިސް މުވައްޒަފުންނަށް ރަނޣގަޅު ގޮތް ހަދައިދޭން ބޭނުން ނުވުން އަޅުވެތި ކަމަށް ލޯބިކުރުން މިޒާތުގެ ކަންތައް ތަކުގައި އުޅެ ގައުމު ހިންގައި ނުގަނެ މިމީހން ނިމިދަނީ\nޓީޗަރުންނަާއި ޕްރިންސިޕްލުންގެ ރައުޔުނުހޯދާ މަޖިލިހުގައި އުޅޭ ތަންދޮރުނޭގޭ މީހުންގެ ހިޔާލު ހިމަނާގެން ނިންމާލަންތިޔައުޅުނީ


Iburaiytheri Vaahaka: Zineykuri Alhuveriyaa - Vaguthu\nޢިބުރަތްތެރި ވާހަކަ: ޒިނޭކުރި އަޅުވެރިޔާ\nއަބޫ ޛައްރު ރަޟިޔަﷲ ޢަންހު ރިވާކުރެއްވިއެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\nބަނީ އިސްރާއީލު ބާގައިގެ އަޅުކަންކުރާ މީހަކު އަޅުވެރިވެ އޭނާގެ މުންނާރުގައި ފަސްދޮޅަސް އަހަރުވަންދެން ﷲ އަށް އަޅުކަން ކުރުންމަތީ ދެމިހުރެއްޖެއެވެ. އެޔަށްފަހު ވާރެ ވެހި ބިންމަތި ފެހިވެއްޖެއެވެ. ދެން މިއަޅުވެރިޔާ އޭނާގެ މުންނާރުން ބޭރު ބެލުމަށްފަހު ބުނެފިއެވެ. ތިމަންނާ މިތަނުން ފައިބާ ﷲގެ މަތިން ޒިކުރުކޮށް ހަދައިފިނަމަ ހެޔޮކަން އިތުރުވާނެއެވެ. ދެން އޭނާ އެތަނުން ފައިބައިފިއެވެ. އޭރު އޭނާގެ އަތުގައި ގޮދަން ރޮއްޓެއް ނުވަތަ ދެރޮއްޓެއް އޮތެވެ.\nދެން ބިންމަތީގައި އުޅެނިކޮށް އަންހެނަކާ ދިމާވެއްޖެއެވެ. ދެން އެޔަށްފަހު އެދެމީހުން ދެމީހުންނަށް ވާހަކަދައްކަމުން ގޮސް އެދެމީހުން އެއްދާންކޮށް ޒިނޭކޮށްފިއެވެ. އެޔަށްފަހު އޭނާ ހޭވެރިވެއްޖެއެވެ. އެޔަށްފަހު އޭނާ ކުޑަ ފެން ގަނޑަކަށް ފެންވަރަން ފައިބައިފިއެވެ.\nއެހިނދު ސަލާން ޖަހާ މީހަކު އައިސްފިއެވެ. ދެން އެމީހާއަށް އޭނާ ފެންގަނޑުގައި އޮވެފައި އެރޮށި ނުވަތަ ދެރޮށި ނެގުމަށް އިޝާރާތްކޮށްލިއެވެ. އެޔަށްފަހު އޭނާ މަރުވެއްޖެއެވެ.\nދެން އޭނާ މަރުވުމަށްފަހު އޭނާގެ ފަސްދޮޅަސް އަހަރުގެ އަޅުކަން އެ ޒިނޭއާ އަޅާކިރުނު އިރު އެޒިނޭ އޭނާގެ ހެޔޮކަންކަމަށްވުރެ ބަރުވެއްޖެއެވެ. އެޔަށްފަހު އެދެގޮދަން ރޮށި އޭނާގެ ހެޔޮކަމުގެ ތެރެއަށް ލެވިއްޖެއެވެ. އެޔަށްފަހު އޭނާގެ ހެޔޮކަން ބަރުވެ ﷲ އޭނާގެ ފާފަ ފުއްސަވައިފިއެވެ.\n(މަޞްދަރު: ޞަޙީޙް އިބުނު ޙިއްބާން 820، ޙަދީޘްގެ މާނަ) މި ޙަދިޘުން ލިބޭ ޢިބުރަތްތައް: 1.ޒިނޭގެ ފާފައިގެ ބޮޑުކަން. 2.ﷲގެ ދަލީލުތަކަށް ވިސްނާ ފިކުރުކޮށްފިނަމަ އީމާންކަން އިތުރުވާކަން. 3.ޝައިތާނާ އިންސާނާ މަގުފުރެއްދުމަށްއ އަންނަނީ ހެޔޮމަގުތަކުން ކަން. 4.ޝައިތާނާ އަންހެނުންނާއި ފިރިހެނުން މަގު ފުރައްދާ ގޮތްތައް. 5.ޞަދަޤާތް ކުރުމުގެ މާތްކަން އަދި ﷲގެ ރަޙުމަތުގެ ތަނަވަސްކަން ބޮޑުވެގެންވާކަން.


Eheetheri vumugai Naples meehunge namoonaa!\nކޮރޯނާވައިރަހާ ކުރަމުންދާ ވަރުގަދަ ހަނގުރާމައިގައި އިޓަލީ އަދިވެސް އޮތީ ލޮކްޑައުން ކޮށްފަ އެވެ. އެއާއެކު ވެސް އެ ގައުމުގެ މީހުން ދައްކާ ނަމޫނާ އަކީ ފާޙަގަ ކޮށްލަން ޖެހޭ ވަރުގެ ކަމެކެވެ. ޚާއްސަކޮށް ނޭޕްލްސްގެ ރައްޔިތުންނެވެ.\nހާލުގައި ޖެހިފައިވާ އަދި ގެދޮރު ނެތި މަގުމަތީގައި އުޅޭ ފަގީރުންނަށް އެހީ ފޯރުކޮށްދިނުމުގައި އެމީހުން ދައްކަމުންދާ އިންސާނިއްޔަތުކަމުގެ މިސާލަކީ އެހެން މީހުން ވެސް އޭގެން އިބުރަތް ހާސިލުކުރަން ޖެހޭ ފަދަ މިސާލެކެވެ.\nއޭގެ ތެރެއިން ގިނަ މީހުންގެ ގޭގޭގެ ބެލްކަނީގައި "ސަޕޯޓިވް ބާސްކެޓް" ނުވަތަ އެހީތެރިކަން ފޯރުކޮށްދޭ ވަށިގަނޑެއް އެލުވައިގެންނެވެ. ކާ އެއްޗެތި އަޅާ ފުރާފައި ހުންނަ މި ބާސްކެޓްތަކުގެ ފޮޓޯތަކެއް މީހަކު ވަނީ ސޯޝަލް މީޑިއާގައި ހިއްސާ ކޮށްފަ އެވެ. މި ބާސްކެޓްތަކުގައި އިޓަލީ ބަހުން ލިޔެފައިވާ ވަރަށް ޚާއްސަ މެސެޖެއް ވެއެވެ.\n"މި ވަށިގަނޑަށް އެއްޗެއް ލައިދެވެން އޮތްނަމަ ލައިދީ. ނޫންނަމަ ވަށިގަނޑުން އެއްޗެއް ގެންދޭ،" މި ލިޔުމުގެ ޖުމްލަ މާނައަކީ މިއެވެ.\nހަގީގަތުގައި ނޭޕްލްސް މީހުންގެ މި ދީލަތިކަމުގެ އިޝާރާތަކީ ބޯދާ ޒަމާނުއްސުރެ އެމީހުންގެ ސަގާފަތުގައި ހިމެނިގެން ކުރަމުން އަންނަ ކަމެކެވެ. މި ވަށިގަނޑު މަޝްހޫރުވެފައި ވަނީ "ޕަނާރޯ ސޮލިޑޭލް" ގެ ނަމުންނެވެ. މާނައަކީ "ބާސްކެޓް އޮފް ސޮލިޑަރިޓީ" ނުވަތަ އެއްބައިވަންތަ ކަމުގެ ވަށިގަނޑެވެ. މި ބާސްކެޓްގެ އެންމެ ޝައުގުވެރިވާ އެއް ކަމަކީ މިއީ އެކަކު އަނެކަކާ އެއްވެސް ވަރަކަށް ގުޅިގެން ކުރާ ކަމަކަށް ނުވުމެވެ. މިއަށް އެއްޗެހި ލަނީ ކާކުކަމެއް ގެންދަނީ ކާކުކަމެއް އެއްވެސް މީހަކަށް ނޭނގޭނެ އެވެ.\nވަރަށް ތަފާތު ގޮތަކަށް ނޭޕްލްސް މީހުން އަދާކުރާ މ އިހްސާންތެރިކަމަށް ޓުވިޓާގައި ގިނަ ބަޔަކު ތައުރީފުކޮށްފައި ވެއެވެ. އަދި މިއީ އެހެން ރަށްތަކާއި ގައުމުތަކުން ވެސް ކުރަން ރަނގަޅު ކަމެއް ކަމަށް ގިނަ ބަޔަކު ދެކެ އެވެ. ބައެއް މީހުން ބުނި ގޮތުގައި ނޭޕްލްސް މީހުން ދައްކާފައިވާ ނަމޫނާއާ އެއްގޮތަށް އެ މީހުން ވެސް ގޭގެ ބެލްކަނީގައި ބާސްކެޓް އެލުވައިގެން ނިކަމެތިންނަށް އެހީތެރިކަން ފޯރުކޮށް ދެވޭތޯ މަސައްކަތް ކުރަން ފަށާނެ އެވެ.\n"އަހަރެންގެ ހަޔާތުގައި ބައްދަލުވި އެންމެ ދީލަތި މީހުންނަކީ ނޭޕްލްސް މީހުން. އިޓަލީއަށް ހެޔޮގޮތް މިންވަރު ކުރެއްވުމަށް އަހަރެން އެދެން. އަދި ދުނިޔޭގެ އެންމެންނަށް ވެސް،" މި ޚަބަރަށް ކޮމެންޓު ކުރި މީހެއްގެ ޓުވިޓްގައި ބުނެފައި ވެއެވެ.\n"އިންސާނިއްޔަތުކަން އަދިވެސް ނެތި ނުދާކަން ސާބިތުވެއްޖެ،" ތިން ވަނަ މީހާގެ ޓުވީޓްގައި ވެއެވެ.\nކޮރޯނާވައިރަސްގެ ސަބަބުން އެންމެ ބޮޑު ގެއްލުމެއް ކުރިމަތިވެފައިވަނީ އިޓަލީ އަށެވެ. ނަމަވެސް އެމީހުންގެ އިންސާނިއްޔަތުކަމުގެ ޖަޒުބާތަކަށް ކުޑަވެސް ގެއްލުމެއް ނުލިބެ އެވެ.


Dharinge gaigai thalhai adhabu dheegen islaaheh nukureveyne!\nދަރިންގެ ގައިގައި ތަޅައި އަދަބު ދީގެން އިސްލާހެއް ނުކުރެވޭނެ!\nނިކަން އިސް މަގާމެއްގައި ނިކަން ބިޒީކޮށް އުޅުއްވާ އެކަމަކު އާއިލާއާ އެކުގައި ވެސް އެހާމެ ގިނަ ވަގުތު ހޭދަކުރައްވާ ފަސް ކުދިންގެ ބައްޕައަކާ ކުރި އިންޓަވިއުއެއްގެ ތެރެއިން ދެކެވުނު ވާހަކަ އަކުން ފަށައިގަންނަމާ ހިނގާށެވެ. އެ ވާހަކައެއް ދެކެވެމުން ދިޔައީ ދަރިން ތަރުބިއްޔަރުކޮށް އިސްލާހުކުރުމާ ބެހޭ ގޮތުންނެވެ.\n"ކުދިންނަށް އަދަބު ދޭން ޖެހޭނެ. ބަސް ނާހައި ބޮޑާ ހާކާ ނަމަ ތަޅަން ވެސް ޖެހޭނެ. އެއީ އޭގެ ސަބަބުން އޭނާ އަށް ފަހުން އެއްޗެއް ދަސްވެ އިބްރަތްތަކެއް ހާސިލުވެގެންދާނެތީ،" އޭނާ ބުނީ މިހެންނެވެ.\nއިތުރު ވާހަކައަކަށް ދިއުމުގެ ކުރިން ގަބޫލުކުރަން ޖެހޭ ހަގީގަތަކީ ދަރިން ތަރުބިއްޔަރުކޮށް އިސްލާހުކުރަން ޖެހޭ ގޮތުގެ ބަހުސަކީ އަހަރެމެން ދިވެހިންގެ ތެރޭގައި ވެސް ނިކަން އަޑުގަދަވެ ހޫނުވެފައި އޮތް ސުރުހީއެއް ކަމެވެ. ދޮށީ އުމުރުގެ ބައެއް މީހުންގެ ހިޔާލުގައި "އެމީހުން އަހުލާގު ރަނގަޅު ބަޔަކަށް" ބަދަލުވުމުގެ ސިއްރަކީ ކުޑައިރު މަންމަ ނުވަތަ ބައްޕަގެ ފަރާތުން ލިބުނު އަދަބެވެ. ނުވަތަ އިލޮށިފަތި ރޫޅި ކުދިކުދިވަންދެން އެމީހުންގެ ގައިގައި އެއިން ތަޅައި ހަން ނަގާލާފައިވާތީ އެވެ.\nބައެއް މީހުންގެ ހިޔާލުގައި އެއީ އިންސާނިޔަތުކަމެއް ނެތް ރަހުމްކުޑަ އަނިޔާ އެވެ. އެއްގޮތަކަށް ވެސް ދަރިން ތަރުބިއްޔަތުކުރަން ޖެހޭ ގޮތެއް ނޫނެވެ.\nއަހުލާގާއި އަދަބުގެ ތަފާތު ވަރަށް ބޮޑު\nއެކަމަކު އަޅުގަނޑުމެންގެ ރަދީފުގައި "އަދަބު" ގެ މާނަކޮށްފައި އޮންނަ ގޮތުން "އަދަބަކީ" ހުރިހާ ކަމެއްގެ ހައްލު ކަމަށް ވިސްނުމުގެ ފުރުސަތު އެބައޮތެވެ. ދިވެހިން ދަންނަ އެތައް "އަދަބެއް" އޮވެ އެވެ.\nއެންމެ މަޝްހޫރު "އަދަބަކީ" އިހްތިރާމް އަދާކުރުމާއި ކިޔަމަންތެރިވުމެވެ. އަހުލާގު ރަނގަޅުކަމެވެ. ދެން އެއަށް ފަހު މި އަންނަނީ އުގޫބާތުގެ ވާހަކަ އެވެ.\nމިހެންވީމަ "އަދަބު" ދީގެން ދަރިއަކު ކިޔަމަންތެރިކޮށް ބަސްއަހައި އެހެން މީހުންނަށް އިހްތިރާމްކުރާ ކުއްޖަކަށް އެ ކުއްޖަކު ބަދަލުކޮށްލެވިދާނެ ކަމަށް ގަބޫލުކުރާ ފިކުރެއް އުފެދުމުގެ ފުރުސަތު ބައެއްގެ މެދުގައި އުފެދިދާނެ ކަމަށް ގަބޫލުކުރެވިދާނެ އެވެ. ވަކިން ހާއްސަކޮށް ބޯދާ ހިޔާލުތަކަށް ބަލާއިރު މިއީ މަގްބޫލު ވިސްނުމެކެވެ.\nމިހާރު ވެސް ދޮށީ އުމުރުމުގެ މީހެއްގެ ގާތުގައި ދަރިން ތަރުބިއްޔަތުކުރަން އެންމެ ރަނގަޅު ގޮތަކީ އަދި ބަސް ނާހައި އުޅޭ ކުއްޖާ މައިތިރިކުރަން އޮތް އެންމެ މޮޅު ގޮތަކީ ކޮބައިތޯ ސުވާލުކޮށްފި ނަމަ އެންމެ ފަސޭހަ ޖަވާބަކަށް ދޭނީ "އަދަބު" އެވެ.\nއެކަމަކު ހަގީގަތަކީ ރަދީފުގައި "އަދަބު" ގެ މާނައަކަށް އަހުލާގު އޮތަސް އަދަބު ދީގެން އަހުލާގެއް ނުކުރެވޭނެ ކަމެވެ. މިއީ ސައިންސާއި މިއަދުގެ ޒަމާނީ ހޯދުންތަކުން ތަޖުރިބާކާރު އިލްމުވެރިން ސާބިތުކޮށްދީފައިވާ ކަމެކެވެ.\nއަދަބުން ނަގައިދޭ ފިލާވަޅަކީ ވެސް އަދަބެވެ.\nކުޑަކުދިންނަކީ އެ ކުދިންނަށް ފެންނަ މަންޒަރުން ދަސްކުރާ ކުދިންނެވެ. މިއީ ވަރަށް ބޮޑު ހަގީގަތެއްކަން ކޮންމެ މަންމައަކު އަދި ބައްޕައަކު ވެސް ގަބޫލުކުރާނެ އެވެ. އަދި އިވޭ އަޑުތަކަށް ވެސް ދަރިފުޅުގެ ސިކުނޑި ފަސޭހައިން ހުޅުވޭކަން މައިންބަފައިންނަށް އެނގޭނެ އެވެ.\nފާހަގަކޮށްލަން ޖެހެނީ ދަސްކުރުމުގެ މި މަރުހަލާގައި ކުދިން އެންމެ ބޮޑު ނަމޫނާއަކަށް ނުވަތަ އެ ކުދިންގެ އެންމެ ބޮޑު ޓީޗަރަކަށް ބަދަލުވެގެން ދަނީ އެންމެ ގާތުން ފެންނަން ހުންނަ މަންމަ އާއި ބައްޕަ ކަމެވެ. އެހެންވީމަ އެ މަންމަ އާއި ބައްޕަގެ އަމަލުތަކުގެ އަސަރު ދަރިފުޅަށް ކުރާ މިންވަރު ހަގީގަތުގައި ވަރަށް ވެސް ބޮޑެވެ.\nކަންމިހެން އޮތްވައި ދަރިފުޅަށް އަދަބު ދިނީމަ ދަރިފުޅަށް ވެސް ދަސްވާނީ އެ އަހުލާގެވެ. ބުލީއެއްގެ ޝިކާރައަކަށް ވެފައި ހުންނަ ކުއްޖާ ފަހުނުް ބުލީއަކަށް ބަދަލުވެފައި ހުންނަ މަންޒަރު ނުދެކެނީ ކާކު ހެއްޔެވެ؟\nމަންމަ އަށް ކުޑައިރު ލިބުނު އަދަބު ދަރިފުޅަށް ދޭކަށް ނުޖެހޭ!\nވާގޮތަކީ މިއީ އެވެ. ބައެއް ދޮށީ އުމުރުގެ މައިންނާއި ބަފައިންނަކީ އެމީހުންގެ ކުޑައިރު އެމީހުންގެ މައިންބަފައިންގެ ފަރާތުން އެކި ފެންވަރުގައި އަދަބު ލިބިފައިވާ މީހުންނެވެ. ބަސް ނާހައިގެން އިސްލާހުކުރަން އަދަބު ދީ އަނދަގޮނޑި ވެސް ޖަހައިފައި ތިބޭ މީހުންނެވެ. ނިކަން ވިސްނާބައްލަވާށެވެ. އޭރުގެ ދިވެހިންނަކީ ބަސް ނާހައި، އެކުވެރި އެހެން ކުދިންނާ އެކު ބޭރަށް ހިތްހަމަޖައްސާލަން ދާ ކުއްޖާގެ ކަންފަތުގެ ފޫޅުގައި ހިފައި ދަމައި ގެއަށް ގެނެސް ރުއްގަނޑެއްގައި އަނދަގޮނޑި ޖަހައި އަތްވަށް ނެރެފައިވާ ބާއްވާ ބެލެނިވެރިންނެވެ.\nއެއީ އެއްގޮތަކަށް ވެސް ދަރިން ތަރުބިއްޔަތުކޮށް އަދަބުވެރި ކުރުވުމެއް ނޫނެވެ. އެއީ އެންމެން ބަންދުކުރަން ގޮވާލާ ގުއަންޓަނާމޯ ބޭ ޖަލުގައި އަދަބު ދިނުން ކަހަލަ ކަމެކެވެ.\nވިސްނާލަން ޖެހޭ ކަމަކީ މަންމަ އަށް އަދި ބައްޕަ އަށް ކުޑައިރު އަނިޔާ ނުވަތަ އަދަބު ލިބިފައި ހުއްޓަސް އެއީ އެމީހުންގެ ކުދިންނަށް އަދަބު ލިބެން ޖެހޭ ސަބަބެއް ނޫން ކަމެވެ. އަދި މަންމަ އަށް ނުވަތަ ބައްޕަ އަށް އަދަބު ލިބުނޭ ކިޔާފައި ދަރިންގެ ގައިގައި ތަޅައި ދަންމަވާލުން ރަނގަޅު ބެލެނިވެރިކަމަކަށް ވެސް ނުވާނެ ކަމެވެ.\nފާހަގަކޮށްލަން ޖެހޭ އަނެއް ކަމަކީ މިފަދަ އަހުލާގެއް ދަރިފުޅަށް ދެއްކުމުގެ ސަބަބުން ބެލެނިވެރިޔާ އާއި ކުއްޖާއާ ދެމެދު އޮންނަ ގާތް ގުޅުން ވެސް ހީނަރުވެގެން ހިނގައިދާނެ އެވެ.\nދިރާސާތަކުން އެނގިފައިވާ ގޮތުން އަދަބު ލިބޭ ކުދިންނަކީ އެމީހުންނަށް އަދަބު ލިބޭ އަމަލު ދޫކޮށްލުމަށް ވުރެ ބޮޑަށް އަދަބަށް ފިލަން މަސައްކަތްކުރާ ކުދިންނެވެ. އެހެންވީމަ އެންމެފަހުން އެ ދަރިފުޅު، އޭނާ އަށް އަދަބު ދޭ މަންމަ ނުވަތަ ބައްޕަ އަށް ފިލަން މަސައްކަތްކުރާ ހިސާބަކަށް މި މައްސަލައެއް ގޮސްފި ނަމަ ދެން ވާނެ ގޮތް ވިސްނާލާށެވެ.


BREAKING | Kuda Kujja Aai Behunu Fulus Meehaa Vazeefa In Suspend Koffi - Vaguthu\nޖިންސީ ގޯނާއާއި ދެކޮޅަށް އައްޑޫގައި ކުރިއަށް ގެންދިޔަ މުޒާހަރާގެ ތެރެއިން--ފޮޓޯ: މީސްމީޑިއާ\nއައްޑޫސިޓީގައި ކުޑަ ކުއްޖަކަށް ޖިންސީ ގޯނާ ކުރި ކަމުގެ ތުހުމަތު ކުރެވުނު ފުލުސް މީހާ ވަޒީފާއިން ސަސްޕެންޑް ކޮށްފިއެވެ.\nކުޑަކުއްޖަކަށް ޖިންސީ ގޯނާ ކުރި ކަމުގެ ތުހުމަތުގައި އެ ފުލުސް މީހާ ވަޒީފާއިން ސަސްޕެންޑް ކޮށްފައިވާއިރު، އޭނާ މުއްދަތެއް ނެތް ގޮތަށް ބަންދުގައި ބެހެއްޓުމަށް ހިތަދޫ މެޖިސްޓްރޭޓް ކޯޓުން ވަނީ ހުކުމް ކޮށްފައެވެ.\n"ވަގުތު" އަށް އެނގިފައިވާ ގޮތުގައި ކުޑަ ކުއްޖަކާއި ބެހުނު ކަމަށް ބުނާ މައްސަލައެއްގައި ފުލުހުންގެ ވަޒީފާއިން މިމަހުގެ 16 ވަނަ ދުވަހުން ފެށިގެން ސަސްޕެންޑް ކޮށްފައިވަނީ ސަބްއިންސްޕެކްޓަރު އޮފް ޕޮލިސް އަހުމަދު ނަޒުމީން (ސ.ނަންބަރު 3488) އެވެ. އޭނާ ވަޒީފާއިން ވަކިކޮށްފައިވަނީ ފުލުހުންގެ ވަޒީފާއާއި ބެހޭ ގަވައިދުގެ 65 ވަނަ މާއްދާގެ (ނ) އަށް ރިއާޔަތް ކޮށެވެ.\nމި މައްސަލަ ފެންމަތިވި ފަހުން ވެސް އޭނާ ހައްޔަރު ކޮށްފައެއް ނުވެއެވެ. އެހެން ނަމަވެސް އެންމެ ފަހުން އޭނާ ހައްޔަރު ކޮށްފައިވަނީ އެކަމާއި ދެކޮޅަށް އައްޑޫގެ ގިނަ ބަޔަކު މުޒާހަރާކޮށް އޭނާ ދިރިއުޅޭ ގެ ކައިރިއަށް އެއްވުމާއި ގުޅިގެންނެވެ.\nސެޕްޓެމްބަރު 18, 2021 18:47\nހަމަޔަގީންތަ ޗަސްޕެންޑު ކުރިންތަ ކާކުދެނަހުރީ.😂


Zuvaan Tharin Ge Goal Thakaaeku Lampard Ah Furathama Molhu - Vaguthu\nޒުވާން ތަރިންގެ ގޯލްތަކާއެކު ލެމްޕާޑަށް ފުރަތަމަ މޮޅު\nއިނގިރޭސި ޕްރިމިއާ ލީގުގައި ނޯވިޗް ސިޓީއާ ދެކޮޅަށް ކުޅުނު މެޗުން މޮޅުވެ، ފްރޭންކް ލެމްޕާޑްގެ ކޯޗުކަމުގެ ދަށުގައި ޗެލްސީން ފުރަތަމަ ފަހަރަށް މޮޅެއް ހޯދައިފިއެވެ.\nމިއަދު ނޯވިޗްގެ ދަނޑުގައި ކުޅުނު މެޗުން ޗެލްސީ މޮޅުވީ 3-2ގެ ނަތީޖާއަކުންނެވެ. މެޗަށް ލެމްޕާޑް ނެރުނު ފުރަތަމަ 11 ގައި ޒުވާން ކުޅުންތެރިންތަކެއް ގިނަކަން ފާހަގަކޮށްލެވުނުއިރު، އެވަރެޖް އުމުރަކީ 24 އަހަރާ 208 ދުވަހެވެ. އެއީ 1994 ވަނަ އަހަރަށްފަހު ޕްރިމިއާ ލީގުގެ މެޗެއްގައި ޓީމަކުުން ނެރުނު އެންމެ ޒުވާން ޓީމެވެ.\nމެޗުގެ ތިންވަނަ މިނެޓުގައި ޓެމީ އަބްރަހަމް ވަނީ ޗެލްސީއަށް ލީޑު ނަގައިިދީފައެވެ. ޗެލްސީގެ ކަނާތް ފަރާތުން ޕުލިސިޗާ އަޒްޕިލިކުއެޓާ ގުޅިގެން އުފެއްދި ހަމަލާގައި ނެގި ހުރަސް، ޓެމީ އަބްރަހަމް ގޯލަށް ވައްދާލީ ތިރިތިރީންނެވެ. އޭގެ ދެމިނެޓްފަހުން ނޯވިޗުން ނަތީޖާ ހަމަހަމަ ކުރިއެވެ. ޗެލްސީގެ ޑިފެންސް ސީޒަންގައި ތަންކޮޅެއް ބަލިކޮށް ފެންނައިރު، ކުދި ޕާސްތަކެއް ޖަހައިގެން އޭރިއާ ތެރެއަށް ވަދ ނޯވިޗަށް ނަތީޖާ ހަމަހަމަ ކޮށްދިނީ ކަންޓްވެލްއެވެ.\nހާފް ނިމުުމުގެ ކުރިން އިތުރު ދެ ގޯލް ފެނުނުއިރު، ޗެލްސީގެ ދެވަނަ ގޯލް 17 ވަނަ މިނެޓުގައި ކާމިޔާބު ކޮށްދިނީ މޭސަން މައުންޓެވެ. އެއީ އޭނާ ސީޒަންގައި ޖެހި ދެވަނަ ގޯލެވެ. އެ ގޯލާއެކު ޗެލްސީ ލީޑު ކުރަމުންދަނިކޮށް، ހާފް ނިމެން 10 ވަރަކަށް މިނެޓަށް ވެފައި ވަނިކޮށް، ޓީމޫ ޕުކީ ވަނީ އަނެއްކާވެސް ނޯވިޗަށް ނަތީޖާ ހަމަހަމަ ކޮށްދީފައެވެ.\nދެވަނަ ހާފްގެ ކުރީކޮޅުގައި ޗެލްސީން މެޗު ޑޮމިނޭޓް ކޮށް ކުޅުނުއިރު، ހާފްގެ ކުރީކޮޅުގައި ނާތީޖާވެސް ފެނުނެވެ. ކައުންޓާ އެޓޭކް ފުރުސަތެއްގައި ނޯވިޗްގެ ދެ ޑިފެންޑަރުން ނައްޓާލުމަށްފަހު ޓެމީ އަބްރަމް ތިރިން ފޮނުވާލި ބޯޅަ ވަނީ ސީދާ ގޯލްގެ ކަނަށެވެ.\nޗެލްސީން ލީގުގައި މިހާތަނަށް ކުޅުނު ތިން މެޗުން މޮޅުވީ އެއް މެޗުންނެވެ. ލެސްޓާ އަތުން އެއްވަރުވިއިރު، ޔުނައިޓެޑް އަތުން އެޓީމުވީ ބައްޔެވެ.\nއޮގަސްޓް 25, 2019 09:52


Maafaru airport hulhuvai, Schedule flight thah fashaifi\nމާފަރު އިންޓަނޭޝަނަލް އެއާޕޯޓް (އެމްއައިއޭ) ނުވަތަ "މިއާ" ރަސްމީކޮށް މިއަދު ހުޅުވައި، ޝެޑިއުލް ފްލައިޓްތައް އެ އެއާޕޯޓަށް ފަށައިފި އެވެ. މި އެއާޕޯޓް ހުޅުވައިދެއްވައި ޝެޑިއުލް ދަތުރުތައް ރަސްމީކޮށް ފައްޓަވައި ދެއްވީ ޕްލޭނިން މިނިސްޓަރު މުހައްމަދު އަސްލަމެވެ.\nމާފަރު އެއާޕޯޓް ހުޅުވުމާއެކު މުޅި ނ. އަތޮޅަށް އުފާވެރިކަން ވަނީ ލިބިފަ އެވެ. އެއާޕޯޓް ހުޅުވުމަށް މިއަދު ހަވީރު ބޭއްވި ރަސްމިއްޔާތުގައި ގިނަ ރައްޔިތުންނާއި މި ސަރަހައްދަށް ނިސްބަތްވާ ރައްޔިތުން މަޖިލީހުގެ މެންބަރުންވެސް ބައިވެވެޑައިގަތެވެ.\nމި ރަސްމިއްޔާތުގައި ވާހަކަ ދައްކަވަމުން ޕްލޭނިން މިނިސްޓަރު އަސްލަމް ވިދާޅުވީ ކުރީގެ ސަރުކާރަކުން ވެސް ރަނގަޅަށް ކޮށްފައިވާ ކަމެއް ބަދަލު ކުރުމަކީ މި ސަރުކާރުން ކުރާނެ ކަމެއް ނޫން ކަމަށެވެ.\nއޭނާ ވިދާޅުވީ އެއާޕޯޓުގެ އޮޕަރޭޝަން ކާމިޔާބުކަމާއެކު ފެށުމާއެކު ރަށުގެ ބިމުގެ އަގު ވަރަށް ބޮޑުތަން މަތިވެގެންދާނެ ކަމަށެވެ.\n"މިއަދަކީ ޔަގީނުން ވެސް އުފާވެރި ދުވަހެއް. އިގްތިސާދު ކުރިއަރައިގެން ދިއުމަށް ފެށުނު އާ މަގެއް،" އަސްލަމް ވިދާޅުވި އެވެ.


vnews - Saudi arabia gai Barcelona ge Jersey eh laigen Jalah\nސައުދީގައި ބާސެލޯނާގެ ޖާޒީއެއް ލައިފިނަމަ ޖަލަށް!\nގަތަރު އެއާވެސް ޖެހި ބާސެލޯނާގެ ޖާރޒީތަށް ބޭނުންކުރުން ސައުދީގައި މަނާކުރުން، މިއީ ކުޅިވަރަށް މީގެސަބަބުން ގިނަ އަސަރުތަކެއް ކުރާނެ ކަމެއް\nގަލްފުގެ ގައުމުތަކުގެ ހަމަނުޖެހުމާއި ގުޅިގެން ހަމައެކަނި އަސަރު ކުރަނީ އެ ސަރަހައްދުގެ ޤައުމުތަކަށް ނޫނެވެ. މުޅި ދުނިޔެއަށްވެސް އޭގެ ނޭދެވޭ އަސަރު ދަނީ ކުރަމުންނެވެ. އެގޮތުން ގަތަރުގެ އެކި ކުންފުނިތަކުގެ ހިއްސާ އޮތް ކުޅިވަރު ކުލަބުތަކަށް ވެސް ދަނީ މީގެ އަސަރު ފޯރަމުންނެވެ.\nގަތަރާއި ގުޅުން ކަނޑާލުމުގެ އިސް މޭސްތިރި ކަމަށްވާ ސައުދީ އަރަބިއްޔާއިން ވަނީ އެ ގައުމުގައި ބޭނުންކުރާ ގަތަރުގެ ނަން ބޭނުންކޮށްގެން ހަދާފައި ހުންނަ ގިނަ އެއްޗެހިތަކެއް ނަގަމުންނެވެ. އަނެއްބައި އެއްޗެހީގައި ގަތަރުގެ ނަން ފޮހެލާފަވެސް އެބަހުއްޓެވެ. ގަތަރުގެ ނަން ހުރެއްޖެނަމަ އެ މީހަކަށް، ނުވަތަ އެ ނަން ބޭނުންކުރި ބަޔަކަށް އަދަބު ލިބެ އެވެ.\nދުނިޔޭގެ ކުޅިވަރު މަސްރަހުގައި މިއަދު އެންމެ ފާހަގަކޮށްލެވުނު ހަބަރަކަށް ފެނިގެން ދިޔައީ ސްޕެއިންގެ ގަދަބާރު އަދި ދުނިޔޭގައި އެންމެ ސަޕޯޓަރުން ގިނަ ކުލަބުތަކުގެ ތެރޭގައި ހިމެނޭ އެފްސީ ބާސެލޯނާގެ ސްޕޮންސަރ ގަތަރު އެއާވޭސްގެ ނަން ބޭނުންކޮށްފައިވާ ޖާޒީ ސައުދީ އަރަބިއްޔާގައި ބޭނުންކުރުން މަނާކުރި ކަމުގެ ޚަބަރެވެ.\nމައުލޫމާތު ލިބޭގޮތުގައި ގަތަރު އެއާވޭސްގެ ސްޕޮންސާ ޖާޒީއެއް ލައިގެން ސައުދީ އަރަބިއްޔާގައި ޖަލު ހުކުމެއް އައުމަކީ އެކަށީގެންވާ ކަމެކެވެ. އެއީ ގަތަރާއި އެއްކޮޅަށް ހުރިކަން ދޭހަވާ ކަމެއްގެ ގޮތުގައި ސައުދީ ސަރުކާރުން ދެކޭތީ އެވެ. އެގޮތުން ބާސެލޯނާގެ ޖާޒީއެއް ލައިފިނަމަ 120000 ޕައުންޑްގެ ޖޫރިމަނާއެއް ނުވަތަ 15 އަހަރުގެ ޖަލު ހުކުމެއް އައުމަކީ އެކަށީގެންވާ ކަމެއް ކަމަށް މީޑިޔާ ރިޕޯޓުތަށް ބުނެ އެވެ.\nމިއީ ގަތަރުގެ ބްލޮގަރެއް ލާފައިވާ ފޮޓޯއެކެވެ، މި ފޮޓޯއިންވެސް ސައުދީން ގަތަރު ދެކެ އަންނަ ރުޅި ހާމަވެގެން ދެއެވެ.\nބާސެލޯނާއިން ގަތަރު އެއާވޭސް އާއި އެކު ހަދާފައިވާ ކޮންޓްރެކްޓް މި ސީޒަނަށްފަހު ވަނީ ހަމަވެފަ އެވެ. އަންނަ ސީޒަނުން ފެށިގެން އެ ޓީމުން ބޭނުންކުރާނީ ރަކުޓެން ޖާޒީ އެވެ. މި ބްރޭންޑުގެ ޖާޒީ އަދި ބާޒާރަކަށް ނުނިކުމެ އެވެ. އެހެންކަމުން ގިނަ ބާސެލޯނާގެ ސަޕޯޓަރުން އަދިވެސް ބޭނުންކުރަނީ ގަތަރު ޖާޒީ އެވެ.\nއަންނަ ސީޒަނުގައި ބާސެލޯނާއިން ބޭނުންކުރާނޭ އާ ސްޕޮންސާ ޖާރޒީ ދައްކާލަނީ\nސައުދީ އަރަބިއްޔާގައި އޮޕަރޭޓްކުރުމަށް ގަތަރު އެއަވޭޒްއަށް ދޫކޮށްފައިވާ ލައިސަންސް ވެސް ވަނީ ބާތިލްކޮށްފަ އެވެ. ސައުދީ އަރަބިއްޔާގެ އިތުރުން، ޔޫ.އޭ.އީ، މިސްރު، ބަހްރެއިން، މޮރެޓޭނިއާ އަދި ދިވެހިރާއްޖެއިން ގަތަރާ ސިޔާސީ ގުޅުން ކަނޑާލާފައި ވާއިރު، އުރުދުންއިން ވަނީ ގަތަރާއެކު އޮންނަ ސިޔާސީގުޅުން ހަނިކޮށްފައެވެ. ސިޔާސީގުޅުން ކަނޑާލުމުގެ އިތުރުން، މިގައުމުތަކުގެ އެއްގަމާއި، ވަޔާއި، އަދި ކަނޑުމަގުވެސް ގަތަރަށް މިހާރު ވަނީ ބަންދުކޮށްފަ އެވެ.


ވުޟޫގެ ތަޢުރީފާއި އޭގެ ޙުކުމް – DhiSalafiyyah\n23/02/2014 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nޥުޟޫގެ ޙުކުމް: އެއީ ޙަދަޘްވެރިޔާ ނަމާދު ކުރަން ބޭނުންވެއްޖެނަމަ، ނުވަތަ އޭގެ ޙުކުމުގައިވާ ކަންތައްތައް މިސާލަކަށް ޠަވާފުކުރުމާއި މުޞްޙަފުގައި ބީހުން ފަދަ ކަންކަން ކުރަން ބޭނުންނަމަ އޭނާގެ މައްޗަށް ވާޖިބެކެވެ.\nޥުޟޫކުރުން ވާޖިބުވުމާއި ވާޖިބު ވަނީ ކާކަށްކަމާއި އަދި ކޮންއިރަކު ކަމުގެ ދަލީލު:\nވާޖިބުވިކަމުގެ ދަލީލާކީ: ﴿يَا أَيُّهَا الَّذِينَ آمَنُوا إِذَا قُمْتُمْ إِلَى الصَّلَاةِ فَاغْسِلُوا وُجُوهَكُمْ وَأَيْدِيَكُمْ إِلَى الْمَرَ‌افِقِ وَامْسَحُوا بِرُ‌ءُوسِكُمْ وَأَرْ‌جُلَكُمْ إِلَى الْكَعْبَيْنِ وَإِن كُنتُمْ جُنُبًا فَاطَّهَّرُ‌وا وَإِن كُنتُم مَّرْ‌ضَىٰ أَوْ عَلَىٰ سَفَرٍ أَوْ جَاءَ أَحَدٌ مِّنكُم مِّنَ الْغَائِطِ أَوْ لَامَسْتُمُ النِّسَاءَ فَلَمْ تَجِدُوا مَاءً فَتَيَمَّمُوا صَعِيدًا طَيِّبًا فَامْسَحُوا بِوُجُوهِكُمْ وَأَيْدِيكُم مِّنْهُ مَا يُرِ‌يدُ اللَّـهُ لِيَجْعَلَ عَلَيْكُم مِّنْ حَرَ‌جٍ وَلَـٰكِن يُرِ‌يدُ لِيُطَهِّرَ‌كُمْ وَلِيُتِمَّ نِعْمَتَهُ عَلَيْكُمْ لَعَلَّكُمْ تَشْكُرُ‌ونَ﴾ [المائدة٦] މާނައީ : “އޭ އީމާންވެއްޖެ މީސްތަކުންނޭވެ! ތިޔަބައިމީހުން ނަމާދަށް ތެދުވެއްޖެނަމަ، )އެބަހީ: ނަމާދުކުރަން ޤަޞްދުކޮށްފިނަމަ) ފަހެ، ތިޔަބައިމީހުންގެ މޫނުތަކާއި، ތިޔަބައިމީހުންގެ އަތްތައް، އުޅަނބޮށިތަކާ ހަމަޔަށް ދޮންނާށެވެ! އަދި ތިޔަބައިމީހުންގެ ބޯތަކުގައި (ފެން) ފުހޭށެވެ! އަދި ތިޔަބައިމީހުންގެ ފައިތައް ދެތަނބިކަށްޓާހަމަޔަށް ދޮންނާށެވެ! އަދި ޖުނުބުވެރިން ކަމުގައި ތިޔަބައިމީހުން ވެއްޖެނަމަ، ފަހެ، ތިޔަބައިމީހުން ޠާހިރުވެގަންނާށެވެ. (ހިނައިގަންނާށެވެ!) އަދި ތިޔަބައިމީހުންނީ ބަލިމީހުން ކަމުގައި ވެއްޖެނަމަ، ނުވަތަ ދަތުރެއްގެ މަތީގައި ވެއްޖެނަމަ، ނުވަތަ ތިޔަބައިމީހުންކުރެ މީހަކު ހަނޑަހުން އަތުވެއްޖެނަމަ، ނުވަތަ އަންހެނުންގައި ބީހިއްޖެނަމަ (ޖިމާޢުވެއްޖެނަމަ)، ދެން، ފެން ނުލިބިއްޖިއްޔާ ޠާހިރުވެލީން ތިޔަބައިމީހުން ތަޔައްމުމުކުރާށެވެ! ފަހެ، ތިޔަބައިމީހުންގެ މޫނުތަކާއި، އަތްތަކުގައި އެ ވެލީން ފުހޭށެވެ! ތިޔަބައިމީހުންގެ މައްޗަށް ދަތިކަމެއް ލެއްވުމަކަށް الله އިރާދައެއް ނުކުރައްވަތެވެ. އެހެނެއްކަމަކު އެކަލާނގެ އިރާދަކުރައްވަނީ ތިޔަބައިމީހުން ޠާޙިރުކުރެއްވުމަށާއި، ތިޔަބައިމީހުންގެ މައްޗަށް އެކަލާނގެ ނިޢުމަތް ފުރިހަމަ ކުރެއްވުމަށެވެ. (އެއީ) ތިޔަބައިމީހުން ޝުކުރުކުޅައުމަށްޓަކައެވެ”.\nއަދި ރަސޫލުﷲ ޞައްލަﷲ ޢަލައިހި ވަސައްލަމަގެ މި ޙަދީޘް ބަސްފުޅަކީވެސް އެކަމުގެ ދަލީލެކެވެ. (( لاَيَقْبَلُ اللهُ صَلاَةً بِغَيْرِ طُهُورٍ وَلاَ صَدَقَةً مِنْ غُلُولٍ)) [رواه مسلم برقم224] މާނައީ: “ވުޟޫ ނެތި ކުރާނަމާދެއް ﷲ ޤަބޫލުނުކުރައްވައެވެ. އަދި ޚިޔާނަތުން ހޯދާފައިވާ މުދަލުން ކުރާ ޞަދަޤާތެއްވެސް މެއެވެ.”\nއަދި މި ޙަދީޘުވެސް އެއީ އެކަމުގެ ދަލީލެކެވެ. (( لاَيَقْبَلُ اللهُ صَلاَةَ أَحَدِكُمْ إِذَا أَحْدَثَ حَتَّى يَتَوَضَّأَ)) [رواه مسلم برقم223] މާނައީ: “ތިޔަބައިމީހުން ކުރެ އެކަކުވެސް ޙަދަޘްވެރި ވެއްޖެއްޔާ އޭނާ ވުޟޫކޮށްފުމަށް ދަންދެން އޭނާގެ ނަމާދު ﷲ ޤަބޫލުނުކުރައްވައެވެ.”\nވުޟޫ އަކީ ޝަރުޢުކުރެވިފައިވާ ކަމެއްކަމާމެދު އެއްވެސް ޚިލާފެއް ވާރިދުވެގެން އައިސްފައި ނުވެއެވެ. އަދި ވުޟޫކުރުމަކީ ޝަރުޢު ކުރެވިފައިވާ\nކަމެއްކަން ކީރިތި ޤުރުއާނުންނާއި ރަސޫލުﷲ ޞައްލަﷲ ޢަލައިހި ވަސައްލަމަގެ ސުންނަތާއި ދަންނަބޭކަލުންގެ އިޖްމާޢުން ޘާބިތުވެފައިވެއެވެ.\nވުޟޫކުރުން އެމީހެއްގެ މައްޗަށް ވާޖިބުވާ މީހާ ދަންނައެވެ. އެއީ ބާލިޢުވެ ބުއްދިސަލާމަތުން ހުރި ކޮންމެ މުސްލިމަކުވެސް ނަމާދުކުރުމަށް އަދި އޭގެ ޙުކުމް ހިމެނޭ ކަންތައްތައް ކުރުމަށް ބޭނުންވެއްޖެނަމަ އެމީހެއްގެ މައްޗަށް ކުރުން ވާޖިބު ކަމެކެވެ.\nވުޟޫ ކުރުން ވާޖިބުވާ ވަޤުތު ދަންނައެވެ. ނަމާދު ވަގުތު ވަދެއްޖެނަމަ ނުވަތަ އޭނާ ކުރަން އުޅޭ އަޅުކަމަކީ އެކަމެއްގެ ޝަރުޠަކަށް ވުޟޫކުރުން ވާ އަޅުކަމެއް ނަމަ މިސާލަކަށް ޠަވާފު ކުރުން އަދި މުޞްޙަފުގައި ބީހުން ފަދަ ކަމެއްނަމަ އެއީ ވަޤުތު ކަނޑައެޅިފައިވާ ކަމެއްކަމުގައި ނުވިނަމަވެސް އެކަމެއް ކުރަންޖެހޭނީ ޥުޟޫ ކޮށްގެންނެވެ.


ކޮވިޑްގެ ފައްސި ކުއްލިއަކަށް ބޮޑުތަނުން މައްޗަށް! -3ގަޑިއިރު ކުރިން\nކޮވިޑް-19: އިއްޔެ އިންޑިއާއިން އަލަށް ފައްސިވި މީހުންގެ އަދަދު ތިންލައްކައާއި ގާތްކުރޭ\nނެއްތަ ތި ރިޒޯތުން ވަޒީފާ އެއް. އަހަރެންނަކީ ދެކުދިންގެ ބައްޕަ އެއް. އަހަންނައް މިހާރު އަންގާފަ އޮތީ މިއަންނަ މަހު ރޯދަ އިނާޔަތާ މޫސާރަ ނުލިބޭނެ ކަމައް. އަހަރެން ކިހިނެއް ދެން ދަރިންނައް ކާންދޭނީ. ރުފިޔާ ލިބެން އޮތް ދޮރު ބަންދުވީ?


އާރު-37 ގެ ފުރުސަތުގެ ދަށުން އަދަބުލުއިކޮށްދެއްވި ޤައިދީންގެ ފުރަތަމަ މަރުހަލާ ފުރިހަމަކޮށްފި.\nއަދަބު ލުއިކޮށްދިނުމުގައި އަމަލުކުރާނެ ގޮތުގެ ގަވައިދުގެ ތެރެއިން އަދަބު ލުއިކޮށްދެއްވާފައިވާ ޤައިދީންގެ ފުރަތަމަ މަރުހަލާ ފުރިހަމަކޮށްފައިވާކަމަށް މޯލްޑިވްސް ކަރެކްޝަނަލް ސަރވިސްއިން ބުނެފިއެވެ.\nގައިދީންނަށް އިސްލާހީ ހާއްސަ ފުރުސަތު ދޭން ނިންމާފައިވަނީ ކަނޑައަޅާފައިވާ ވަކި ކަންތައްތަކަށް އަރައިނުގަތުމަށް މޯލްޑިވްސް ކަރެކްޝަނަލް ސަރވިސްއާ އެކު އެއްބަސްވެ އިގުރާރުކޮށްފައެވެ. އެގޮތުން އެއް މަސް ދުވަހުގެ މުއްދަތަށް ގޭ ބަންދުގައި ހުރުމާއި، ދެ މަސް ދުވަހުގެ މުއްދަތަށް ރަށު ބަންދުގައި ހުރުމާއި، ފުރަތަމަ ތިން މަސް ހަމަވުމުން އަހަރުތަކެއް ވަންދެން މޮނިޓަރިން މަރުހަލާގައި މުޖުތަމައުގައި ހޭދަކުރުން ހިމެނެ އެވެ.\nއެމްސީއެސްއިން ބުނީ އާރު-37 ގެ ފުރުސަތުގެ ދަށުން ދޫކުރި ޤައިދީން ގޭބަންދު މަރުހަލާ ފުރިހަމަކޮށްފައިވާ ކަމަށާއި އެ މަރުހަލާ ނިމުނުއިރު ފުރުސަތުން ފެއިލްވެގެން 10 މީހުން އަނބުރާ ޖަލަށް ގެންގޮސްފައިވާކަމަށެވެ.\nއާރު-37 ގެ ފުރުސަތަކީ ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމްގެ އިސްނެންގެވުމުގެ ދަށުން، ކުދިކުދި ކުށްތަކުގައި އަދަބު ލިބެމުންދާ ފަރާތްތަކަށް އިސްލާހުވުމުގެ ފުރުސަތެއް ދިނުމުގެ ގޮތުން ދީފައިވާ ފުރުސަތެކެވެ.


Jahssan Ulhunu Molhu Stunt Ge Sababun Hama Kiriyaa - Vaguthu\nކޮވިޑް-19 ފެތުރުން ހަލުވިވަނީ، ކަންބޮޑުވުމާއި ހާސްކަން އިތުރުވަނީ - 53 މިނެޓް ކުރިން\nއިންޑިއާގެ ރެއިލްވޭ މިނިސްޓަރ ޕިއުޝް ގޮޔާލް މީސް މީޑިއާގައި ހިއްސާކުރި ޓިކްޓޮކް ވީޑިއޯއަކަށް ގިނަ ބައެއްގެ ސަމާލުކަން ދަނީ ލިބެމުންނެވެ. ރޭލެއްގައި ބަޔަކު ހަދަން އުޅުނު މޮޅު ސްޓަންޓެއް ފެއިލްވެ، މީހަކުން މަރުން ސަލާމަތްވީ ހަމަ ކިރިޔާއެވެ.\nއެ ވީޑިއޯއިން ފެންނަނީ، ދުއްވަމުންދިޔަ ރޭލަކުން، މީހަކު އޭގެ ދޮރު ކައިރިން ބޭރަށް ނުކުމެ، ރޭލުގައި އެލިގަނެގެން އޮންނަ މަންޒަރެވެ. އިރުކޮޅަކުން އޭނާ އެތަނުން ވެއްޓޭ މަންޒަރު އެ ވީޑިއޯއިން ފެނެއެވެ. އެ ވީޑިިއޯގައި މީހުން ބިރުން ހަޅޭ ލަވާ ގަންނަ އަޑުވެސް އިވެއެވެ.\nހަތް ސިކުންތުގެ އެ ވީޑިއޯގައި ރޭލުން އެ މީހާ ވެއްޓޭ މަންޒަރު ވަރަށް ރީއްޗަށް ފެންނައިރު، އޭނާ ރޭލު ދަށު ނުވީ ހަމަ ކިރިޔާ ކަމަށް ގިނަ ބަޔަކު ބުނެފައި ވެއެވެ. އެ ހާދިސާގައި އެ މީހާއަށް ލިބުނު އަނިޔާތަކުގެ ތަފްސީލެއް ނޭނގެއެވެ.\nއެ ވީޑިއޯ ނިންމާތަނުން ފެންނަނީ ވެއްޓުނު އެ މީހާ އިށީންދެގެން އިންނަ މަންޒަރެވެ.\nއެ ވީޑިއޯ ޓްވީޓް ކުރި ގޮޔާލް ބުނީ، ދުއްވަމުންދާ ރޭލެއްގައި ސްޓަންޓް ޖެއްސުމަކީ މޮޔަ ކަމެއް ކަމަށެވެ.\nއެ ވީޑިއޯ ޓްވީޓާގައި ހިއްސާ ކުރިތާ ގަޑީއެއްްހާއިރު ތެރޭގައި އެ ވީޑިއޯ 8000 އަށްވުރެ ގިނަ މީހުން ވަނީ ބަލާފައެވެ. އަދި ގިނަބަޔަކު ވަނީ ގޮޔަލްއަށް ތާއިދުކޮށްފައެވެ. އަދި ގިނަބަޔަކު ވަނީ އެފަދަ ސްޓަންޓްތައް ނެހެދުމަށް ނަސޭހަތްތެރިވެފައެވެ.


Geyhuge konme shipment akun 130,000 dollar ithuruvi massala balanee | Mihaaru\nވިޔަފާރި / މޯލްޑިވް ގޭސް\nގޭހުގެ ކޮންމެ ޝިޕްމެންޓަކުން 130،000 ޑޮލަރު އިތުރުވި މައްސަަލަ ބަލަނީ\nމޯލްޑިވް ގޭހުގެ އުފެއްދުންތަކެއް: ނިޝާން އަލީ/ މިހާރު\n08 އޮކްޓޯބަރ 2019\nމޯލްޑިވް ގޭހުގެ ޝިޕްމެންޓްތަކުން 2017 ވަނަ އަހަރުން ފެށިގެން އެވްރެޖުކޮށް 130،000 އިތުރުކަން ފާހަގަކުރެވި އެ މައްސަލަ ރައްޔިތުންގެ މަޖިލީހުގެ ސްޓޭޓް އޯން އެންޓަޕްރައިޒަސް (އެސްއޯއީ) ކޮމިޓީން ބަލަން ފަށައިފި އެވެ.\nއެސްއޯއީ ކޮމިޓީ އަށް ލިބުނު ސިއްރު ސިޓީއަކާ ގުޅިގެން މޯލްޑިވް ގޭހުން ރާއްޖެއިން ގޭސް ގަތުމުގައި ކޮރަޕްޝަނަށް މަގުފަހިވާ ގޮތަށް ކަންތައްތަކެއް ހިންގާ ކަމަށް ތުހުމަތު ކުރެވޭތީ އެ މައްސަލައާ ގުޅޭ ގޮތުން މިއަދު ވަނީ މަޝްވަރާކޮށްފަ އެވެ.\nމި ކޮމިޓީގައި ވާހަކަދައްކަވަމުން ކިނިބިދޫ ދާއިރާގެ މެންބަރު މުހައްމަދު ނާޝިޒު ވިދާޅުވީ، 2017 ވަނަ އަހަރުން ފެށިގެން ވަރަށް ބޮޑަށް ޝިޕްމެންޓްތަކުގެ އަގު އިތުރުވެފައިވާ އިރު ކޮންމެ ޝިޕްމެންޓަކުން 130،000 ޑޮލަރު އިތުރަށް ހަރަދުވިކަން ތަފާސް ހިސާބުތަކުން އެނގޭ ކަމަށެވެ.\n"އެއީ އަހަރެއްގެ މައްޗަށް ގާތްގަނޑަކަށް 2.9 މިލިއަން ޑޮލަރު. ރުފިޔާ އިން ގާތްގަނޑަކަށް 50 މިލިއަންގެ ގެއްލުމެއް،" އޭނާ ވިދާޅުވި އެވެ.\nމިހާ ބޮޑު އަދަދެއް ގޭސް ގަތުމުގައި ހަރަދު ކުރާ ކަން ފާހަގަވެފައިވަނީ ކުރިން ގޭސް ގެންނަ ސަޕްލަޔަރުގެ ބަދަލުގައި ތާޑް ޕާޓީ މެދުވެރި ވެގެން ގޭސް ގެންނަން ފެށުމުންނެވެ. ނާޝިޒު ވިދާޅުވީ، ތާޑް ޕާޓީ މެދުވެރިކޮށް ގޭސް ގަތުމުން 50 މިލިއަން ރުފިޔާ އިތުރަށް ހަރަދުކޮށްފައިވާ ކަމަށާއި މިކަން މިގޮތަށް މޯލްޑިވް ގޭހުން ކުރާ ސަބަބު އޮޅުން ފިލުވަން ޖެހޭ ކަމަށެވެ.\n"މިހާރުން މިހާރަށް ދައުލަތުގެ ކުންފުންޏަކަށް ވާ ގެއްލުން ކުޑަ ކުރުމަށްޓަކައި މޯލްޑިވް ގޭހަށް މި މުއާމަލާތް ހިންގުން މިހާރުން މިހާރަށް ހުއްޓާލާ، ކުރީގެ މެނުފެކްޗަރާ އަތުން އޯޑާ ކުރަންޖެހޭ،" އޭނާ ވިދާޅުވި އެވެ.\nމިއަދުގެ ކޮމިޓީ ބައްދަލުވުމުގައި ވަނީ މޯލްޑިވް ގޭހުގެ އިސްވެރިން ކޮމިޓީ އަށް ހާޒިރު ކުރުމަށް ނިންމާފަ އެވެ. އަދި މިހާރުން މިހާރަށް ސަޕްލަޔަރު ބަދަލު ފެންނަ ކަމަށާއި އެކަން ކުރުމަށް މޯލްޑިވް ގޭހަށް އެންގުމަށް ނިންމާފައިވެ އެވެ.\nކޮންމެ ދެ މަހަކުން އެލްޕީޖީ ގޭހުގެ 1،000 ޓަނު މޯލްޑިވް ގޭހުން ގެނެ އެވެ. މާފަންނު މެދު ދާއިރާގެ މެންބަރު އިބްރާހިމް ރަޝީދު ވިދާޅުވީ، މޯލްޑިވްސް ގޭހަށް ތުހުމަތު ކުރެވޭ ކޮރަޕްޝަނުގެ އަމަލު ހުއްޓުވިއްޖެ ނަމަ، އާންމުން ގަންނަ ގޭހުގެ އަގުން 50 ވަރަކަށް ރުފިޔާ ހެޔޮ ވާނެ ކަމަށް ބެލެވޭ ކަމަށެވެ.\n"ކޮންމެ ގޭސް ފުޅިއަކުން ގާތްގަނޑަކަށް 50ރ. އެ ވަގަށް ނަގަނީ. އެހެންވީމަ އަގު ކުޑަ ކުރެވޭނެ،" އޭނާ ވިދާޅުވި އެވެ.\nމިކަމާ ގުޅޭ ގޮތުން ނައިފަރު ދާއިރާގެ އަހުމަދު ޝިޔާމު ވިދާޅުވީ، މޯލްޑިވް ގޭހުން ފޮނުވި ޝިޕްމެންޓްތަކާ ގުޅޭ މައުލޫމާތުން މިއީ ވަކި ސަރުކާރެއް އޮވެގެން ވާކަމެއް ނޫންކަން އެނގޭ ކަމަށެވެ. ކުރީ ސަރުކާރުގެ ދުވަސްވަރުން ފެށިގެން މިއަދާ ހަމަޔަށް ވެސް މިކަން ތަކުރާރުވާތަން ފެންނަ ކަމަށާއި މިކަން ވަރަށް ރަނގަޅަށް ބަލަން ޖެހޭ ކަމަށް އޭނާ ވިދާޅުވި އެވެ.\n"މޯލްޑިވް ގޭސް އެބަވޭ ވަރަށް އާންމުކޮށް އާ ވައްތަރުތައް ތައާރަފް ކުރާ ކުންފުންޏަކަށް. ލުއި ފުޅިއާ ދެން ވެސް އެނޫން އުފެއްދުންތައް. މިހެން އިންޓްރޮޑިއުސް ކުރާ އިރު އެބަ އިންވެސްޓް ކުރޭ ޓޯޓަލް ޑިމާންޑަށް. ދެން އަނެއްކާ ފަހުން ތައާރަފް ކުރާ ފުޅިތަކާ އެކު ކުރިން ގެންގުޅޭ ފުޅިތައް ފުނި ޖެހެނީ،" އޭނާ ވިދާޅުވި އެވެ.\nމިއީ ވެސް އެ ކުންފުނީގެ ވަރަށް ބޮޑު އިސްރާފެއް ކަމަށާއި މިކަންކަން ހުއްޓުވައިގެން ގޭހުގެ އަގު މިހާރަށް ވުރެ ހެޔޮ ކުރެވޭނެ ކަމަށް އޭނާ ވިދާޅުވި އެވެ\nމޯލްޑިވް ގޭހުން 2017 ވަނަ އަހަރުގެ ޖެނުއަރީން އިން މިއަހަރުގެ އޮގަސްޓް މަހަށް 22،000 ޓަނުގެ ގޭސް ރާއްޖެއަށް އެތެރެކޮށްފައިވެ އެވެ. އަދި މި މުއްދަތުގައި 16.8 މިލިއަން ޑޮލަރު (259 މިލިއަން ރުފިޔާ) ހޭދަކޮށްފައިވެ އެވެ. އެހެން ނަމަވެސް އެސްއޯއީ ކޮމިޓީން މާކެޓްގެ އަގުތަކަށް ބަލާ ހަދާފައިވާ ހިސާބުތަކުން ގާތްގަނޑަކަށް 5.7 މިލިއަން ޑޮލަރު (87 މިލިއަން ރުފިޔާ) ކުޑަކޮށް މޯލްޑިވް ގޭހަށް ހަރަދު ކުރެވޭނެ ކަމަށް ދައްކަ އެވެ.\nކޮރަޕްޝަން މޯލްޑިވް ގޭސް ޝަޒައިލް ޝިޔާމް (އެމްޑީ، މޯލްޑިވް ގޭސް)\n16 ކޮމެންޓް, 47 ރިއެކްޝަންސް\nލާރި ހުރިމީހާ ޔަށް ނޫނީ މިގައުމަކު ނޫޅެވޭނެ ހާލަތެއް އަންނާނެހެން ހީވަނީ.\nމާނުމެން މިހާރު އެތިބީ އަތްނުފޯރާ ހިސާބުގަ. މި ސަރުކާރުގަވެސް މޯލްޑިވް ގޭސް އާއި އެމްޓީޑީސީ ހިންގަނީ އެންމެ ރަނގަޅަކަށް ނޫން. މިއީ ކޮންމެ ބައެއްގެ ސްލޮޓެއް ވިޔަސް މިހާރުން މިހާރަށް ނުބަލައިފިއްޔާ އަނެއްކާވެސް އެ އުފެދެނީ މާނުތަކަކާއި އަދުލީތަކެއް\nސަރުކާރުން ކުރާ ހުރިހާ ވިޔަފާރި އުވާލާ އަގު ކޮންޓްރޯލްކުރަންވީ\nބޮޑުމީހާ އަށް ސަލާމް ތިހެންބުނީމާހީވަނީ އަމިއްލަފައިދާހޯދަން މަސެއްކަތް ކުރަން ބޭނުން ވާހެން.\nކުޅަދާނައިނގޭ! ވައްކަން ކުރަން ހިތަށްވެސް ނާރަނީއޭ ހަމަ.\nމާނު ވަނީ ރާއްޖެ ދޫކޮށް ފިލާފަކަމަށް ކިޔާ އުޅެތެވެ، ހުރިހާ ކަމެއް ނިމުނީނު، ދައުލަތުން މިލިއަނުން ފައިސާ ގެއްލެނީ، ޒިންމާވާނެ މީހަކުނުވޭ، މީބޮޑު އަރަތެއްނު............\nއެލައިޑް އިންސުއަރެންސް ކުންފުނީގެ ވެރިން ވަނީ ރީ.އިންޝުއަރެންސް އެކި އެކި ކުދި ބްރޯކަރުން މެދުވެރިކޮން ނަގާ އިންތިހާއަށް މިކަމުން ފައިދާ ނަގާފަ. މިކަންވެސް ކޮމިޓީ އިން ބެއްލެވުން ކިހިނެއްތޯވާނީ. މިސާލަކަށް ދުބާއީގައި ހިންގ ކުޑަ ޕޭޕރކުންފުންޏަކަށް އެތަށް މިލިޔަން ރުފިޔާގެ ކޮންޓްރެކްޓް ވަނީ ދެވިފއި. އަދި ކެންޔާ ފަދަ ގައުމުތަކަށް ދަތުރުކޮށް ތަފާތު ޑީލްތަށް ހެދުމަށް ވަނީ މަސައްކތްކޮށްފައި.\nސަރުކާރުން ޖެހޭތަ ހުރިހާ ވިޔަފާރިއެއްކުރަން. ތިތަން އުވާލީމަ ތިކަން ތި ނިމުނީނުން. މިރާއްޖޭެ އެކި ސަރަހައްދުތަކުގައި ތިކަން ކުރެވޭ ފެންވަރުގެ މީހުން އެބަތިބި\nމި އަގުގައިވެސް މި ލިބެނީ ސަރުކާރުންވެސް އެކަމުގައި އުޅޭތީ. ނޫންނަމަ މިހާރު ގޭސް ފުޅިއެއްގެ އަގު އުޅޭނީ 1000 ރުފިޔާއަށް ވެރެވެސް މަތީގައި. ނަމަވެސް ތިބުނާހެން ތަންތަނުގައި ތިބޭ ވެރީން ހަމަ ރައްޔިތުން ފެލައި ވައްކަން ކުރަނީ.\nކުންފުނި ވިއްކާލާފަ ޕްރައިވަޓައިޒް ކުރަންވީ. އަނެއް 50 މިލިޔަން އަހަރެއްގެ މައްޗަށް ނުދަރަނީސް.\nހެންވޭރު ފެހި އާއިލާ ޔާމީނު ފަހަތު ލައިގެން މުއްސަނދިވި ގޮތް. މި އާއިލާ ތަހުގީގު ކުރާނެ މީހަކު ނެތްތަ.


ރާއްޖޭގެ ސިއްޙީ ނިޒާމު ކުރިއެރުވުމަށް ދިރާގުން ޓެބް ހަދިޔާކޮށްފި – Dhen.mv\nމަރްޔަމް ވަޙީދާ July 13, 2021 - 9:33 pm\nރާއްޖޭގެ ސިއްޙީ ނިޒާމު ކުރިއެރުވުމަށާއި ކުރިމަތިވެފައިވާ ދަތިތައް ހައްލު ކުރުމަށް ދިރާގާއި ސެމްސަންގް ގުޅިގެން، ހެލްތް މިނިސްޓްރީއަށާއި އައްޑޫ އިކުއެޓޯރިއަލް ހޮސްޕިޓަލް (އޭއީއެޗް)އަށް 60 ޓެބް ހަދިޔާ ކޮށްފިއެވެ.\nމިތަކެތި ހަވާލު ކުރުމަށް މިއަދު އޮންލައިންކޮށް ބޭއްވި ރަސްމިއްޔާތުގައި ހެލްތު މިނިސްޓަރ އަހުމަދު ނަސީމްގެ އިތުރުން ދިރާގުގެ ސީއީއޯ އަދި އެމްޑީ އިސްމާއީލް ރަޝީދުއާއި ލަންކާ ސެމްސަންގެ އެމްޑީ ކެޗިން ސުންސޫ ޔޫ ބައިވެރިވެޑައިގެންނެވިއެވެ.\nދިރާގުން ބުނި ގޮތުގައި މިތަކެތި ހަވާލު ކުރުމުގެ އެންމެ ބޮޑު ބޭނުމަކީ ސިއްހީ ނިޒާމު ކުރިއެރުވުމަށާއި ކޮވިޑް-19ގެ ސަބަބުން ދިމާވެފައިވާ އުނދަގޫތަކުން އަރައިގަތުމަށް ފަސޭހަތަކެއް ފޯރުކޮށްދިނުމެވެ.\nމިފަދަ ބޮޑު އެހީތެރިކަމެއް ރާއްޖޭގެ ސިއްޙީ ނިޒާމަށް ދިރާގުން ވެދެއްވިކަމަށް ޓަކައި، ސަރުކާރުގެ ފަރާތުން ހެލްތު މިނިސްޓަރ ވަނީ އެ ކުންފުންޏަށް ޝުކުރު އަދާ ކުރައްވައިފައެވެ.\nމި ރަސްމިއްޔާތުގައި ވާހަކަ ދައްކަވަމުން ދިރާގުގެ ސީއީއޯ އިސްމާއިލް ވަނީ ކޮވިޑްގެ ތެރޭގައި މިނިސްޓްރީގެ ފަރާތުން ރައްޔިތުންނަށް ރައްކާތެރިކަން ކަށަވަރު ކުރެއްވުމަށް ކުރައްވައިފައިވާ ބުރަ މަސައްކަތް ފާހަގަކޮށް އެކަމަށް ޝުކުރު އަދާ ކުރައްވައިފައެވެ.\nދިރާގު ރޯދަ ޑޭޓާ ބަންޑަލްގެ %10 ތެލެސީމިއާ ސޮސައިޓީއަށް ހަދިޔާކޮށްފި


BREAKING: Champions League Gai Vaadha Nukurevey Gothah City Suspend Kohfi – adduLIVE\nLast Updated: February 27, 10:24\nޗެމްޕިއަންސް ލީގުގައި ވާދަނުކުރެވޭ ގޮތަށް ސިޓީ ސަސްޕެންޑުކޮށްފި\nFeb 14, 2020, 23:51 ހަސަން ރަޝީދު\nމެންޗެސްޓަރ ސިޓީން ފައިނޭންޝިއަލް ފެއާޕްލޭ (އެފްއެފްޕީ) ގަވާއިދާ ހިލާފުވެފައިވާތީ ޗެމްޕިއަންސް ލީގުގެ ކުރިއަށް އޮތް ދެ ސީޒަނުގައި ވާދަނުކުރެވޭ ގޮތަށް ސަސްޕެންޑުކޮށްފިއެވެ.\nޔޫއެފާ އިން މި އަދަބު ދިނުމުގެ އިތުރުން ވަނީ 30 މިލިއަން ޔޫރޯ އިން ސިޓީ ޖޫރިމަނާ ވެސް ކޮށްފައެވެ. މި އަދަބު ކޯޓް އޮފް އާބިޓްރޭޝަން ފޯ ސްޕޯޓް (ސީއޭއެސް) ގައި އެޕީލް ކުރުމުގެ ފުރުސަތު ސިޓީ އަށް އޮންނާނެއެވެ.\nޔޫއެފާ އިން މި އަދަބު ސިޓީ އަށް ދީފައިވަނީ ކްލަބްގެ އަސްލު ހިސާބުތައް ފޮރުވުމުގެ ގޮތުން ނުބައްދަލު އަގުތަކެއްގައި ސްޕޮންސަރުންނާ އެކު އެއްބަސްވުންތަކެއްގައި ސޮއިކޮށް، ސްޕޮންސަރުން މެދުވެރިކޮށް ކްލަބަށް ހަރަދުކުރިކަން ފަޅާ އެރުމުންނެވެ. އެފްއެފްޕީގެ ގަވާއިދުތަކަށް ފެއްތުމުގެ ގޮތުން އެ ހަރަދުތަކުގެ ތަފްސީލެއް ސިޓީގެ އެއްވެސް ރަސްމީ އެކައުންޓްތަކެއްގައި ހިމަނާފައެއް ނުވެއެވެ.\nމީގެއިތުރުން މި މައްސަލައިގެ ތަހުގީގަށް ސިޓީން އެއްބާރުލުން ދީފައިނުވާކަން ވެސް ޔޫއެފާ އިން ފާހަގަކޮށްފައިވެއެވެ.\nމި އަދަބާ ގުޅިގެން ސިޓީން ނެރުނު ބަޔާނެއްގައި ބުނީ މިފަދަ އަދަބެއް ޔޫއެފާ އިން ދިނުމުން ހިތާމަކުރާ ކަމަށާއި ނަމަވެސް އެކަމާ ހައިރާން ނުވާ ކަމަށެވެ. އެގޮތުން މި މައްސަލައިގެ ތަހުގީގެ ފެށުމުގެ ކުރިން ވެސް ޔޫއެފާގެ ތަހުގީގުގެ ކަންކަން ހިންގުމާ ހަވާލުވެ ހުންނެވި ފަރާތުން ފާޅުކަން ބޮޑު ގޮތެއްގައި ސިޓީ އަށް އަދަބެއް ދޭން ބޭނުންވާކަން ހާމަކޮށްފައިވާ ކަމަށް ސިޓީން ތުހުމަތުކޮށްފައިވެއެވެ.\nއެކަމާ ގުޅިގެން ޔޫއެފާގެ ޑިސިޕްލިނަރީ ބޯޑަށް ވެސް މައްސަލަ ހުށަހެޅިކަން ފާހަގަކުރަމުން ސިޓީން ވަނީ މި މައްސަލަ އުފަން ކުރުވީ ވެސް، އަދި މައްސަލަ ބަލައި، ގޮތް ނިންމީ ވެސް ޔޫއެފާ އިން ކަމަށް ބުނެ އެ އިދާރާ އަށް ފާޑުކިޔުން އަމާޒުކޮށްފައެވެ.\nޕްރިމިއާ ލީގުގެ އެންމެފަހުގެ ޗެމްޕިއަނުން ކަމަށްވާ ސިޓީން ވަނީ ވީ އެންމެ އަވަހަކަށް މި މައްސަލަ ސީއޭއެސްގައި އެޕީލް ކުރާނެ ކަމަށްވެސް ބުނެފައެވެ.\nސިޓީ އަށް ދީފައިވާ މި އަދަބު ސީއޭއެސް އިން ދަމަހައްޓައިފިނަމަ މި ސީޒަނުގެ ޕްރިމިއާ ލީގުގެ ފަސްވަނަ ހޯދާ ޓީމަށް އަންނަ ސީޒަނުގެ ޗެމްޕިއަންސް ލީގުން ފުރުސަތު ލިބޭނެއެވެ.\nއެފްއެފްޕީ ގަވާއިދާ ހިލާފުވެގެން ޔުއެފާ އިން މީގެ ކުރިން ވެސް ވަނީ ސިޓީ އަށް 2014 ވަނަ އަހަރު ފިޔަވަޅު އަޅާފައެވެ.


Dheebaajaa ah badhalu dhin hukum baathil kuran edhefi\nދީބާޖާއަށް ބަދަލު ދޭން ކުރި ހުކުމް ބާތިލް ކުރަން އެދެފި\nދީބާޖާއަށް ދައުލަތުން 348 މިލިއަން ރުފިޔާ ދޭން ކޮށްފައިވާ ހުކުމް ބާތިލުކޮށް ހައިކޯޓުގެ ހުކުމަށް ތާއީދު ކުރަން ދައުލަތުން ސުޕްރީމް ކޯޓުގައި އެދިއްޖެ އެވެ.\nދައުލަތުން ސުޕްރީމް ކޯޓުގައި މިކަމަށް އެދުނީ މި މައްސަލައިގެ ހުކުމް ރިވިއު ކުރުމަށް ބަންޑާރަ ނައިބުގެ އޮފީހުން ސްޕްރީމް ކޯޓަށް ހުށަހެޅި މައްސަލައިގައި މިއަދު ކުރިޔަށް ގެންދިޔަ އަޑުއެހުމުގަ އެވެ.\nޝަރީއަތުގެ މިއަދުގެ މަޖިލީހުގައި ދައުލަތުން ވަނީ ސުޕްރީމް ކޯޓުން މި މައްސަލާގައި އިޖުރާއީ ގޮތުން ނިންމި ނިންމުން ބާތިލުކޮށް ހައިކޯޓުގެ ހުކުމަށް ތާއީދު ކުރަން އެދިފަ އެވެ. އެގޮތުން ސިވިލް ކޯޓުން މި މައްސަލައިގައި ހުކުމް ކޮށްފައިވަނީ ހުރިހާ އިޖުރާއީ ނުކުތާތަކެއްގެ މައްޗަށް ރިއާޔަތް ނުކޮށް ކަމަށް ދައުލަތުން ބުންޏެވެ.\nދައުލަތުން މިއަދު ބުނީ ދީބާޖާއަށް ބަދަލު ދިނުމަށް ސިވިލް ކޯޓުން ހުކުމް ކޮށްފައި ވަނީ ދީބާޖާއިން އަމިއްލައަށް ތައްޔާރުކުރި ލިޔުމަކަށް ބިނާކޮށް ކަމަށާއި އެއީ އޮޑިޓިންގެ އުސޫލުތަކަށް ނުފެތޭ ލިޔުމެއް ކަމަށެވެ. އެހާ ގިނަ އަދަދެއްގެ ފައިސާ ދީބާޖާއަށް ދެއްކުމަށް ދައުލަތުގެ މައްޗަށް ހުކުމް ކުރީ ކޮންޓްރެކްޓާބެހޭ ގާނޫނުގެ ދަށުން ބަދަލު ނަގައިދިނުމުގެ އުސޫލާއި ހިލާފަށް ކަމަށާއި އެކަމުން ހާމަވެގެން ދަނީ ދީބާޖާއިން މިކަމަށް ފާޅުކަން ބޮޑު ގޮތެއްގައި އަދުލު އިންސާފަށް ހުރަސް އަޅަމުން ދިއުމަށް ކަމަށް ވެސް ދައުލަތުން މިއަދު ސިފަ ކުރި އެވެ.\nމީގެ އިތުރުން ދީބާޖާއަށް 348 މިލިއަން ރުފިޔާ ދިނުމަށް ހުކުމް ކުރި އިރު އެ އަދަދަށް ވާސިލްވި ގޮތެއް ހުކުމުން އެނގެން ނެތް ކަމަށާއި އެހެން ކަމުން މި މައްސަލާގައި ސުޕްރީމް ކޯޓުން ކުރި ހުކުމް ބާތިލްކޮށް ހައިކޯޓުގެ ނިންމުން ދަމަހައްޓަން ދައުލަތުން ވަނީ އެދިފަ އެވެ.\nދީބާޖާ އިން މިއަދުގެ މަޖިލީހުގައި ބުނީ އަދުލު އިންސާފަށް ހުރަސް އަޅާ ކަމަށް ދައުލަތުން ކުރަމުންދާ ތުހުމަތަކީ ކޮށްގެން ވާނެ ތުހުމަތެއް ނޫން ކަމަށެވެ. އަދި ސުޕްރީމް ކޯޓުން މި މައްސަލައިގައި ހުކުމް ކޮށްފައި ވަނިކޮށް އަލުން މި މައްސަލަ މުރާޖައާ ކުރުމަށް ދައުލަތުން ހުށަހެޅީ ކޮން އުސޫލަކުންތޯ ސުވާލު ކޮށްފައި ވެއެވެ. ސުޕްރީމް ކޯޓުގެ ހުކުމް އައުމުން ދީބާޖާއަށް ބަދަލު ދިނުމާ ބެހޭ ގޮތުން ކޯޓުން ބޭރުގައި ދައުލަތުން މަޝްވަރާކޮށް، ސެޓްލްމަންޓް ކޮމެޓީން ނިންމުމެއް ނިންމާފައި އޮތުމަކީ ސުޕްރީމް ކޯޓުގެ ހުކުމް ދައުލަތުން ވެސް ގަބޫލުކުރާ ކަމުގެ ދަލީލެއް ކަމަށްވެސް ދީބާޖާ އިން ބުންޏެވެ.\nމި މައްސަލައިގައި މިއަދު ވަކި ގޮތެއް ނުނިމެ އެވެ. އަޑުއެހުމުގައި ދައުލަތާއި ދީބާޖާގެ ފަރާތުން ހުށަހެޅި ހުށަހެޅުންތައް ބަލައިގަނެ މި މައްސަލައިގައި ވަކި ގޮތެއް ކަނޑައެޅުމަށް އަންނަ ހަފުތާގައި އަޑުއެހުމެއް ބޭއްވުމަށް މަސައްކަތް ކުރައްވާނެ ކަމަށް ފަނޑިޔާރުން ވަނީ ވިދާޅުވެފަ އެވެ.\nރައީސް މުހައްމަދު ނަޝީދު ސުޕްރީމް ކޯޓް އެޓާނީ ޖެނެރަލް + ހައިކޯޓް ސިވިލް ކޯޓް ރައީސް ޑރ. މުހައްމަދު ވަހީދު ހަސަން މަނިކު އިބްރާހިމް ރިއްފަތު\nދީބާޖާ ހުކުމް ރިވިއު ކުރުމުގެ އަޑުއެހުން މާދަމާ


Brexit October mahuge niyalah EU in fas koh dheefi – adduLIVE\nLast Updated: June 25, 12:17\nއިނގިރޭސިން އީޔޫން ވަކިވުން ފަސްކޮށްފި\nApr 11, 2019, 11:42 އަހުމަދު ނަސޫހް\nއިނގިރޭސިން ޔޫރަޕިއަން ޔޫނިއަނުން ވަކިވާން ކަނޑައެޅި ތާރީޚު ފަސްކޮށްދިނުމަށް އީޔޫގައި އެދުމުން އިނގިރޭސިންނަށް އެފުރުސަތު އީޔޫން ފަހިކޮށްދީފިއެވެ.\nއަނެއްކާވެސް ތާރީޚު ފަސްކުރަން އެދެން ޖެހުނީ، އިނގިރޭސި ބޮޑުވަޒީރު ތެރޭސާ މޭގެ ހުށައެޅުން ތިންވަނަ ފަހަރަށް މަޖިލީހުން ބަލައިނުގަނެ ބޭރުކޮށްލުމުންނެވެ. މިދިޔަ މާޗު މަހުގެ 29 ވަނަ ދުވަހު އީޔޫން އިނގިރޭސިން ވަކިވާގޮތަށް ކުރިން ހަމަޖެހުނު ނަމަވެސް އިނގިރޭސިންގެ މެދުގައި އެއްބަސްވުމަކަށް ނާދެވި ލަސްވުމުން މިހާރު، އޮކްޓޯބަރު މަހުގެ ނިޔަލަށް ވަނީ މުއްދަތު އިތުރުކޮށްދީފައެވެ.\nބެލްޖިއަމްގެ ބްރަސަލްސްގައި ބޭއްވި އިއްތިހާދުގެ ވެރިންގެ އެއްބަސްވުމުގައި އިނގިރޭސިން އެދުނީ ޖޫން މަހުގެ ނިޔަލަށް މުއްދަތު އިތުރުކޮށްދިނުމަށެވެ. ނަމަވެސް އިއްތިހާދުގެ ވެރިން ވަނީ އޮކްޓޯބަރު މަހާ ހަމައަށް އިތުރުކޮށްދޭން ނިންމާފައެވެ.\nއިނގިރޭސިން އަމިއްލައަށް ޔޫރަޕް އިއްތިހާދުން ވަކިވާން ނިންމި ނަމަވެސް މިހާރު، އެ ނިންމުމަކީ ގޯސް ނިންމުމެއް ކަމުގައި އިނގިރޭސިން ވަނީ ދެކެން ފަށާފައެވެ. އަދި ވޯޓު އަލުން ނެގުމަށްވެސް ޚިޔާލު ހުށައެޅިފައިވެއެވެ.


ފ.އަތޮޅު ހޮސްޕިޓަލުން އިންތިޒާމްކޮށްގެން ފ.ނިލަންދޫގައިހުރި ސަރުކާރުގެ އޮފީސްތަކަށް ހުޅުވާލައިގެން އިންޓަރ އޮފީސް ގޭމްސް 2018 މިނަމުގައި ކުރިއަށް ގެންދިއުމަށް ހަމަޖެހިފައިވާ ކުޅިވަރު މުބާރާތުގައި ފ.އަތޮޅު ކައުންސިލުން ބައިވެރިވުމަށް މިއަދު ނިންމައިފިއެވެ.\nމި މުބާރާތް ފެށުމަށް ހަމަޖެހިފައިވަނީ 01 ނޮވެންބަރ 2018 ގައެވެ.\nމި މުބާރާތުގައިކުޅޭ ކުޅިވަރުތަކަކީ ފުޓުސަލް، ބެޑްމިންގޓަން، އަންހެނުންގެ ވޮލީ، ކެރަމް އަދި ރާޒުވާއެވެ. މިހުރިހާ ކުޅިވަރެއްގައިވެސް ފ.އަތޮޅު ކައުންސިލުން ވާދަ ކުރުމަށްވަނީ ނިންމާފައެވެ.\nފ.އަތޮޅު ކައުންސިލުން ބައިވެރިވާ މި މުބާރާތުގައި ޓީމުތަކަށާއި، އިދާރީ ގޮތުން ކުރަންޖެހޭ ހުރިހާ ޚަރަދުތަކެއް ކުރުމަށް ހަމަޖެހިފައިވަނީ ފ.އަތޮޅު ކައުންސިލްގެ ރެކުރިއޭޝަން ކުލަބު އެއްބައިވަންތަ ކަމުގެ ރޫޙުގެ ފަރާތުންނެވެ.\nމި މުބާރާތުގައި ފ.އަތޮޅު ކައުންސިލުން ހަމަޖައްސަންޖެހޭ އިދާރާތީ އިންތިޒާމްތަކާއި، ކުޅިވަރު މުބާރާތާބެހޭ ގޮތުން ފ.އަތޮޅު ކައުންސިލުން ކުރަންޖެހޭ ކަންކަން ކުރުމަށް ކޮމެޓީއެއްވަނީ އެކުލަވާލެވިފައެވެ. އެކޮމެޓީގައި ހިމެނެނީ:\n01- ޑެޕިއުޓީ ޑިރެކްޓަރ އަޙުމަދު ރަފީޢު\n03- ސީނިއަރ އެޑުމިނިސްޓްރޭޓިވް އޮފިސަރ ޙައްވާ ޢަބުދުލް ޢަޒީޒު\n04- އެޑުމިނިސްޓްރޭޓިވް އޮފިސަރ ޢާއިޝަތު ޔުމްނާ\nފ.އަތޮޅު ހޮސްޕިޓަލުން މިމުބާރާތް ބޭއްވުމުގެ ބޭނުމަކީ އޮފީސްތަކުގެ މެދުގައި އަދި އޮފީސްތަކުގެ މުވައްޒަފުންގެ މެދުގައި އޮންނަ ގުޅުންތައް ރަގަނޅުކޮށް، މި މުބާރާތުގެ ތެރެއިން އެކިއެކި ކުޅިވަރުތަކުން މޮޅު ކުޅުންތެރިން އުފެއްދުމެވެ.


JSC ge ninmumaa medhu Majilis ah goi kanda nelheyne: Ali Hussain\nޖޭއެސްސީގެ ނިންމުމާމެދު މަޖިލީހަށް ގޮތް ކަނޑަނޭޅޭނެ: އަލީ ހުސެއިން\nއަލީ ހުސެއިން ކޮމެޓީގައި ވާހަކަ ދައްކަވަނީ --\nޖުޑިޝަލް ސާވިސް ކޮމިޝަން (ޖޭއެސްސީ)އިން ނިންމާފައިވާ ނިންމުމެއް ގާނޫނާ އެއްގޮތްތޯ ކަނޑައެޅުމުގެ އިހްތިޔާރު ރައްޔިތުންގެ މަޖިލީހަށް ނެތް ކަމަށް ކެންދޫ ދާއިރާގެ މެންބަރު އަލީ ހުސެއިން ވިދާޅުވެއްޖެ އެވެ.\nއަލީ ހުސެއިން އެހެން ވިދާޅުވީ ރޭ ބޭއްވި ރައްޔިތުންގެ މަޖިލީހުގެ ޖުޑިޝަލް ކޮމެޓީގެ ބައްދަލުވުމުގަ އެވެ. ރޭ އެ ކޮމެޓީއިން ވަނީ ސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑްކުރުމަށް ޖޭއެސްސީއިން ނިންމާފައިވާ ނިންމުމަށް ތާއިދުކޮށް އެކަން މަޖިލީހުން ފާސްކުރުމަށް ތަޅުމަށް ހުށަހަޅަން ނިންމާފަ އެވެ.\nއެކަމާ ދެކޮޅަށް އަލީ ހުސެއިން ވޯޓު ދެއްވި އެވެ. އޭނާ ވިދާޅުވީ މިނިވަން މުއައްސަސާތަކުން ނިންމާ ނިންމުންތަކަށް ރައްޔިތުންގެ މަޖިލީހުން ޖުޑިޝަލް ވިއުއެއް ނުދެވޭނެ ކަމަށާއި އެއީ ޝަރުއީ ކޯޓުތަކަށް ލިބިގެންވާ ބާރުތަކެއް ކަމަށެވެ. އަދި ފަނޑިޔާރު ދީދީ ސަސްޕެންޑް ކުރުމަށް ޖޭއެސްސީން ނިންމާފައިވާ ފަނޑިޔާރަށް ޖަބާދުވާރީވުމުގެ އެއްވެސް ފުރުސަތެއް ނުލިބި ކަމަށް މައުލޫމާތު ލިބޭއިރު ޖުޑިޝަރީ ކޮމިޓީން އެ ކަން ވެސް ބަލަން ޖެހޭނެ ކަމަށް އަލީ ވިދާޅުވި އެވެ.\nފަނޑިޔާރު ދީދީ ސަސްޕެންޑް ކުރަން ޖޭއެސްސީން ނިންމި ނިންމުމަށް އަމަލު ކުރުން ފަސްކުރަން ސުޕްރީމް ކޯޓުން ވަނީ އަމުރުކޮށްފަ އެވެ. ނަމަވެސް ޖޭއެސްސީން ސުޕްރީމް ކޯޓުގެ އަމުރު ގަބޫލުނުކޮށް ފަނޑިޔާރު ދީދީގެ ސަސްޕެންޝަން ދެމި އޮތް ކަމަށް ބުނެފަ އެވެ. ޖޭއެސްސީން އެހެން ބުނި ނަމަވެސް ފަނޑިޔާރު ދީދީ އަދިވެސް ވާޒީފާއަށް ނުކުމެވަޑައިގަންނަވާއިރު އޭނާ ބައްދަލަވާ މައްސަލައެއްގެ ޝަރީއަތެއް ވެސް މިއަދު އެބަ އޮތެވެ.\nރައްޔިތުންގެ މަޖިލިސް ސުޕްރީމް ކޯޓް ޖޭއެސްސީ + ޝަރުއީ ދާއިރާ އަލީ ހުސައިން އަލީ ހުސައިން\n"އެންމެ ބޮޑު ގޮންޖެހުމަކީ މަޖިލީހާ ޖޭއެސްސީ މަސްހުނިވުން"


ދަންތުރަ | ވާހަކަ | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް ވާހަކަ ދަންތުރަ\n11 މޭ 2010\nތަނަކީ މާލޭގެ ލޯކަލް މާރުކޭޓު ސަރަހައްދެވެ. ބަނޑުހައި ހޫނުކަމުގެ ހާންތީގައި ދުވާރުމަތީގައި އޮށޯވެލައިގެން އޮތީ ހިރިލާނެވަރުވެސް ނެތީމައެވެ. ކައިރީގައި ތިބި ކުޑަކުޑަ ތިން ކުދިން ރޮއި ހޭރެނީއެވެ. އެކަމަކު އެއިން ކުއްޖަކާ އަޅާލާނެހާ ހިތްވަރެއްވެސް ނެތެވެ. ވަށައިގެން ކޮޅުކޮޅަށް މީހުން ހިނގައި ބިނގައި ހަރަކާތްތެރި ވަމުން ދެއެވެ. ބައެއްފަހަރާ ގައިގައި އަޅައިގެންފައިވެސް ދެއެވެ. އެކަމަކު ބަލައިވެސް ނުލައެވެ. ކުދިންކޮޅު މަސަލަސް ކުރެވޭތޯ ކާ އެއްޗަކަށް އެދި އަތް ދިއްކޮށްލުމުން ފެންނަކަމަށް ހަދާ މީހަކުވެސްނެތެވެ.\nމުޅި ތަނަށް ކަޅު އަނދިރިކަން ގެނެސް ދިފައިވާ ބޯ މެހި ބައިގަނޑުގެ ތެރެއިން ކުއްލިއަކާ ކުރިމައްޗަށް ހުއްޓުނީ އިސްކޮޅުން ދިގު، ބިޔަ،ބޮޑު ،ބިދޭސި ފިރިހެނެކެވެ. ގަދަ ފިޔާތޮށި ކުލައެއް މޫނުމައްޗަށް ވެރިވެފައިވާ މިމީހާގެ މޫނުމަތިން ފާޅުވަމުންދަނީ ހިތްހެޔޮތެރިކަމާއި އޯގާތެރިކަމާއި އިޙުސާންތެރިކަމެވެ. ކުއްލިއަކާ މުޅިތަން ވަށައި ހޯދައިލީމެވެ. ރަނގަޅަށް ބަލައި ވިސްނައިލީމެވެ. އަންނަށް މިއިނދެވުނީ މާލޭގެ ލޯކަލް މާރުކޭޓު ސަރަޙައްދަކު ނޫނެވެ. އަމިއްލަ ރަށުގައެވެ. އަމިއްލަ ގޯތީގައެވެ. ހާމަކަން ބޮޑު ގޯތީގެ މެދުގައި އަޅާފައިވާ ސާންތިގަނޑު މަތީގައި ރޯނުބޮނޑިއެއް ވަށާށެވެ. ހަސަނުބޭގެ ފިހާރައިން ދަރަންޏަށް ނަގާފައިވާ ތަކެތީގެ އަގު ދެއްކުމަށްޓަކައެވެ.\nކުރިމަތީގައި އައިސް ހުއްޓުނީ ރަށު ސްކޫލުގައި ވޮލަންޓިއަރެއްގެ ގޮތުގައި މަސައްކަތް ކުރަމުން އަންނަ އިނގިރޭސިވިލާތުގެ ރަޢިއްޔަތެއް ކަމުގައިވާ ޕޯލްއެވެ. ރަށު ސްކޫލުގައި މަސައްކަތް ކުރަމުން ދާތާ ދެ އަހަރެއްހައި ދުވަސްވެފައިވާ ޕޯލްއަކީ ރަށު އެންމެންގެ ގާތް އެކުވެރިއެކެވެ. އެންމެންނަށްވެސް ހެޔޮ އޯގާތެރިއެކެވެ.\nޕޯލް ގެއަށް އައީމާ ހައިރާންކަމެއް ލިބުނެވެ. ހިތުގައި އެތަކެއް ސުވާލުތަކެއް އުފެދުނެވެ. އޭނާއަކީ މީގެ ކުރިއަކުން ދުވަހަކުވެސް އަހަރެމެންގެ ގެއަށް ވަދެ އުޅުނު މީހެއް ނޫނެވެ. ރަށުގެ ގިނަ ބަޔަކާ ގުޅުން އޮތްކަމުގައިވިޔަސް އަހަންނާ މާބޮޑު ގުޅުމެއް އޮންނަ މީހެއްވެސް ނޫނެވެ. ފުރަތަމަވެސް ފެށީ ޙާލު އަޙުވާލުގެ ވާހަކައިންނެވެ. ޙާލުގެ ވާހަކަ ކިޔައިދީ ނިމުނުއިރު އަހަންނެކޭ އެއްފަދައިން ޕޯލްއަށްވެސް ވަނީ ރޮވިފައެވެ. ހުރިހާކަމެއްވެސް އިރާދަފުޅު ކުރެއްވިއްޔާ ދާނީ ރަނގަޅަށް ކަމަށް ބުނެ ދެރަނުވުމަށް އެދުނެވެ.ކުދިންކޮޅު ބޮޑުވަންދެން ވީވަރަކުން އެހީތެރިވާނޭ ކަމަށް ބުންޏެވެ.\nދުވަހަކަށްފަހު ދުވަހެއް ފާއިތުވަމުން ގޮސް ޕޯލްއަކީ އެމީހަކު ދުށުމަށްޓަކައި އަހަރެމެންގެ ޢާއިލާ ކޮންމެ ހިނދުކޮޅެއްގައިވެސް ކެތް މަދުވެފައިވާ މީހަކު ކަމުގައި ވެއްޖެއެވެ. އޭނާގެ އޯގާތެރިކަމާއި އަޅާލުން ބޮޑުކަމުންނެވެ. މަޑުމައިތިރިކަމާއި ހިތްހެޔޮކަމުގެ ސަބަބުންނެވެ. ލޯތްބާއި ކުލުނު ލިބޭތީއެވެ. ނަޞޭޙަތްތަކާއި ދަރުސްތައް ލިބޭތީއެވެ. މާތްވެގެންވާ އިސްލާމްދީން ދަސްކުރުމަށްޓަކައި ހުންން ޝައުޤުވެރިކަމެއްގެ ބޮޑުކަމުންނެވެ. ޕޯލް އަންނަ ކޮންމެފަހަރަކުވެސް ކީރިތި ޤުރުއާނުގެ ތަރުޖަމާއެއް ގެނެއެވެ. އެ ކިޔައިދީ އޭގެ ފުރިހަމަކަމުގެ ވާހަކަ ދައްކައެވެ. ދުވަސްކޮޅަކުން އޭނާ އިސްލާމްވާން ބޭނުންވާ ވާހަކަ ދައްކަން ފެށިއެވެ.\nދުވަސްތައް ފާއިތުވަމުން ގޮސް އަހަރެމެން ދެމީހުންގެ ގުޅުން މަރުދުވަހާ ހަމަޔަށް ދެމިގެންދާނޭފަދަ ގުޅުމަކުން ގުޅިގެން ދިޔައެވެ. ޕޯލްއާއި ޕޯލްގެ ޢާއިލާގެ ފަރާތުން ވަރަށް ގިނަ އެހީތައް ދިޔައީ ލިބެމުންނެވެ. އެހެންކަމުން ދިރިއުޅުމުގެ ޙާލަތު ރަނގަލުވެ މުޅި ޢާއިލާއަށް ފާގަތިކަމާއި އާރޯކަން ލިބިގެން ދިޔައެވެ. އުފާވެރިކަމުގެ ކޮޅެއް ނެތެވެ. ރަށުގައި ޕޯލް ހުރުމަށް ހަމަޖެހިފައިވާ މުއްދަތު ހަމަވުމުން އަހަރެމެންގެ ޢާއިލާ ގޮވައިގެން އިނގިރޭސިވިލާތަށް ދާން ނިންމިއެވެ. ދަރިންކޮޅަށް ކިޔަވައި ދިނުމަށެވެ. ބައެއްފަހަރާ ޤަބޫލުކުރަންވެސް ދަތިވެއެވެ. މިއީ ހުވަފެނެއްބާއޭވެސް ހިތަށް އަރައެވެ.\nޤަބޫލުކުރަން ދަތިނުވާންވީ ސަބަބެއްވެސް ނެތެވެ. އަހަރެންގެ ފިރިމީހާ ހަސަނު މިދުނިޔެ ދޫކޮށް ދިޔައީ އުމުރުން ފަސް އަހަރުން ދަށުގެ ކުޑަ ކުޑަ ޔަތީމު ތިންކުދިން އަހަންނާ ހަވާލުކޮށްފައެވެ. އަޅާލާނެ އެއްވެސް ވާލެއް ޔާރެއް ނެތި، އާމްދަނީއެއް ލިބޭނޭ އެއްވެސް މަގެއްނެތި ނުހަނު ނިކަމެތި ޙާލެއްގައި ދިރިއުޅުމާ ހަނގުރާމަ ކުރަމުން ދާއިރު އެހީތެރިކަމުގެ އަތެއް ދިއްކޮށްލާނެ މީހަކު ނުވާތާ އެންމެ ކުޑަމިނުން ޙާލުދެކިލަން ދިރުއުޅެމުންދާ ޖިފުޓިގަނޑަށް ވަދެލާނެ މީހަކުވެސް އަހަރެމެންގެ މުސްލިމު މުޖުތަމަޢުން ނުވެއެވެ. ވީއިރު މާދުރު ވިލާތަކުން އައިސް ހުރި ފަރަންޖީއަކުގެ ހިތުގައި މިފަދަ ރަޙުމެއް ކުލުނެއް އުފެދިދާނެބާއޭ ހިތަށް އަރަނީއެވެ. ނޫނެކެވެ. މިއީ ހަމަ ޙަޤީޤަތެކެވެ. ޕޯލްއާއެކު އަހަންނާއި އަހަރެންގެ ތިން ކުދިން އިނގިރޭސިވިލާތުގެ ހީތްރޫ އެއަރޕޯޓަށް ފޭބިއިރު ޕޯލްގެ ޢާއިލާގެ މީހުން ކީ ވަރަށް ހޫނު މަރުޙަބާއެކެވެ. ކުޑަ ކުޑަ ދުވަސްކޮޅެއްގެތެރޭގައި ކުދިން ސްކޫލަށް ވައްދާ ހުރިހާ ކަމެއްވެސް ބަރާބަރަށް އިންތިޒާމްވެ ހަމަޖެހިގެން ދިޔައެވެ. ކުދިންކޮޅު ވަރަށް މޮޅެވެ. ވަރަށް ރަނގަލު ނަތީޖާ ހޯދައެވެ. އެކުދިން ހޯދާ މޮޅު ނަތީޖާ އެއްފަރާތެއްގައި ބާއްވާފައި އެންމެ އުފާވާ ކަމަކީ އެކުދިންނަށް ލިބެމުންދާ ރީތި އަޚުލާޤާއި ފުރިހަމަ ތަރުބިއްޔަތެވެ. ވާހަކަދެއްކުމުގައި އެހުންނަ މަޑުމައިތިރިކަމާއި އިޙްތިރާމް ކުރުމުގެ މާތް ސިފައެވެ.\nމިހާރު ހުރިހާ ކުދިންވެސް ތިބީ ބޮޑެތިވެފައެވެ. ކިޔަވައި ނިމިފައެވެ. އެކުދިން ހުރިހާ ކަމެއްވެސް ކުރަނީ ޕޯލްގެ ލަފަޔާ އިރުޝާދުގެ މަތީންނެވެ.ތަފާތު އެކިއެކި ކަންކަން ހިންގުމުގައި އުޅެނީ ވަރަށް އަވަދިނެތިއެވެ. އެހެންކަމުން މަންމަޔާ ބައްދަލުވެލާ ވާހަކަ ދައްކާލާނެ ވަގުތެއްވެސް ނުވެއެވެ. މަޑުމަޑުން ޕޯލްގެ އުޅުމަށްވެސް ބަދަލުތަކެއް އަންނަން ފެށިއެވެ. ރުޅިގަދަވެ ރުންކުރުވާން ފެށިއެވެ. ދުވަސްތައް ފާއިތުވަމުން ދިޔަ ވަރަކަށް އަހަރެންގެ ޙަޔާތައް ބިރުވެރިކަމާއި ނާމާންކަން ވެރިވާން ފެށިއެވެ. ފާއިތުވަމުންދާ ކޮންމެ ދުވަސްކޮޅަކީވެސް ހިތްހަމަނުޖެހި ހާސްވެފައި ހުންނަން ޖެހޭ ދުވަސް ކޮޅަކަށް ވެގެން ދިޔައެވެ. އޯގާތެރިކަމާއި ލޯތްބާއި ކުލުނު ދީގެން އަހަރެންގެ މުޅި ހިތާއި ހަށިގަނޑު މިލްކު ކުރި ޕޯލްގެ އަނިޔާވެރިކަން އިންތިހާޔަށް ދިޔުމުންނެވެ. އޭނާގެ މަކަރުވެރި ރޭވުންތަކުންބަނގުރާ ބޮވެ، އެމީހުންގެ ދީނީ ޙަފްލާތަކުގައި ބައިވެރިވެ، ފައްޅިތަކަށް ދާން މަޖުބޫރު ކުރުވިއެވެ. އެންމެ ފަހުން ގޮސް ކުރިމަތީގައި،އަހަރެންގެ އެންމެ ހަނގު، ހުރި ހަމައެކަނި އަންހެން ދަރިފުޅުގެ އިއްފަތްތެރިކަން ނަގާލައިގެން އޭނާ ހިތް ހަމަޖައްސަމުން ދިޔައެވެ. މިފަދަ ހިތްދަތި އަނިޔާވެރި ދިރިއުޅުމެއްގައި އުޅެމުން ދަނިކޮށް ހަތަރު އުދަރެސް ބައްދާލީ އިވުނު ކުއްލި ކަބަރަކުންނެވެ. ރާއްޖޭގައި ކްރިސްޗިއަން ދީނާ ބެހޭ ފޮތްތަކެއް ބަހައި ކްރިސްޗިއަން ދީން ފަތުރަން މަސައްކަތް ކުރަމުން ދަނިކޮށް ދޮށްޓަށް ތިބި ދެ ފިރިހެންދަރިން ހައްޔަރުކުރި ވާހަކައެވެ. މިހާރު މިވަނީ ގޮތްހުސްވެ ކުރާނެ ކަމެއް ނޭގިފައެވެ. އެނބުރި ރާއްޖެދެވޭނެ ގޮތެއް ނެތި އެ ނުބައި މަކަރުވެރި މީހާ ޖެހި ދަންތުރައިގައި ބެދި އަޅުވެތިވެފައެވެ. ފަޤީރުކަމުން އަޅުވެތިކަމަށް އާދެވިފައެވެ.\nމިއަދު އަހަރެންގެ ލޮބުވެތި އަޚުންނާއި އުޚުތުންނަށާއި ލޮބުވެތި ޤައުމަށް ދޭންބޭނުންވާ މެސެޖަކީ މިއަދު ޢައިރު މުސްލިމުން އެބައިމީހުންގެ ދީން ފެތުރުމަށާއި ޤައުމުތައް އަޅުވެތި ކުރުމަށް ގެންގުޅޭ އެންމެ ބާރުގަދަ ހަތިޔާރަކީ ދީލަތި އެހީތެރިކަމެވެ. ވީމާ މިފަދަ ދީލަތި އެހީތަކަށް ދަހިވެތިވެނުގަނެ ހުޝިޔާރުވެ ތިބޭށެވެ. އަމިއްލަ ފައިމައްޗަށް ތެދުވުމަށް މަސައްކަތް ކުރާށެވެ.\n* ކަވާސާގެ ނޯޓެއް: މިއީ ޚިޔާލީ ވާހަކައެކެވެ. ވީމާ ރާއްޖޭގައި އުޅޭ ބޭރު ކޮންމެ މީހަކީ މިފަދަ މީހެއްކަމަށް ހީކުރުމަކީ ވެސް ގޯހެކެވެ.\nއަދު ވަކިވެގެން ތިދިޔައީ ކީއްވެގެން ހެއްޔެވެ ؟


Zamaaan badhal vumun bae gaanoonutah jokakah vefai\nޒަމާން ބަދަލުވުމުން ބައެއް ގާނޫނުތައް ޖޯކަށް ވެފައި\nޒަމާނަށާއި މީހުންގެ ވިސްނުމަށް އަންނަ ބަދަލުތަކާ އެކު ތާކުންތާނު ނުޖެހޭ ގާނޫނުތަކާއި ގަވާއިދުތައް ހުރުމަކީ ދުނިޔޭގައި އަބަދުވެސް ހިނގަމުން އަންނަ ކަންތައްތަކެވެ. މީގެ އެތައް އަހަރެއް ކުރިން ގާނޫނެއް ހެދިއިރު ލިޔެފައި އޮންނަ އެއްޗެއް އެއީ މިޒަމާނުގައި ބައެއް މީހުންނަށް މަޖާ އެއްޗަކަށް ވެދާނެ އެވެ. އަދި އެކަން ބޮޑު ޖޯކެއްގެ ގޮތުގައި ވެސް ބައެއް މީހުން ބަލާފާނެ އެވެ. ރާއްޖެ ވެސް މިކަމުން އިސްތިސްނާއެއް ނުވެއެވެ. މީގެ އެތައް އަހަރެއް ކުރިން ހަދާފައިވާ އެ ގާނޫނުތަކުގައި މިޒަމާނާ ނުގުޅޭ އެތައް ކަމެއް ހިމެނޭއިރު އޭގެ ތެރެއިން ގިނަ ގާނޫނުތަކަކީ މިހާރު ވެސް އަމަލު ކުރަމުންދާ ގާނޫނުތަކެވެ.\nސަރުކާރަކުން ނުވަތަ އަމިއްލަ ފަރާތަކުން ދޭ ސްކޮލާޝިޕެއްގައި ކިޔަވާ މީހަކު އެތަނަކަށް ޚިދުމަތް ކުރަންޖެހޭ ވާހަކައަކީ އާ ވާހަކައެއް ނޫނެވެ. އެގޮތަށް ކިޔަވާ ކުދިންނަށް، ކިޔަވާ ނިމުމުން ވަކި މުއްދަތަކަށް ޚިދުމަތް ކުރަންޖެހޭއިރު އެކަން ނުކުރާ ނަމަ ކިޔެވުމުގެ ޚަރަދު އަނބުރާ ދައްކަންޖެހޭ ވާހަކަ ވެސް ދިވެހިންނަކަށް އަލެއް ނުވާނެ އެވެ. ނަމަވެސް ސަރުކާރުގެ ސްކޫލެއްގައި ނުވަތަ ސަރުކާރުން އެހީވާ އަމިއްލަ ސްކޫލެއްގައި ކިޔަވާ ކުދިން ވަކި މުއްދަތަކަށް ސަރުކާރުގައި ޚިދުމަތް ނުކުރާ ނަމަ ކުށްވެރިވާ ގޮތަށް ގާނޫނެއްގައި އޮންނަ ކަން އެނގެނީ ކިތައް ދިވެހިންނަށް ބާވެ އެވެ؟ އެ ވިސްނުން އެހާ ދުރަށް ގެންދާކަށް ނުޖެހެ އެވެ. މިއީ ރާއްޖޭގައި ހަދާފައި އޮތް ގާނޫނެއްގެ ވާހަކަ އެވެ.\nމީގެ 38 އަހަރު ކުރިން ހަދާފައިވާ އެ "ސަރުކާރުގެ މަދަރުސާތަކުގައި ކިޔަވައިދޭ ކުދިންނާއި ސަރުކާރުން އެހީވެދޭ އަމިއްލަ މަދަރުސާތަކުގައި ކިޔަވާ ކުދިންނާއި ސަރުކާރުގެ ފަރާތުން ތަމްރީނު ދެވޭ މީހުން ސަރުކާރަށް ޚިދުމަތް ކުރުމާބެހޭ ގާނޫނު" ބުނާގޮތުން ޖީސީއީ އޯލެވެލާއި އޭލެވެލް ކިޔަވާ ކުދިން ވެސް ސަރުކާރުން ބޭނުންވެއްޖެ ނަމަ ވަކި މުއްދަތަކަށް ސަރުކާރަށް ޚިދުމަތް ކުރަން މަޖުބޫރުވެ އެވެ. އެގޮތުން ސަރުކާރުގެ ސްކޫލެއްގައި އޯލެވެލް ނިންމާ ކުދިންގެ ތެރެއިން ސަރުކާރުން ބޭނުންވާ ކުދިން މަދުވެގެން ތިން އަހަރު ދުވަހުގެ މުއްދަތަކަށް ސަރުކާރަށް ޚިދުމަތް ކުރަން ޖެހޭއިރު އެފަދަ ސްކޫލަކުން އޭލެވެލް ނިންމައިފި ނަމަ އެ މުއްދަތު ހަތަރު އަހަރަށް އިތުރުވެގެން ދެ އެވެ. އަދި ސަރުކާރުން އެހީވެދޭ އަމިއްލަ ސްކޫލްތަކުން އޯލެވެލާއި އޭލެވެލް ނިންމާ ކުދިން ވެސް ސަރުކާރުން ބޭނުންވެއްޖެ ނަމަ ވަކި މުއްދަތަކަށް ސަރުކާރުގައި މަސައްކަތް ކުރަންޖެހޭނެ ކަމަށް އެ ގާނޫނުގައިވެ އެވެ.\nއެ ގާނޫނާ ޚިލާފްވެއްޖެ ނަމަ އެ މީހަކު ސަރުކާރަށް ޚިދުމަތް ކުރަން ޖެހޭ މުއްދަތުގެ ބާކީ އޮތް މުއްދަތަށް ގޭގައި ބަންދު ކުރުމުގެ ބާރު ނުވަތަ ރަށުން ބޭރުގައި ބަންދު ކުރުމުގެ ބާރު އެ ގާނޫނުން ރައީސަށް ލިބިދެ އެވެ. ނަމަވެސް އެގޮތަށް އަދަބު ދިނުމުގެ ބާރު ރައީސަށް ލިބިދޭ މާއްދާ ބާތިލްކުރަން ރައްޔިތުންގެ މަޖިލީހަށް މިހާރު ބިލެއް ހުށަހަޅާފައި އެބައޮތެވެ.\nމިހާރު އަމަލު ކުރަމުންދާ ފެހި ގާނޫނު އަސާސީގެ ދަށުން ނޫސްވެރިކަމުގެ މިނިވަންކަން އެއްވެސް ގައިދެއް ނެތި ލިބިދީފައިވާއިރު ފެހި ގާނޫނު އަސާސީ އައުމުގެ ކުރިން އެކަން އޮތީ އެގޮތަކަށް ނޫނެވެ. މީގެ އެތައް އަހަރެއް ކުރިން ފެށިގެން އަމަލު ކުރަމުން އަންނަ ނޫސް މަޖައްލާތަކާ ބެހޭ ގާނޫނުގެ ދަށުން އެ ނޫހެއް ނުވަތަ މަޖައްލާއެއްގެ އިސްވެރިއަކު ކުށްވެރިވިޔަސް އޭގެ "ހިތި ރަހަ" އެ ނޫހަކަށް ވެސް އަންނާނެ ކަން އެނގެނީ ކިތައް މީހުންނަށް ހެއްޔެވެ؟ ނޫސްވެރިކަމުގެ މިނިވަންކަން ލިބިގެން ތޮށިގަނޑު ފަޅާލާފައި ނޫސްވެރިން ނިކުމެ ބޭނުން ގޮތަކަށް ނޫސްވެރިކަން ކުރަމުންދާއިރު 1978 ވަނަ އަހަރުން ފެށިގެން އަމަލުކުރަމުންދާ "ނޫސް މަޖައްލާ ފަދަ ތަކެތީގެ ގާނޫނު" ބުނާގޮތުން ނޫހެއް ނުވަތަ މަޖައްލާއެއްގެ މަސްއޫލުވެރިއަކު ގާނޫނީ ނުވަތަ ޝަރުއީ ބަންދެއްގައި 15 ދުވަހަށް ވުރެ ދިގު މުއްދަތަކަށް ހުރެއްޖެ ނަމަ އެ ނޫހެއް ނުވަތަ މަޖައްލާއެއް އުވޭނެ އެވެ.\nމީގެ އިތުރުން ނޫހެއް ނުވަތަ މަޖައްލާއެއްގައި ޝާއިއުކުރި އެއްޗެއް ސަބަބުން ނޭދެވޭ ނަތީޖާއެއް ނިކުމެއްޖެ ނަމަ އެ އެއްޗެއް ލިޔުނު މީހަކު ކުށްވެރިވާއިރު އެފަދަ ލިޔުމެއްގެ ސަބަބުން އެއްވެސް މައްސަލައެއް ޖެހިއްޖެ ނަމަ އެކަމުގެ ޒިންމާ އެޑިޓަރު އުފުލަންޖެހޭނެ ކަމަށް ވެސް އެ ގާނޫނުގައި އޮވެއެވެ. އާ ގާނޫނު އަސާސީ އައުމާ އެކު ބޭނުން ގޮތަކަށް ނޫސްވެރިކަން ކުރަމުންދާއިރު މި ގާނޫނުގެ ނުރައްކާ އަދިވެސް ނޫސްތަކަށް އެބައޮތެވެ. ފެހި ގާނޫނު އަސާސީ އައިފަހުން ހަތަރު އަހަރަށް ވުރެ ގިނަ ދުވަސްވީއިރު ވެސް މި ގާނޫނު އުވާލަން ރައްޔިތުންގެ މަޖިލީހުން ހަނދާނެއް ނެތެވެ.\nއެތައް ހާސް ބިދޭސީންނެއް މިހާރު ރާއްޖޭގައި އުޅެމުންދާއިރު އޭގެ ތެރެއިން ގިނަ މީހުންނަކީ ކޮންމެވެސް ބައެއްގެ "އަޅުންގެ" ގޮތުގައި މަސައްކަތް ކުރަން އައިސް ތިބޭ މީހުންނެވެ. ގޭގޭގަޔާއި ފިހާރަތަކާއި ކުންފުނިތަކުގައި "އަޅުންގެ" ގޮތުގައި އެ މީހުން މަސައްކަތް ކުރަންޖެހޭއިރު މަހު މުސާރަ ކޮޅު ވެސް ނުދީ ބިދޭސީން ލައްވައި ގަދަކަމުން މަސައްކަތް ކުރުވާ ފަރާތްތައް ވެސް އެބަތިބެ އެވެ. ނަމަވެސް މިފަހަރު މިއީ އެހެން ވާހަކަ އެކެވެ. ބިދޭސީން ރާއްޖޭގައި ވިޔަފާރިއެއް ކުރަންޖެހޭ ނަމަ އުޅެންޖެހޭ ހާލުގެ ވާހަކަ އެވެ.\nރާއްޖޭގައި ބިދޭސީން ވިޔަފާރި ކުރުމުގެ ގާނޫނު ބުނާގޮތުން ކޮންމެ ކޮންމެ އެއްޗެއްގެ ވިޔަފާރި ބިދޭސީންނަކަށް ނުކުރެވޭނެ އެވެ. އެގޮތުން ބިދޭސީން ގެނެސް ވިއްކަން ޖެހެނީ ދިވެހިން އާންމު ދިރިއުޅުމަށް ބޭނުންނުކުރާ އަގުބޮޑެތި ތަކެތި ކަމަށް ވާއިރު އެ ތަކެތި ވެސް ވިއްކަން ޖެހެނީ ގަނޑުކޮށެވެ. ނަމަވެސް ސަރުކާރުން އަންގައިފި ނަމަ ދިވެހިން އާންމުކޮށް ބޭނުންކުރާ ތަކެތި ރާއްޖެ ގެނެސް ވިއްކަން އެ މީހުންނަށް އެ ގާނޫނުން މަޖުބޫރު ކުރެއެވެ.\nއެވަރުން ނިމުނީކީ ނޫނެވެ. އެގޮތަށް ސަރުކާރުން އަންގައިގެން އެއްޗެއް ގެނެސް ވިއްކާ ނަމަ ވިއްކަން ޖެހެނީ ވެސް ސަރުކާރުން ކަނޑައަޅާ އުސޫލަކުން ހަމައެކަނި އެސްޓީއޯއަށެވެ. އަދި ބިދޭސީ ވިޔަފާރިއެއްގެ ސަބަބުން ރާއްޖޭގެ އެއްވެސް ވިޔަފާރިއަކަށް ގެއްލުންވާ ކަމަށް ސަރުކާރަށް ފެނިއްޖެ ނަމަ އެ ވިޔަފާރިއެއް ހުއްޓުވުމުގެ ބާރު ވެސް އެ ގާނޫނުން ސަރުކާރަށް އޮވެއެވެ. ނަމަވެސް މިހާރު މި ގާނޫނަކީ "ވާތްގެއް ނެތް، ބޭކާރު" އެއްޗަކަށް ވަނީ ވެފަ އެވެ. ގާނޫނުގައި ކޮންމެ ގޮތަކަށް އޮތް ނަމަވެސް ދިވެހިން ކުރާ ފަދަ ވިޔަފާރިތައް މާލޭގައި މިހާރު ވެސް ބިދޭސީން ކުރެއެވެ.\nވަކި ތަނަކުން ވައްކަން ކުރުމުން ނުވަތަ ވަކި ބާވަތެއްގެ އާލާތެއް ބޭނުންކޮށްގެން ވައްކަންކޮށް، ފޭރުމުން އަދަބު ބޮޑުވާ ވާހަކައަކީ މިހާރު ދިވެހިންނަށް އާ ވާހަކައަކަށް ނުވެދާނެ އެވެ. އަދި ވައްކަމާއި ފޭރުމުގެ ކުށް ސާބިތުވާ ކޮންމެ ފަހަރަކު އަދަބު ބޮޑުވަމުންދާނެ ވާހަކައަކީ ވެސް މިހާރު އާ ވާހަކައަކަށް ނުވެދާނެ އެވެ. ފިހާރަތަކުން ލޯޝަން ފުޅި ވަގަށް ނަގައިގެންނާއި ރިހާކުރު ފުޅި ވަގަށް ނަގައިގެން މީހުން ޖަލަށްލާން ހުކުމް ކުރި "މޫސުމުގައި" އެކަން ކޮންމެވެސް ވަރަކަށް އޮންނާނީ އެނގިފަ އެވެ. ނަމަވެސް މިފަހަރު މިއީ ވަކި ވަގުތެއްގައި ވައްކަންކޮށް ފޭރުމުން އަދަބު ބޮޑުވާ ވާހަކަ އެވެ.\nމީގެ ބައި ގަރުނު ކުރިން އަމަލުކުރަމުންދާ ގާނޫނު އުގޫބާތު ބުނާގޮތުން ހަވީރު 6:00 ފެށިގެން ހެނދުނު 6:00 އާ ދެމެދު ހަތިޔާރެއް ހިފައިގެން ވައްކަންކޮށްފި ނަމަ ނުވަތަ ފޭރުމުގެ އަމަލެއް ހިންގައިފި ނަމަ އަދަބު ދިނުމުގައި ބޮޑު އަދަބެއް ކަނޑައެޅޭނެ އެވެ. އަދި އެކަން ކަނޑައެޅޭނެ ގޮތްތައް ވެސް އެ ގާނޫނުގައި ބަޔާންކޮށްފައިވެ އެވެ. އެހެންވެ މިއީ ވައްކަމާއި ފޭރުމުގެ އަމަލުތައް ހިންގާ މީހުން އެކަން ކުރާ ވަގުތާއި އިރުވަރަށް ބަދަލު ގެނެސްދާނެ ސަބަބެއް ކަމަށް ބެލެވެ އެވެ.\nދޮގު ހެދުމަކީ އިސްލާމް ދީނުގައި މަނާ ކުރައްވާފައިވާ ކަމެއް ނަމަވެސް މިހާރުގެ މުޖްތަމައުގައި އެކަންކަން ދެކެމުން އަންނަނީ ވަރަށް އާދައިގެ ކުދިކުދި ކަންތައްތަކުގެ ގޮތުގަ އެވެ. ސިޔާސީ ޕޯޑިއަމްތަކާއި ހޮޅުއަށިތަކުގައި އެތައް ބަޔަކާ މެދު ގޯސް ތުހުމަތުތައް ކޮށް އެ މީހުންގެ އަބުރު ކަތިލަމުންދާއިރު އެއީ ގާނޫނީ ގޮތުން ވެސް ކުށެއް ކަމަށް ބެލިދާނެ ކަން ގިނަ ބަޔަކަށް ނޭނގެ އެވެ. ގާނޫނުލުް އުގޫބާތުގެ 125 ވަނަ މާއްދާގައިވަނީ ހަދައިގެން ވާހަކައެއް ދައްކައިފި ނަމަ ނުވަތަ ވާހަކައެއް ދެއްކި މީހަކީ ކާކުކަން ސާބިތުކޮށް ނުދެވޭ ގޮތުގައި ވާހަކައެއް ދައްކައިފި ނަމަ އެ މީހަކު ކުށްވެރިވާނެ އެވެ.\nއެކަމުގެ އަދަބެއްގެ ގޮތުން އެއް މަހާއި ހަ މަހާއި ދެމެދުގެ މުއްދަތަކަށް ގޭގައި ބަންދު ކުރެވޭއިރު 25ރ. އާއި 200ރ. އާ ދެމެދު އަދަދަކުން ޖޫރިމަނާ ވެސް ކުރެވިދާނެ އެވެ. މިޒަމާނުގައި 25ރ. ޖޫރިމަނާއެއްގެ ގާނޫނެއްގައި އޮތް ތަން ފެނުމުން ބަޔަކު އެކަން މަޖަލަކަށް ހެދިޔަސް މީގެ ބައިގަރުނު ކުރިން އެ ގާނޫނު އައިއިރު 25ރ. އަކީ ވެސް ވަރަށް ބޮޑު ޖޫރިމަނާ އެކެވެ.\nމީގެ އަހަރުތަކެއް ކުރިން ހަދާފައިވީ ނަމަވެސް މިހާރު ވެސް އަމަލުކުރަމުންދާ ގިނަ ގާނޫނުތަކެއްގައި މިޒަމާނާ ނުގުޅޭ އެތައް ކަމެއް ކަމެއް ހުރިއިރު އެންމެ ޖުމްލައަކުން ބުނެވޭ އެއްޗެއް ބުނެލުމަށް ވެސް ރާއްޖޭގައި ގާނޫނުތައް ހަދާފައި ހުރިއިރު އެފަދަ ގާނޫނުތަކަށް މިހާރު ވެސް އަމަލު ކުރެއެވެ. މީގެ 30 އަހަރު ކުރީއްސުރެން ފެށިގެން އަމަލު ކުރަމުން އަންނަ މަގުމަތީގައި ހިނގާ އުޅުމާ ބެހޭ ގާނޫނުގައި ހަމައެކަނި އޮތް އިބާރާތަކީ "މަގުމަތީގައި ހިނގަންވާނީ ގަވާއިދުން ދުއްވާ އެއްޗެއްސަށް ދަތިނުވާ ގޮތަށެވެ،" މިހެންޏެވެ. ރާއްޖޭގެ މިނިވަން ދުވަހަކީ ޖުލައި މަހުގެ 26 ވަނަ ދުވަސް ކަން ހަމައެކަނި ބުނެލުމަށް ގާނޫނެއް ހަދާފައި އޮތްއިރު ގުރުއާނުގައި އޮންނަ ހާލަތްތައް ފިޔަވައި އެހެން ކަންކަމުގައި އަންހެނުންނާއި ފިރިހެނުންގެ ހެކިބަސް ހަމަހަމަވާނެ ކަމަށް ބުނެލުމަށް ވެސް އެއް ޖުމްލައިގެ ގާނޫނެއް އެބައޮތެވެ.\nމީގެ އިތުރުން ދައުލަތުގެ އެކި މުއައްސަސާތަކުގެ މެއިންޑޭޓާއި އެތަންތަނަށް ލިބިދޭ ބާރުތައް ބަދަލުވެފައިވާއިރު ގާނޫނުތަކުގައި އެކަން އަދިވެސް އޮތީ މީގެ 30 ހަކަށް އަހަރު ކުރީއްސުރެން ފެށިގެން އޮތް ގޮތަށެވެ. ބޭކާރު ގާނޫނުތައް އުވާލައި، އެންމެ ޖުމްލައަކުން ބުނެލެވޭ އެއްޗެއް ބުނެލުމަށް ހަދާފައިވާ ގާނޫނުތަކުގައި އޮންނަ އެއްޗެހި ކަމާ ގުޅޭ އެހެން ގާނޫނުތަކުގެ ތެރެއަށް ފައްތަން އެބަޖެހެ އެވެ. ރައްޔިތުންގެ މަޖިލީހާއި ސަރުކާރު ގުޅިގެން ނަމަވެސް އެކަން ކަމަށް ހައްލު ހޯދައިދޭން ޖެހެއެވެ.


Ehves Huhdhaeh Nethi Rahrashun Male' Ah Dhen Dhathuru Kureveyne - Vaguthu\nއެއްވެސް ހުއްދައެއް ނެތި ރަށްރަށުން މާލެ އަށް ދެން ދަތުރު ކުރެވޭނެ\nވެލާނާ އިންޓަނޭޝަނަލް އެއާޕޯޓްގައި މުވައްޒަފަކު މާސްކް އަޅައިގެން - ފޮޓޯ: ނީ/ އިންސްޓަގްރާމް\nމާދަމާ އިން ފެށިގެން ދޭ ލުއިތަކުގެ ދަށުން ރަށްރަށުން މާލެ އަށް އަންނަން އެއްވެސް ހުއްދައެއް ނަގަން ނުޖެހޭނެ ކަމަށް ނޭޝަނަލް އެމަޖެންސީ އޮޕަރޭޝަން ސެންޓަރ (އެންއޯސީ) އިން ވިދާޅުވެއްޖެއެވެ.\nފުރަބަންދަށް ދިން ލުއިތައް އިއުލާން ކުރައްވަމުން އެންއީއޯސީގެ ތަރުޖަމާން މަބްރޫކް އަޒީޒް މިރޭ ވިދާޅުވީ އެހެން ރަށްރަށުން ގްރޭޓަރ މާލެ ސަރަޙައްދަށް ދަތުރު ކުރުމަށް އެއްވެސް ހުރަހެއް ދެން ނޯންނާނެ ކަމަށެވެ.\nމަބްރޫކް ވިދާޅުވީ ރަށްރަށުން މާލެ ސަރަހައްދަށް ދަތުރު ކުރަން ހުރަހެއް ނެތް ނަމަވެސް ފުރަބަންދުގެ ޙާލަތުގެ ސަބަބުން މާލެ ސަރަޙައްދުގައި ތިބި، އެހެން ރަށްރަށުގައި ދިރިއުޅޭ މީހުން، އެމީހުންގެ ރަށަށް އަނބުރާ ދިޔުމުގައި ޢަމަލުކުރެވޭނީ މިހާރު ވެސް ޢަމަލުކުރަމުން އަންނަ އުޞޫލުން ކަމަށެވެ. އެހެންކަމުން މާލެއިން ނުވަތަ ކޮވިޑް-19 ގެ ބަލިމަޑުކަން ފެނިފައިވާ ރަށަކުން އެނބުރި ދާ ރަށަކަށް ދިޔުމަށް ފަހު، އެމީހަކު ހުންނަން ހަމަޖެހިފައިވާ ގެއެއްގައި، 14 ދުވަސް ހަމަވަންދެން ގޭގައި ކަރަންޓީން ގައި ހުންނަން ޖެހޭނެއެވެ.\nމާލޭ ސަރަހައްދުން ރަށްރަށަށް ދަތުރު ކުރަން ބޭނުންވާ ފަރާތްތަކުން ފުރަތަމަ ޖެހޭނީ "ހާލުބެލުން" ޕޯޓަލްގައި ރަޖިސްޓްރީ ވާށެވެ. ޕޯޓަލްގައި ރަޖިސްޓްރީ ވުމުން، އެމީހަކު ކަރަންޓީންގައި ހުންނަން ބޭނުންވާ ތަނެއްގެ ހާލަތު ރަށު ކައުންސިލުން ބެލުމަށް ފަހު، ކަރަންޓީން ވުމުގެ ހުއްދަ ދިނުމުން ރަށަށް ދަތުރު ކުރުމުގެ ހުއްދަ ދޭނެއެވެ. މާދަމާ އިން ފެށިގެން ފްލައިޓް ދަތުރުތައް ފަށާއިރު، ރަށަށް ދަތުރު ކުރުމުގެ ހުއްދަ އޮތް ފަރާތްތަކަށް ފްލައިޓްތަކުން ދަތުރު ކުރެވޭނެއެވެ.\nކޮވިޑް-19 ފެނިފައިނުވާ ރަށްތަކުގެ މެދުގައި، ފެރީގެ ޚިދުމަތް ދިނުމާއި، ޢާންމު އުޞޫލުން ދަތުރުފަތުރު ކުރުމުގައި ކުރިޔެކޭ ވެސް އެއްގޮތަށް އެއްވެސް ހުރަހެއް މިހާރު ނެތެވެ.\nޖުލައި 1, 2020 03:47\nމިގޭގަ ތިބި މީހުން ކައިރީ ބުނެބާ ދެން ދާށޭ އަނބުރާ މާލެ.\nޖުލައި 1, 2020 06:15\nރަށްރަށުން އަންނަ ދޯނިތަކުގަ ތިބޭމީހުންނަށް ފިހާރަތަކުން ވިޔަފާރި ކުރެވޭނެތަ\nޖުލައި 1, 2020 11:31\nރާއްޖެގެ ވެރިރަށް މާލެއިން ބައްޔަށް ޕޮޒިޓިވް ވާމީހުން އެފެންނަނީ ޓެސްޓް ކުރެވޭ މިންވަރުން.ހުރިހާ ސާމަޕްލް ޓެސްޓް ކުރެވިއްޖެނަމަ ފެންނަ މީހުންގިނަވާނެ . .ބަލި ކޮންޓްރޯލް ކުރެވުމަކީ ބަލިޖެހިފަ ތިބޭ މީހުން އެކަހެރި ވުމަށްފަހު މުޖަތަމައުން ބަލިހުރި މީހުން ނުފެންނަން ފެށުން. މިހާރު ބަލ ހުރި މީހުން ފެންނަނީ މުޖްތަމައުން ކަމަށްވާތީ ދެވެނަ ރާޅެއް ނެގުމުގެ ފުރުސަތު ވަރަށް ބޮޑު . މިހާރު އަމަލު ކުރަންފެށުނުގޮތުން ރާއްޖެގެ ރަށްތަކަށް ބަލި ފެތުރުމުގެ ފުރުސަތު ވެސް ބޮޑު.


Dhooni Thakuge Lolun Karuna Boa Sooiypeh - Vaguthu\nދޫނީތަކުގެ ލޮލުން ކަރުނަ ބޯ ސޫއްޕެއް\nބަޅިދަ މީމްސްއަކީ މިހާރު މީސްމީޑިޔާގައި އެންމެ ގަދަޔަށް ދައުރުވަމުން އަންނަ އެކައްޗެވެ. ތަފާތު އެކި ގޮތްގޮތަށް މީސްތަށް ހަދަމުން އަންނަ އިރު، އާއްމުކޮށް ފެންނަނީ އަލިއާއި ބަޅިދަ އާ ގުޅުވައިގެން ހަދާފައި ހުންނަ މީސްތަކެވެ. ނަމަވެސްބަޅިދަ އަކީ އައްޔަށް ދުވާ އެއްޗެއްގެ އިތުރުން ތަފާތު އިތުރު ކަމެއް ކުރާ އެއްޗެކެވެ.\nބައިލޮޖިސްޓެއް ކަމަށްވާ ލިނޯޑް ކާނިއޯ ބުނާ ގޮތުގައިބަޅިދަ އަކީ ދޫނިތަކުގެ ކަރުނަ ބޯ ސޫއްޕެކެވެ. މީނާ މިކަން ހޯދާފައިވަނީ ބްރެޒިލްގެ ޖަންގައްޔެގެ ތެރެއަށް ގޮސް އުޅުމުގެ ތެރޭގައެވެ. މިމަންޒަރު ދައްކުވައިދޭ ވީޑިއޯއެއް ލިނޯޑް ނަގާފައިވާއިރު، މިވީޑިއޯ ވަނީ މީސްމީޑިޔާތަކުގައި ވަރަށް ބޮޑަށް ދައުރުވާން ފަށާފައެވެ.\nލިނޯޑް ބުނި ގޮތުގައި އޭނާއަށް މި ބަޅިދަ ފެނިފައިވަނީ ދޫންޏެއްގެ ލޮލުން ކަރުނަ ބޯންއިންދާ ކަމަށެވެ. އަދި ވާގޮތެއް ބެލުމަށް ކަނުލާ ބަލަން އިންތާ، މި ސޫފި ގޮސް އެހެން ދޫންޏެއްގެ ލޮލުންވެސް ކަރުނަ ބުއި ކަމަށް މީނާ ބުނެފައިވެއެވެ، މިއީ ބްރެޒިލްގެ ޖަންގައްޔެގައި މިފަދަ ގޮތަކަށް ސޫތްޕެއް ކަރުނަ ބުއި ފުރަތަމަ ފަހަރެވެ.\nލިނޯޑް ބުނި ގޮތުގައި މިގޮތަށް ލޮލުގައި ހުންނަ ކަރުނަ އަކީ ސޯޑިއަމް އަދި ޕްރޮޓީން ފަދަ މާއްދާތަށް އެކުލެވޭ އެއްޗެއް ކަމަށެވެ. އަދި ކަރުނަ ބުއިމަކީ ސޫފިތަކަށް ބޭނުންވާ ކާނާ ލިބިގެންދާނެ ކަމެއް ކަމަށްވެސް އޭނާ ބުނެފައިވެއެވެ.\nބައެއް ދިވެހިންގެ ސަބަބުން ޓިކްޓޮކަށް ވަނުން ފޫހިވެއްޖެ\nރިތިކް ރޯޝަންގެ "ކްރިޝް 4" އުފައްދަނީ\nއޮކްޓޯބަރ 3, 2018 15:59\nކަނުލާ ބަލައި ހޭ!!!!


ރަށްފުށުގެ ދިރިއުޅުން ތަރައްޤީ ކުރުމަށް އެންމެ ފުރިހަމަ ނިޒާމް – heyobas\nފުރަތަމަ ސަފްހާ ރަށްފުށުގެ ދިރިއުޅުން ތަރައްޤީ ކުރުމަށް އެންމެ ފުރިހަމަ ނިޒާމް\nދިވެހިރާއްޖެ މިވަނީ ރަށްފުށުގެ ތަރައްޤީގެ އާމަރުހަލާއެއް ފެށިފައެވެ. ރައްތަކާއި އަތޮޅު އަދި ސިޓީ ތަރައްޤީ ކުރުމަށް ވަނީ ކައުންސިލުތަކެއް އުފެދިފައެވެ. މިއީ ރައްތަކުގެ ކުރިއެރުން އެންމެ ފުރިހަމައަށް ގެނެއުމަށްޓަކާ ރައްޔިތުންގެ ހިއްސާ އެންމެ ފުރިހަމައަށް ހޯދުމަށްޓަކާ އެކުލަވާލެވިފައިވާ ނިޒާމެވެ. ކައުންސިލަރުންގެ އެންމެ އިސްކަންދޭން ޖެހޭނީ ރައްޔިތުންގެ ދިރިއުޅުމުގެ ފެންވަރު ރަގަޅު ކުރުމަށެވެ. އިޖްތިމާޢީ، އިގްތިޞާދީ، ސިއްޙީ އަދި ތަޢުލީމީ ކަންކަން ކުރިއެރުވުމެވެ.\nރަށްފުށުގެ ދިރިއުޅުން ތަރައްޤީ ކުރުމަށް އެންމެ ފުރިހަމަ ނިޒާމަކަށްވާނީ ގިނަބައެއްގެ ހިއްސާ އެކުލެވިގެންވާ ނިޒާމެވެ. މަޝްރޫޢުތަކުގެ ހުރިހާ ހިސާބެއްގައިވެސް ރައްޔިތުންގެ ބައިވެރިވުން ބޮޑު ކުރެވުމަކީ އެންމެ ފުރިހަމަ ތަރައްޤީގެ އަސްލެވެ. މަޝްރޫއުތައް ކާމިޔާބުކުރުމަށް ގިނަބަޔަކުބޭނުންވުމާއީ އެފަދަ ބަޔަކު އެކަމުގައި ހަރަކާތްތެރި ވުމަކީ އެންމެ ނުހަނު ބޭނުންތެރި ކަމެކެވެ. މުޖުތަމަޢުގެ ހުރިހާ ފެންވަރެއްގެ ރައްޔިތުންގެ ބައިވެރިވުން ހޯދަންޖެހޭނެވެ.\nމުޖުތަމަޢަކީ ގިނަ ބަޔަކުގެ ނަޒަރުގައި ޖޯގުރަފީގެ ގޮތުން އެހެން މުޖުތަމަޢުއަކާ ވަކިވެފައިވާ ސަރަހައްދެއްގައި އުޅޭބަޔެކެވެ. އެއީ މިސާލަކަށް ރަށެއް ނުވަތަ އަތޮޅެއް ފަދަ ތަނެކެވެ. ނަމަވެސް މުޖުތަމަޢީ އެހާ ކުޑަކޮން މާނަ ކުރެވޭނެއެއްޗެއްނޫނެވެ. މުޖުތަމަޢު ގެ ބައެއްގެ ގޮތުގައި އާދަކާދަ އާއިސަގާފަތް، ބަސް، ދީން، މުޖުތަމައުގެ އާމުގަބޫލުކުރުންތައް އަދި ތަފާތު ގުޅުތައް ހިމެނިގެންދާކަމީ މުޖުތަމެއްގެ ރޯލުތަރައްޤީގައި އަދާކުރާނެ ދައުރު ފުރިހަމައަށް އެގިގެންދާނެ ކަމެކެވެ. އެއްމުޖުތަމައެއް އެކެއް ނުވަތަ އެއަށްވުރެ ގިނަމުޖުތަމަޢުތަކާ ވަނީ ގުޅިލާމެހިފައެވެ.\nތަރައްޤީ ކުރުމަކީ ކުރިއެރުވުމެވެ. ނުވަތަ ރަގަޅު ބަދަލުތަކެއް ގެނައުމެވެ. އެހެންކަމުން މުޖުތަމައެއް ކުރިއެރުން ގުޅިފައިވަނީ އަފުރާދުންގެ ދިރިއުޅުމުގެ ފެންވަރު މަތިކުރުމާއެވެ. ރައްޔިތުންގެ އިޤްތިޞާދީ، އިޖްތިމާއީ، ތައުލީމީ، ސިއްޙީ އަދިވެސް ރައްޔިތުންގެ ދިރިއުޅުމާއި ގުޅިފައިވާ އެންމެހާ ކަންކަން މިހާރަށްވުރެން ރަގަޅުކުރުމާއެވެ. ތަރައްޤީގެ އަސްލަކަށްވާން ޖެހޭނީ ދިމެހެއްޓެވެނި ތަރައްޤީ އެކެވެ. އެއީ މިއަދުގެ ދަރިން ގެންނަބަދަލެއްގެ ސަބަބުން މާދަމާގެ ޖީލްތަކަށްވެސް ފައިދާވާ ފަދަ ތަރައްގީއެވެ.\nމުޖުތަމަޢު ތަރައްޤީ ކުރުމަށް ބޭނުންވާ ވަސީލަތްތައް\nމުޖުތަމަޢު ތަރައްގީ ކުރުމަށް ބޭނުންވާނެ ވަސީލަތްތައް ދެނެގަތުމަކީ މުޖުތަމަޢު ކުރިއެރުވުމަށް ފަށައިގަތުމުގެ ތެރެއިން ހިމެނިގެންވާކަމެވެ. ސަބަބަކީ ވަސީލައްތައް ދެނެގަނެ އޭގެ ފައިދާ އެންމެ ފުރިހަމަ ގޮތުގައި ހާސިލް ކުރުމެވެ. ވަސީލަތް ހިމެނިގެންވަނީ ހަމައެކަނި ފައިސާއާ މުދަލަކުންނޫނެވެ. މައިގަނޑު ގޮތެއްގައި ވަސީލަތް ބަހާލެވިފައިވަނީ: ގުދުރަތީ ވަސީލަތް، އންސާނީ ވަސީލަތް، މާލީ ވަސީލަތް އަދި އިންސާނުންގެ ބޭނުމަށް އުފައްދައިފައި ހުންނަ ތަފާތު ވަސީލަތް ތަކުގެ މަައްޗަށެވެ. އެއްވަސީލަތަކާ އަނެއްވަސީލަތަކާއި ގުލިލާމެހިފައިވާތީ ވަސީލައްތައް ބައިކޮން ދެނެގަތުމަކީ ނުހަނު އުދަގޫ ކަމެކެވެ.\nގުދުރަތީ ވަސީލަތް ކަމުގައި ހިމެނެނީ ގުދުރަތީ ގޮތުން ﷲ ލައްވަވާފައިވާ އެންމެހާ ނިއުމަތްތަކެވެ. ބައެއް މިސާލުތަކަކީ ބިން، ވައި، ފެން، ތަފާތު މައުދަންތައް، ތެޔޮ، ގޭސް، ގަސްގަހާގެހި، ޖަނަވާރާއި ސޫފާސޫފީ، މަސްމަހާމެހި، ފަރުތައް އަދި މިފަދަ އެންމެހާ ތަންތަނާއި ތަކެތި އޭގެއިތުރުން މިފަދަ ތަންނަނާއި ތަކެއްޗާ ބެހޭގޮތުން ހެދިފައި ހުންނަ ގާނޫނުތަކާއި، ގަވާއިދުތަކާއި، އުސޫލުތަކާއި އެންމެހާ ތަކެއްޗެވެ. ގުދުރަތީ ވަސީލަތް ތަކަކީ އެހެން ހުރިހާ ވަސީލަތް ތަކެއްގެ އަސްލެވެ. އެއީ މައިގަނޑު ގޮތެއްގައި އެއްޗެއް އުފެދުމު އަސްލު ކަމުގައިވަނީ ގުދުރަތީ ވަސީލަތެވެ. އެހެންކަމުން ވަސީލައްތައް ބޭނުންކުރުމުގައި ދެމެހެއްޓެނިވި ގޮތްތަކެއް ބޭނުންކުރުމަކީ ވަރަށް މުހިންމުކަމެކެވެ.\nއިންސާނީ ވަސީލަތަކީ އިންސާނާއެވެ. މުޖުތަމަޢުއްގެ އެންމެ މުހިންމު ރައުސްމާލެވެ. އިންސާނީ ވަސީލަތަކީ އިންސާނާގެ ޖިސްމު އެކަންނިއެއްނޫނެވެ. އިންސާނަށް ލިބިގެންވާ އަޚުލާގާއި، ތަޢުލީމާއި، ވިސްނުމާއި، ހިޔާލާތާއި، ތަޖުރިބާ އަދި ފިކުރު އެއީ އިސްސާނީ ވަސީލަތުގެ މުހިންމު ބައިތަކެވެ. ތަރައްޤީގެ އަސްލުކަމުގައި ވާންޖެހޭނީ އިންސާނާ ތަރައްޤީ ވުމެވެ. އެހެންކަމުން އިންސާނާ ވާންޖެހޭނީ ފުރިހަމަ މީހަކަށެވެ. އިންސާނަށް ފުރިހަމަ ސިއްޙަތަކާއި، ތަޢުލީމު، މިނިވަންކަން، ރައްކާތެރިކަން ލިބެންޖެހޭނެއެވެ. ތަރައްޤީ ގެ މަޤްސަދަކީ އިންސާނާއަށް އެކަށްކަން ހާސިލް ކޮށްދިނުމެވެ.\nމާލީ ވަސީލަތަކީ ފައިސާއާއި މުދާ ހޯދުމުގެ ވަސީލަތް ތަކެވެ. މުދަލުގެ ސަބަބުން އިންސާނީ ވަސީލަތް ފުރިހަމަ ގޮތުގައި ތަރައްޤީވުމަށް ތަފާތު މަގުތައް ދައްކައެވެ. ނަމަވެސް މުދަލަކީ އޭގެ ޒާތުގައި މުޖުތަމައުގައި ހިމެނޭ ހުރިހާ މައްސަލަ ތަކެއްގެ ހައްލެއް ނޫނެވެ. މާލީ މަސީލަތަކުގެ ތެރޭގައި ހިމެނޭ މުހިންމު ބައިތަކަކީ؛ ލޯން، ހިލޭއެކީ، ބޭންކް ތަކާއި މާލީ އެހެން މުއައްސަސާތައް، އިންވެސްޓްމެންޓް، ފައިސާ ހޯދުމަށް ކުރާ އެންހެންމަސައްކަތް ތައްފަދަ ކަންކަމެވެ.\nއިންސާނުންގެ ބޭނުމަށް އުފައްދާފައި ހުންނަ ވަސީލައްތަކަކީ އިންސާނީ މުޖުތަމައު ތަރައްޤީ ވުމަށް ބާރުފޯރުވާ މުހިންމު ހަތިޔާރެވެ. ކުރިން ބުނެވެދިޔަ އެއްމެހާ ވަސިލަތްތައް ގުޅުވާލާ އާލާތެކެވެ. އޭގެ ވަސީލަަތްތަކަކީ؛ އިމާރާތްތަކާއި، މަގުތަކާއި، މުވާސަލާތީ ނިޒާމުތަކާއި، ދަތުރުފަތުރާއި އަދިވެސް އެންމެހާ މިފަދަ ކަންކަމެވެ. އަދި ސިޔާސީ ނިޒާމުތަކާއި ޤާނޫނުތަކާއި ގަވާއިދުތައްފަދަ މުހިންމު ބައިތައް ބެހިގެން ގޮސްފައިވާ މިބައިގައެވެ.\nމީހުން ކުރިއެރުވުން ކުރުން\nމުޖުމައުގެ ކޮންމެމީހަކީވެސް ކޮންމެވެސް ކަހަލަ ހުނަރެއް ﷲ ގެ ރަޙުމަތް ފުޅުން ލިބިފައިވާ މީހެކެވެ. އެކޮންމެ ޢިލްމަކީ މުޖުތަމަޢުއަށް ވަރަށް މުހިންމު ވަސީލަތެވެ. ވަގުތާއި ހާލަތާ ގުޅޭގޮތުންނެވެ.އެހެންކަމުން އިންސާނާގެ ބައިވެރިވުން ފުރިހަމަ ގޮތެއްގައި ހޯދުމަށް އިންސާނާ ތަމްރީނުވާން ޖެހެއެވެ. އިންސާނާގެ ހުނަރު އިތުރަށް ތަރައްޤީ ކުރަންޖެހެއެވެ. އިންސާއަށް ފުރިހަމަ ސިއްޙަތެއް ލިބިގެން ނޫނީ ހުނަރު ކުރިއެރުމުށާއި ބޭނުންކުރުމަށް މަގުފައިވެގެން ނުދާނެއެވެ. އިންސާނުން ތަމްރީނާއި ތަޢުލީމު ބޭނުންވަނި މައިގަޑު ގޮތެއްގައި އަންނަނިވި ކަންކަން ހާސިލް ކުރުމަށްޓަކައެވެ.\nމުޖުމަޢުގެ ތަރއްޤީގައި ރައްޔިތުންގެ ހިއްސާ އިތުރު ކުރުން\nއިލްމާއި، ހުނަރާއި، ވިސްނުން ކުރިއެރުވުން\nފުރިހަމަ ސިއްޙަތެއް ހާސިލް ކުރުން\nކުރިއެރުމަށް ހުރި ފުރުސަތުތައް ދެނެގަތުން\nކަންކަމުގައި އިސްވެ ހަރަކާތްގެރިވާނެ މީހުން އުފެއްދުން\nއިގްތިސާދީ އަދި އިޖްތިމާއީ ވަސީލައްތައް ބިނާކުރުން\nމުޖުމަޢުގެ ތަރައްގީގެ މަސައްކަތްތައް\nމުޖުމަޢު ތަރައްޤީއަށާއި ކުރިއެރުމަށް ހިންގާ އެންމެހާ މަސައްކަތްތައް ހިންގަން ޖެހޭނީ ރައްޔިތުންގެ ހިއްސާ ލިބޭނެ ފަދަގޮތަކަށެވެ. އެއީ ރޭވިގެން ކުރެވޭނެކަމެވެ. އެފަދަ ތަރައްގީގެ މަސައްކަތް ކުރުމަށް ގިރާކުރަންޖެހޭ ކަންކަން ކުރުގޮތަކަށް އެވަނީއެވެ.\nމަޝްރޫޢޫގައި އިސްކޮން އުޅޭނެ ބަޔަކު ހޯދުން\nހާސިލް ކުރަން ބޭނުންވާ މަޤްޞަދު ކަޑައެޅުން\nމަޝްރޫގައި ހިމެނޭނެ މުޖުމަޢުގެ އެކިއެކި ފެންވަރުގެ މީހުންނަކީ ކޮންބައެއްކަން ހޯދުން\nމިހާރު މަޝްރުޢާ ބެހޭގޮތުން ހުރި މަޢުލޫމާތާއި އަދި ބޭނުންވާ މަޢުލޫމާތު ދެނެގަތުން\nމަޢުލޫމާތުތައް ހޯދާނެބައެކާއި އަދި އެދިރާސާކުރާނެ ބަޔަކު ކަޑައެޅުން\nމަޢުލޫމާތުތަކަކީ އެކަށީގެންވާ ފުރިމަ ދެތުމަޢުލޫމާތުތޯ ބެލުން\nމުޢާމަލާތަކީ މުޖުމަޢުގެ އަފުރާދުންގެ ބައިވެރިވުން މަޝްރޫއަށް ހޯދުމަށް ކުރަންޖެހޭނެ އެންމެ މުހިންމުކަމެކެވެ.\nމުޖުތަމައުގެ އަފުރާދުންގެ ކިބައިން މަޝްރޫއާ ބެހޭގޮތުން ދެކޭގޮތް ހޯދުން\nރައްޔިތުންނަށް މަޢުލޫމާތު ފޯރޮކޮށްދޭނެ ގޮތްތާއި އަދި އެމީހުން މަޝްރޫއާއި މެދުދެކޭގޮތް މަސްރޫޢުއަށް ލިބޭނެގޮތް ހަމަޖެއްސުން\nމަޢުލޫމާތު ފޯރުކުރުމަށް ވީހާވެސްގިނަ ވަސީލަތްތައް ބޭނުންކުރުން\nމީޑިއާއާއި މަޝްރޫއުއާއި ދެމުދު އޮންނަށްޖެހެ ގުޅުންކަޑަ އެޅުން\nމުޖުތަމަޢުގެ މައްސަލަތައް ހައްލުކުރުމަކީ ރޭވުންތެރިކަމާ، ވަކިކަހަލަ އުސޫލުތަކަކާއެކު ކޮއްގެންނޫނީ ހާސިލްކުރަންބޭނުންވާ މަޤްޞަދުތައް އެންމެފުރިހަމަ ގޮތުގައި ކާމިޔާބުކުރުމަށް ވަރަށް އުދަގޫކަމެވެ. މިކަމުގެ ހެކިރާއްޖޭގެ އެކި ހިސާބުތަކުން ފެންނަމުން އެދަނީއެވެ. މުޖުތަމަޢުގެ އެއްބާރުންބޭނުންވާ މައްސަލަތައް މިސާލަކަށް މަސްތުވާތަކެތީގެ މައްސަލަތައް ގިނަ ރަށްރަށުގައި ހައްލެއް ނުލިބި އެކަން ބޮޑުވަމުން ދަނީއެވެ. މަޝްރޫޢުރޭވުމުގައި މުޖުތަމަޢުގެ ހުރިހާފަންތި ރައްޔިތުންގ ހިއްސާ ހޯދަން ޖެހޭނެއެވެ.\nހާލަތު ދެނެގަތުން (ލިބެންހުރިވަސީލަތްތައް، ފުރުޞަތުތައް، އުނިކަންތައްތައް، ހުރަސްތައް)\nހާސިލްކުރަން ބޭނުންވާ ލަޑުދަޑިތައް ކަޑައެޅުން\nލަޑުދަޑިތައް ހާސިލްކުރުމަށް ބޭނުންވާ ތަފްސީލީ ޕްލޭންނެއް ތައްޔާރު ކުރުން\nއެކިކަންކަމުގައި އިސްވެ ހަރަކާތްތެރިވާނެ މީހުން ކަޑައެޅުން\nއަމަލީ މަސައްކަތްކަތަކީ މަޝްރޫއެއްގެ ހިގާކަން ރައްޔިތުންނަށް ފުރިހަމައަށް ފެނިގެންދާނެ މަރުހަލާއެވެ. އެހެންކަމުން ރޭވައިފައިވާ ޕްރޭލާއިއެއްގޮތަށް މަސައްކަތްތައް ކުރުމަކީ މަސައްކަތް ކާމިޔާބުވާނެކަން ރައްޔިތުންނަށް ގަބޫލުކުރުމަށް އެޅިގެންދާ ބާރެކެވެ. ހާއްސަކޮން މަސައްކަތުގެ ފަށައިގަނަ ހިސާބުގައި ވާއެންމެހާ ކަންތައް ރޭވިފައިވާ ޕްލޭނާއި އެއްގޮތަށް ގެންގޮސް މަސައްކައްތައް ނިންމުމަކީ ވަރަށް އިސްކަންދޭން ޖެހޭނެ ކަމެކެވެ.\nމަސައްކަތް ރޭވިފައިވާ ޕްރޭނާއި އެއްގޮތަން ދޭތޯބެލުމާއި، މަޤްޞަދުހާސިލް ވާމިންވަރުބެލުމާ، ގެންނަށްޖެހޭބަދަލުތަކާއި އަދި މުޖުތަމަޢުގެ މަޝްރޫޢާމެދު ދެކޭގޮތް ބަލަން ޖެހޭނެއެވެ. ވަޒަންކުރާނެ މުއްދަތު ކަޑައަޅާނީ މަސައްކަތުގެ ބާވަތުންނެވެ. އަދި ލިބޭކުރި އެރުން މުޖުތަމަޢުގައި ފާހަގަކުރުމަކީ އެކަމުގެ ސަބަބުން އިތުރުއާރޯކަން ލިބިގެންދާނެ ކަމެވެ.\nމުޖުތަމުގެ އެއްވެސް ކަމަކީ ނިމޭނެ ކަމެއްނޫނެވެ. އެހެންކަމުން އަބަދުވެސް އިތުރު ލަޑުދަޑިތައް ހާސިލް ކުރަން މަސައްކަތް ކުރަންޖެހޭނެއެވެ.\nކާމިޔާބުކަމާއެކު މުޖުތަމަޢުގެ ހިއްސާލިބިގެން ހިގާމަޝްރޫއެއްގެ ފައިދާ އެކިގޮތްތަށް އެމުޖުމަޢުއަކަށް ލިބިގެންދާނެއެވެ. މުޖުތަމަޢުގެ އެކިއެކި ވަސީލަތްތައް ކުރިއަރާދާނެއެވެ. އެއީ މިސާލަކަށް ތަފާތު ހުނަރުތައް ދަސްވުމެވެ. ވަޒީފާތައް އުފެދުމެވެ. ފައިސާލިބޭނެ އިތުރު ފުރުސަތުތައް ތަނަވަސް ވެގެން ދިއުމެވެ.\nCook, J. B. “Community Development Theory.”\nhttp://extensinmissouri.edu/explore/miscpubs/mp0568htm. Retrieved 28 Nov. 2007.\nGreen, Gary Paul and Haines, Anna.Asset Building and Community Development.\nThousand Oaks, California: Sage Publications, 2002.\nLittrell, Don and Littrell, Doris.Practicing Community Development. Columbia, Missouri:\nUniversity of Missouri Extension, 2006.\nMattessich, Paul and Monsey, Barbara. Community Building: What Makes It Work. St. Paul,\nMinnesota: Wilder Publishing Center, 1997.\nMorse, Suzanne W. Smart Communities. San Francisco: Jossey-Bass, 2004.\nVincent, John W. II. “Basics of Community Development,” Chapter 1.in Community\nDevelopment Handbook. Pittman, R. and Phillips, R., eds, published by the Community\nDevelopment Council, 2006.\nPhotos : google.com


SunOnline: LT, Brotherhood turf: Engumakaa nulaa athuli iru badhaluves nudhin\nއެލްޓީ، ބްރަދަހޫޑް ޓާފް: އެންގުމަކާ ނުލައި އަތުލި އިރު ބަދަލުވެސް ނުދިން\nޢަބްދުﷲ އައިމަން 26 Jul 2020, 14:40\nދަރުމަވަންތައިގެ އާ ސްކޫލު އެޅުމަށް ވިލާ ކޮލެޖް ދޮރު މަތީ އޮންނަ އެލްޓީ އެންޑް ބްރަދަހޫޑް ފުޓްސަލް ދަނޑު އެންގުމަކާ ނުލައި އަތުލައި، ހަދާފައިވާ އެއްބަސްވުން ބާތިލު ކޮށްފި އެވެ.\nމި ފުޓްސަލް ދަނޑަކީ ލިޓްލް ޓައުން (އެލްޓީ) ސްޕޯޓްސް ކްލަބް އާއި ބްރަދަރ ހުޑް ސްޕޯޓްސް ކްލަބަށް، ކުރީގެ ސަރުކާރުން 2018 ވަނަ އަހަރުގެ ސެޕްޓެމްބަރު މަހު މިނިސްޓްރީ އޮފް ހައުސިންގް އެންޑް އިންފްރާސްޓްރަކްޗަރ އިން އެންގްރީމެންޓް އެއް ހެދުމަށްފަހު ދީފައިވާ ދަނޑެކެވެ.\nއެއާ އެކު މިހާރު އެތާ އަޅައިފާވާ ޓާފް ދަނޑަކީ ދެ ކްލަބުން އަމިއްލައަށް ހަރަދު ކޮށްގެން އަޅާފައިވާ ފެންވަރު ރަނގަޅު ފުޓްސަލް ދަނޑެކެވެ. އަދި މާލޭގައި ފުޓްސަލް ކުޅޭ ގިނަބަޔަކު ކޮރޯނާ ވައިރަހުގެ ސަބަބުން ދަނޑު ބަންދު ކުރަންދެން އެ ދަނޑު އައީ ބޭނުން ކުރަމުންނެވެ.\nނަމަވެސް ދާދިފަހުން އެޑިއުކޭޝަން މިނިސްޓްރީގެ ބޭނުމަކަށް ކޮންސްޓްރަކްޝަން ކުންފުންޏަކާ ހަވާލު ކޮށްގެން އެ ކުންފުނީގެ މުވައްޒަފުން އައިސް ދަނޑު ވަނީ ރޫޅާލައިފަ އެވެ. އަދި އާއްމުވެގެންވާ މަންފާއަށް އެބިން މިނިސްޓްރީއާ ހަވާލުކުރުމަކީ އެންމެ ރަނގަޅު ގޮތް ކަމަށް ފެންނާތީ ކުރިން ހަދާފައިވާ އެއްބަސްވުން ބާތިލްކޮށްފައިވާ ކަމަށް ބުނެ އެޑިއުކޭޝަން މިނިސްޓްރީން ވަނީ ދަނޑުގެ ވެރި ދެ ކުލަބަށް ސިޓީއެއް ފޮނުވައިފަ އެވެ.\nބްރަދަހޫޑް ސްޕޯޓްސްގެ މެނޭޖަރު މުހައްމަދު ޖަޒްލާން "ސަން" އަށް ވިދާޅުވީ މި މައްސަލަ ކުޅިވަރާ ބެހޭ ވަޒީރު އަހުމަދު މަހްލޫފްގެ ސަމާލުކަމަށް ގެނައުމާ އެކު މިނިސްޓްރީން އެ ކުލަބުތަކާއި ރަސްމީކޮށް މީގެ ކުރިން ބައްދަލުކޮށްފައިވާ ކަމަށެވެ.\nމި ބައްދަލުވުމުގައި އެ ދަނޑަކީ މިހާރު އޮތް ހާލަތުން ކޮންމެހެން ވެސް ނަގަން ޖެހޭ ދަނޑެއް ކަމަށް ބުނެފައިވާ ކަމަށާއި، އެކަމަކު އޭގެ ބަދަލުގައި ދެ ކުލަބަށް ލިބުނު ގެއްލުމުގެ ބަދަލު ދޭނެ ކަމަށް ވެސް ބުނި ކަމަށް އޭނާ ވިދާޅުވިއެވެ. އެކަމަކު އެއަށްފަހު އެއްވެސް ހަބަރެއް މިނިސްޓްރީން ނުވާ ކަމަށާއި، ހަދާފައިވާ އެއްބަސްވުމަށް އިހުތިރާމް ކުރާނެ ކަމަށް ކުރިން ބުނި ނަމަވެސް އެ އެއްބަސްވުން މިހާރު ވަނީ ބާތިލު ކޮށްފަ އެވެ.\nދަނޑު އަތުލާނަމަ އަތުލެވޭނީ އެހެން ދަނޑެއް ދީފައި ކަމަށާއި، ނޫނީ ދަނޑަށް ހަރަދެއް ކޮށްފައިވާނަމަ އަދުލުވެރި ބަދަލެއް ދީފައި ކަމަށް ކުރިން މިނިސްޓްރީން ހަދާފައިވާ އެއްބަސްވުމުގައި ބުނެފައިވާކަމަށް ޖަޒްލާން ވިދާޅުވިއެވެ.\nއެކަމަކު އެންގުމަކާ ނުލައި ދަނޑު ނަގައި، އެއްބަސްވުން ބާތިލު ކުރި އިރު، އެއްބަސްވުން އުވާލުމުގައި ފުރިހަމަ ކުރަން ޖެހޭ ކަންކަން މިނިސްޓްރީން ފުރިހަމަ ކޮށްދޭނެ ކަމަށް ވައުދުވެ ވަޑައިގެންނެވި ނަމަވެސް އެކަންތައްތައް ފުރިހަމަ ކޮށްފައި ނުވާކަން ޖަޒްލާން ވަނީ ފާހަގަ ކޮށްފަ އެވެ.\nއެލްޓީ އެންޑް ބްރަދަހޫޑް ފުޓްސަލް ދަނޑުގެ އިތުރުން އެ ދަނޑާ އިންވެގެން އޮންނަ ދެ ވޮލީ ކޯޓުވެސް އެޑިއުކޭޝަން މިނިސްޓްރީން ވަނީ ސްކޫލު އެޅުމަށް ނަގައިފަ އެވެ. އެކަމަކު އެތާނގައި އަޅާފައިވާ ދެ ވޮލީ ކޯޓުގެ ބަދަލުގައި މާލޭގައި މިހާރު ހޭންޑްބޯޅަ ކުޅެމުންދާ ދަނޑާއި އިންވެގެން އޮތް ހުސްބިމުގައި އިތުރު ތިން ވޮލީ ކޯޓު އެޅުމަށް ނިންމައި ޔޫތު މިނިސްޓްރީން ވަނީ އެކަމުގެ މަސައްކަތް ފަށާފައެވެ.


3 Baaru, Rayyithunge ithubaarah | Jazeera\tތިން ބާރު، ރައްޔިތުންގެ އިތުބާރަށް - Jazeera\nތިން ބާރު، ރައްޔިތުންގެ އިތުބާރަށް\nޢަލީ ސަމާހު February 1, 2021 477 views0\nމި ފަހުން އިދިކޮޅު ފަރާތްތަކުން އެންމެ ބޮޑަށް އަޑުއުފުލައި ބުނަމުންދިޔައީ އިންޑިއާއިން ރާއްޖެ އަށް ހަދިޔާކުރި ކޮވިޝީލްޑް ވެކްސިން އެންމެ ފުރަތަމަ ޖައްސަވަން ވާނީ ސަރުކާރުގެ އިސްވެރިން ކަމަށެވެ. ސަބަބަކީ އެއީ ދުނިޔޭގެ އެހެނިހެން ގައުމުތަކުގައި ވެސް އެންމެ ފުރަތަމަ ވެކްސިން ޖައްސަވަނީ އެ ގައުމުތަކުގެ އިސްވެރިން ކަމަށް ވާތީ ކަމަށްވުން އެކަށީގެންވެއެވެ. އެންމެ ފުރަތަމަ ވެރިން ވެކްސިން ޖައްސަވަނީ ރައްޔިތުންނަށް ވެކްސިން ޖަހަން ބާރު އެޅުމަށާއި، ވެކްސިންގެ މުހިއްމުކަން ހާމަކޮށް ދިނުމުގެ މަގްސަދުގައެވެ.\nމިއަދު ރާއްޖެއިން ވެސް ފެނިގެން ދިޔައީ ހަމަ އެފަދަ މަންޒަރެކެވެ. ހެނދުނުގެ އިރާއި އެކު ޝޯޝަލް ސެންޓަރުގައި ފެށި ވެކްސިން ޖެހުމުގެ ޕްރޮގްރާގައި އެންމެ ކުރީ ސަފަށް އެރުއްވީ ދައުލަތުގެ ތިން ބާރުގެ ވެރިންނެވެ.\nއެއީ ދައުލަތުގެ އެންމެ އިސްވެރިޔާ ރައީސް އިބްރާހިމް މުހައްމަދު ސޯލިހު އާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އިތުރުން އުއްތަމަ ފަނޑިޔާރު މުއުތަސިމް އަދުނާނެވެ. މި ތިން ބޭފުޅުންވެސް ވެކްސިންގެ ފުރަތަމަ ޑޯޒް ޖެއްސެވީ ލައިވް ޓީވީ ގައި އެތައް ބަޔެއްގެ ކުރިމަތީގައި ނޫސްވެރިންގެ އިތުރުން އެތަނުގައި އެވަގުތު ތިބި ރައްޔިތުންގެ ހާޒިރުގައެވެ. ރައްޔިތުންނަށް އެއްވެސް ކަމެއް ސިއްރު ނުވާނެހެން އެއްވެސް ފޮރުވުމެއް ނެތިއެވެ.\nރައީސް އިބްރާހިމް މުހައްމަދު ސޯލިހްގެ ގަޔަށް ވެކްސިންގެ ފުރަތަމަ ޑޯޒް ޖައްސަވަނީ -- ފޮޓޯ: ރައީސް އޮފީސް\nމި ބޭފުޅުންވެސް ރައްޔިތުންނަށް ދެއްވަން ބޭނުންފުޅުވާ މެސެޖަކީ އަދި ބާރުވެސް އަޅުއްވަމުން ގެންދަވަނީ ވެކްސިން ޖެހުމުން ނޫނީ ބަލިން އަރައިގަނެވެން ނެތްކަމެވެ. އެ ބޭފުޅުން ފަހަތްޕުޅުން ސަރުކާރުގެ ގިނަ އަދަދެއްގެ ވަޒީރުންނާއި އެކި މުއައްސަސާތަކުގެ އިސްވެރިން ވެސް ވެކްސިން ޖެއްސެވިއެވެ.\nރައީސް މުހައްމަދު ނަޝީދު، ކޮވިޑް ވެކްސިން ޖައްސަވަނީ -- ފޮޓޯ: ރައީސް އޮފީސް\nވެކްސިނަކީ އެއްވެސް މީހަކު ޖަހަން މަޖޫބޫރެއް އެއްޗެއް ނޫނެވެ. ނަމަވެސް މި ބަލިމަޑުކަމުން ސަލާމަތުގެ އައްސޭރި އަށް ވާސިލުވެވޭން އޮތީ ވެކްސިނާއެކުއެވެ. ރާއްޖޭގެ އެކި ކަންކޮޅުތަކުގައި މިއަދު ފެށި ވެކްސިން ޕްރޮގްރާމް މެދުނުކެނޑި ކުރިޔަށް ގެންދިޔުމަށް ސަރުކާރުން އަމާޒު ހިފާފައިވާ ކަމަށް ރައީސް ސޯލިހު ވަނީ މިއަދު ވިދާޅުވެފައެވެ. އަދި ހަ މަސް ދުވަސް ތެރޭ ރާއްޖޭގައި ދިރިއުޅޭ ހުރިހާ އެންމެން ހިމެނޭ ގޮތަށް އެންމެންނަށް ވެކްސިން ދެވޭނެ ކަމަށް އެމަނިކުފާނު ވަނީ ވިދާޅުވެފައެވެ.\nމިއީ ހުރިހާ ރައްޔިތުންނަށްވެސް ހަމަގައިމުންވެސް ލިބިގެންދާ އުފާވެރި ހަބަރެކެވެ. ސިޔާސީ ގޮތުން އޮންނަ ހިޔާލު ތަފާތުވުން ނައްތާލައި ކޮވިޑާ ދެކޮޅަށް ކުރާ މަސައްކަތަށް ކަމިޔާބު ލިބޭނީ ވެކްސިންއާ އެކުއެވެ. އިންޑިއާއިން ހަދިޔާކުރީ ކޮވިޝީލްޑްގެ 100،000 ޑޯޒެވެ. މި ޑޯޒުން ވެކްސިން ޖެހޭނީ 50،000 މީހުންނަށެވެ. އެކަމަކު ކުރިޔަށް އޮތް ދުވަސްތަކުގެ ތެރޭގައި އެކި ވައްތަރުގެ ވެކްސިން ގެންނާނެ ކަމަށް ހެލްތް މިނިސްޓަރު ވަނީ ވިދާޅުވެފައެވެ.


"Koss Gina Mistake": ge first look! Salhi kamun hama...\n"ކޮސް ގިނަ މިސްޓޭކް" ގެ ފަސްޓްލުކް: ސަޅިކަމުން ހަމަ ކޮސްކޮށްލައިފި!\nޓީޒާގައި ފިލްމުގެ ލަވަތަކުގެ ތަންތަން ހިމެނޭ\nކޮސް ގިނަ މިސްޓޭކް އަންނަ މަހު އަޅުވާނެ\nކ. މާލެ | 26 އޮކްޓޯބަރ 2019 | ހޮނިހިރު 08:25 | 25,982\nކޮސް ގިނަ މިސްޓޭކްގެ ޓީޒާގެ މަންޒަރެއް - ރާއްޖެއެމްވީ\nވީމީޑިއާގެ ދެވަނަ ފީޗަރ ފިލްމު "ކޮސް ގިނަ މިސްޓޭކް" ގެ ފަސްޓްލުކް އާންމުކޮށް ބެލުންތެރިން ހަމަ ރަނގަޅަށް ވެސް ކޮސް ކޮށްލައިފިއެވެ.\nއެ ޓީޒަރ ލޯންޗުކުރީ ހުކުރު ދުވަހުގެ ރޭ ރާއްޖެ ޓީވީން ދެއްކި ކުލަ ސްކްރީން ޕްރޮގްރާމުގައެވެ. ފިލްމުގެ ދެތަރިން ކަމަށްވާ މަރިޔަމް އައްޒަ އާއި އިރުފާނާ އިބްރާހީމް ހިމެނޭ ގޮތަށް އެ ޕްރޮގްރާމުގައި އެ ޓީޒަރ ދައްކާލިއިރު ތަރިންގެ އެކްޓިން އިން ބެލުންތެރިން އާޝޯޚުކޮށްލާނެއެވެ.\nޓީޒަރ ގެނެސްދީފައިވަނީ ފިލްމުގައި ހިމެނޭ ފަސް ލަވައިގެން ބައެއް މަންޒަރުތައް ހިމެނޭގޮތަށެވެ. ލަވަތައް ވެސް އެހާމެ ހިތްގައިމެވެ. އެ ފަސް ލަވަ އަކީ ވެސް ކޮޕީ ރާގުތަކަށް ތައްޔާރުކޮށްފައިވާ ލަވަތަކެކެވެ.\nކޮސް ގިނަ މިސްޓޭކްގެ ޓީޒާގެ މަންޒަރެއް\nޓީޒަރ ފެށިގެންވެސް ދިޔައީ ހިތްގައިމުގޮތަކަށެވެ. "ރޮމޭންޓިކް ކޮމެޑީ" އެއްކަން ހާމަކޮށްދެއެވެ. އެހެން ނަމަވެސް ޓީޒަރގެ ފަހުކޮޅު ބެލުންތެރިންގެ ހިތުގައި ޖައްސުވާނެ މަންޒަރުތަކެއް ވެސް ތަރިންގެ އެކްޓިން އިން ފެނިގެންދިޔައެވެ. ޓީޒަރ ވަރަށް އަވަހަށް "ކޮސް ގިނަ މިސްޓޭކް" ގެ ރަސްމީ ފޭސްބުކް ޕޭޖުގައި ވެސް އާންމުކުރާނެއެވެ.\nޔޫސުފް ޝަފީއު (ޔޫއްޕެ) ގެ އަމިއްލަ ވާހަކައަކަށް އޭނާ ޑައިރެކްޓްކުރާ "ކޮސް ގިނަ މިސްޓޭކް" ގެ ބޮޑު ބައި ޝޫޓް ކޮށްފައިވަނީ އދ. ފެންފުށީގައެވެ. އަދި ފިލްމުގެ ބައެއް މަންޒަރުތައް ސަން އައިލެންޑް ރިސޯޓްގައި ވެސް ނެގިއެވެ.\nގިނަ ތަރިން ހިމަނައިގެން އުފައްދާ އެ ފިލްމުގެ މައި ރޯލުތަކުން 14 ތަރިން ފެންނާނެއެވެ. އޭގެ ތެރޭގައި ހާމިދު އަލީ، އަހުމަދު އީސާ، އިރްފާނާ އިބްރާހީމް، މަރިޔަމް އައްޒަ، ނުޒުހަތު ޝުއައިބް، އަހުމަދު ނިމާލް، އަލީ އާޒިމް، އިބްރާހިމް ޝާފިއު، ގުލިސްތާން މުހައްމަދު، އަލީ ސީޒަން، އަހުމަދު ސައީދު، އައިޝަތު ލަހުފާ، މުހައްމަދު ނަވާލް އަދި ޔޫއްޕެ ހިމެނެއެވެ.\nއަންނަ ނޮވެމްބަރު މަހު ފިލްމު ސިނަމާއަށް ގެންނަން ނިންމާފައިވީނަމަވެސް ސީދާ ވަކި ތާރީޚެއް އަދި ކަނޑަ އަޅާފައެއް ނުވެއެވެ.


ރައީސުލްޖުމްހޫރިއްޔާގެ ނައިބުގެ އަރިހަށް އ.ދ. އިން ރާއްޖެއަށް ކަނޑައަޅާފައި ހުންނަވާ ރެޒިޑެންޓް ކޯޑިނޭޓަރ އިޙްތިރާމްގެ ޒިޔާރަތެއް ކުރައްވައިފި - The President's Office\nރައީސުލްޖުމްހޫރިއްޔާގެ ނައިބުގެ އަރިހަށް އ.ދ. އިން ރާއްޖެއަށް ކަނޑައަޅާފައި ހުންނަވާ ރެޒިޑެންޓް ކޯޑިނޭޓަރ އިޙްތިރާމްގެ ޒިޔާރަތެއް ކުރައްވައިފި\n24 އޭޕްރިލް 2022، ރިފަރެންސް: 2022-171\nރައީސުލްޖުމްހޫރިއްޔާގެ ނައިބު ފައިޞަލް ނަސީމްގެ އަރިހަށް، އ.ދ. އިން ރާއްޖެއަށް ކަނޑައަޅާފައި ހުންނަވާ ރެޒިޑެންޓް ކޯޑިނޭޓަރ ކެތަރިން ހެސްވެލް އިޙްތިރާމްގެ ޒިޔާރަތެއް ކުރައްވައި، ރާއްޖޭގެ އިޖުތިމާޢީ ދާއިރާގެ ޚިދުމަތްތައް ހަރުދަނާކުރުމާ ގުޅޭގޮތުން ފުޅާ ދާއިރާއެއްގައި މަޝްވަރާ ކުރައްވައިފިއެވެ.\nރައީސުލްޖުމްހޫރިއްޔާގެ އޮފީހުގައި މިއަދު ހެނދުނު ބޭއްވެވި މި ބައްދަލުކުރެއްވުމުގައި ރައީސުލްޖުމްހޫރިއްޔާގެ ނައިބު ވަނީ އ.ދ. ގެ އެކި އެޖެންސީތަކުން ފާއިތުވި އަހަރުތަކުގައި ރާއްޖެއަށް ފޯރުކޮށްދީފައިވާ ދީލަތި އެހީތެރިކަން ފާހަގަކުރައްވައި، އެކަމަށްޓަކައި އިޚްލާސްތެރިކަމާއެކު ޝުކުރު އަދާކުރައްވާފައެވެ. އެގޮތުން، އިޖްތިމާޢީ-އިޤްތިޞާދީ ތަރައްޤީއަށް ވެދީފައިވާ އެހީތެރިކަމާއި، މޫސުމަށް އަންނަ ބަދަލުތަކާއި، އިންސާނީ ޙައްޤުތަކާއި، ޑިމޮކްރަސީއާއި، ވަކިން ޚާއްޞަކޮށް ކޯވިޑް-19 ގެ ތެރޭގައި އިޖްތިމާޢީގޮތުން ފޯރުކޮށްދެއްވި އެހީތެރިކަން އެ މަނިކުފާނު ފާހަގަކުރެއްވިއެވެ.\nމީގެ އިތުރުން ވެސް ރައީސުލްޖުމްހޫރިއްޔާގެ ނައިބާއި، އ.ދ. ގެ ރެޒިޑެންޓް ކޯޑިނޭޓަރ މަޝްވަރާކުރެއްވެވި ކަންކަމުގެ ތެރޭގައި ކޯވިޑް-19 ގެ ފަހުން ރާއްޖޭގައި ނަފްސާނީ ބަލިމަޑުކަން އިތުރުވަމުންދާތީ އެކަމާއި ގުޅިގެން ކުރެވެން ހުރި މަސައްކަތްތަކާއި، ނުކުޅެދުންތެރިކަން ހުންނަ ފަރާތްތަކަށް އިތުރަށް ބޭނުންވާ އެހީތެރިކަން ފޯރުކޮށްދެވޭނެ ގޮތްތަކާ ގުޅޭ ވާހަކަތައް ހިމެނެއެވެ. މީގެ އިތުރުން ވެސް ދެބޭފުޅުން ވަނީ ރާއްޖޭގެ އިޤްތިޞާދީ ޙާލާތާއި، ފަތުރުވެރިކަމާއި، މޫސުމަށް އަންނަ ބަދަލުތަކާއި، އަންހެނުން ބާރުވެރިކުރުވުމާއި ގުޅޭގޮތުން މަޝްވަރާކުރައްވާފައެވެ.\nމިއަދުގެ ބައްދަލުކުރެއްވުމުގައި އ.ދ.ގެ ރެޒިޑެންޓް ކޯޑިނޭޓަރ ވަނީ އިޖުތިމާޢީ އެކި ދާއިރާތަކުން ރާއްޖެއަށް އެހީތެރިކަން ފޯރުކޮށްދިނުމުގައި އ.ދ.އިން ދެމި އޮންނާނެކަމުގެ ޔަޤީންކަން އަރުވާފައެވެ. މިގޮތުން، ކާރިސާއެއް ދިމާވުމުން އެކަމުން އަރައިގަނެވޭނެ ފަދަ ވިލުންވެރި މުޖުތަމަޢެއް ބިނާކުރުމާއި، ހުރިހާ ފަރާތްތަކުން ގުޅިގެން އެއްލަނޑުދަނޑިއަކަށް މަސައްކަތްކުރުމުގެ މުހިންމުކަން ވެސް އެކަމަނާ ފާހަގަކުރެއްވިއެވެ.\nރައީސުލްޖުމްހޫރިއްޔާގެ ނައިބު ވަނީ އ.ދ. ގެ އެކި އެޖެންސީތަކާ ގުޅިގެން ރާއްޖޭގެ ސަރުކާރުން ދެފަރާތައް ވެސް މުހިންމުކަންކަމުގައި އެކުގައި މަސައްކަތްކުރާނެކަމުގައި ވިދާޅުވެފައެވެ.